ВОСКРЕСНА СЛУЖБА 1-ГО ГЛАСА.

ВОСКРЕСНА СЛУЖБА 2-ГО ГЛАСА.

ВОСКРЕСНА СЛУЖБА 3-ГО ГЛАСА.

ВОСКРЕСНА СЛУЖБА 4-ГО ГЛАСА.

ВОСКРЕСНА СЛУЖБА 5-ГО ГЛАСА.

ВОСКРЕСНА СЛУЖБА 6-ГО ГЛАСА.

ВОСКРЕСНА СЛУЖБА 7-ГО ГЛАСА.

ВОСКРЕСНА СЛУЖБА 8-ГО ГЛАСА.

ВОСКРЕСНАЯ ЕВАНГЕЛИА УТРЕННЯЯ И ЕКСАПОСТИЛАРИИ.

ВОСКРЕСНА СЛУЖБА 1-ГО ГЛАСА.

В СУББОТУ НА ВЕЛИЦЕЙ ВЕЧЕРНИ.

На Господи воззвах поставим стихов 10, и поем стихиры воскресны, глас 1.

Изведи́ из темни́цы ду́шу мою́, / испове́датися И́мене Твоему́.

Вече́рния на́ша моли́твы / приими́, Святы́й Го́споди, / и пода́ждь нам оставле́ние грехо́в, / я́ко Еди́н еси́ / явле́й в ми́ре Воскресе́ние.

Мене́ ждут пра́ведницы, / до́ндеже возда́си мне.

Обыди́те лю́дие Сио́н, / и обыми́те Его́, / и дади́те сла́ву в нем Воскре́сшему из ме́ртвых: / я́ко Той есть Бог наш, / Избавле́й нас от беззако́ний на́ших.

Из глубины́ воззва́х к Тебе́, Го́споди, / Го́споди, услы́ши глас мой.

Прииди́те лю́дие, / воспои́м, и поклони́мся Христу́, / сла́вяще Его́ из ме́ртвых Воскресе́ние: / я́ко Той есть Бог наш, / от пре́лести вра́жия мiр Избавле́й.

Ины стихиры Анатолиевы, глас тойже:

Да бу́дут у́ши Твои́ / вне́млюще гла́су моле́ния моего́.

Весели́теся Небеса́, / воструби́те основа́ния земли́, / возопи́йте го́ры весе́лие: / се бо Емману́ил грехи́ на́ша на Кресте́ пригвозди́, / и живо́т дая́й, смерть умертви́, / Ада́ма Воскреси́вый, я́ко Человеколю́бец.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Пло́тию во́лею Распе́ншагося нас ра́ди, / Пострада́вша и Погребе́нна, / и Воскре́сша из ме́ртвых, / воспои́м глаго́люще: / утверди́ правосла́вием Це́рковь Твою́, Христе́, / и умири́ жизнь на́шу, / я́ко Благ и Человеколю́бец.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Живоприе́мному Твоему́ гро́бу / предстоя́ще, недосто́йнии, / славосло́вие прино́сим / неизрече́нному Твоему́ благоутро́бию, Христе́ Бо́же наш: / я́ко Крест и смерть прия́л еси́, Безгре́шне, / да мíрови да́руеши Воскресе́ние, / я́ко Человеколю́бец.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

И́же Отцу́ Собезнача́льна, / и Соприсносу́щна Сло́ва, / от Деви́ческаго чре́ва Происше́дшаго неизрече́нно, / и Крест и смерть нас ра́ди во́лею Прие́мшаго, / и Воскре́сша во сла́ве, / воспои́м глаго́люще: / Живода́вче Го́споди, сла́ва Тебе́, / Спа́се душ на́ших.

Слава, и ныне, Богородичен: Всемíрную сла́ву, / от челове́к Прозя́бшую, / и Влады́ку Ро́ждшую, / Небе́сную Дверь, / воспои́м Мари́ю Де́ву, / Безпло́тных песнь, и ве́рных удобре́ние: / Сия́ бо яви́ся Не́бо, и Храм Божества́: / Сия́ прегражде́ние вражды́ разруши́вши, / мир введе́, и Ца́рствие отве́рзе. / Сию́ у́бо иму́ще ве́ры Утвержде́ние, / Побо́рника и́мамы из Нея́ Ро́ждшагося Го́спода. / Дерза́йте у́бо, дерза́йте лю́дие Бо́жии: / и́бо Той победи́т враги́, я́ко Всеси́лен.

Таже, Све́те Ти́хий: Прокимен: Госпо́дь воцари́ся:

Прокимен, глас 6:

Госпо́дь воцари́ся, / в ле́поту облече́ся.

Стих: Облече́ся Госпо́дь в си́лу и препоя́сася.

Стих: И́бо утверди́ вселе́нную, я́же не подви́жется.

Стих: До́му Твоему́ подоба́ет святы́ня Го́споди, в долготу́ дний.

И прочая по обычаю.

На стиховне стихиры воскресны, глас 1.

Стра́стию Твое́ю, Христе́, / от страсте́й свободи́хомся, / и воскресе́нием Твои́м из истле́ния изба́вихомся, / Го́споди, сла́ва Тебе́.

Стих: Госпо́дь воцари́ся, / в ле́поту облече́ся.

Да ра́дуется тварь, небеса́ да веселя́тся, / рука́ми да воспле́щут язы́цы с весе́лием: / Христо́с бо Спас наш, на Кресте́ пригвозди́ грехи́ на́ша: / и смерть умертви́в, живо́т нам дарова́, / па́дшаго Ада́ма всеро́днаго Воскреси́вый, / я́ко Человеколю́бец.

Стих: И́бо утверди́ вселе́нную, / я́же не подви́жется.

Царь сый небесе́ и земли́ непостижи́ме, / во́лею распя́лся еси́ за человеколю́бие. / Его́же ад срет до́ле, огорчи́ся, / и пра́ведных ду́ши прие́мша, возра́довашася: / Ада́м же, ви́дев Тя, Зижди́теля в преиспо́дних, воскре́се. / О чудесе́! Ка́ко сме́рти вкуси́ всех жизнь; / но я́коже восхоте́ мiр просвети́ти зову́щий и глаго́лющий: / Воскресы́й из ме́ртвых, Го́споди, сла́ва Тебе́.

Стих: До́му Твоему́ подоба́ет святы́ня, / Го́споди, в долготу́ дний.

Жены́ мvроно́сицы, мv́ра нося́ща, / со тща́нием и рыда́нием гро́ба Твоего́ достиго́ша, / и не обре́тша Пречи́стаго Те́ла Твоего́, / от А́нгела же уве́девша но́вое и пресла́вное чу́до, / Апо́столом глаго́лаху: / воскре́се Госпо́дь, / подая́ мíрови ве́лию ми́лость.

Слава, и ныне, Богородичен: Се испо́лнися Иса́иино прорече́ние, / Де́ва бо родила́ еси́, / и по Рождестве́ я́ко пре́жде Рождества́ пребыла́ еси́: / Бог бо бе Рожде́йся, / те́мже и естества́ новопресече́. / Но о Богома́ти! / Моле́ния Твои́х рабо́в, / в Твое́м хра́ме приноси́мая Тебе́ не пре́зри, / но я́ко Благоутро́бнаго Твои́ма рука́ма нося́щи, / на Твоя́ рабы́ умилосе́рдися, / и моли́ спасти́ся душа́м на́шим.

Таже, Ны́не отпуща́еши: и Трисвятое. По О́тче наш:

Тропарь воскресен, глас 1:

Ка́мени запеча́тану от иуде́й / и во́ином стрегу́щим Пречи́стое Те́ло Твое́, / воскре́сл еси́ тридне́вный, Спа́се, / да́руяй ми́рови жизнь. / Сего́ ра́ди Си́лы Небе́сныя вопия́ху Ти, Жизнода́вче: / сла́ва Воскресе́нию Твоему́, Христе́, / сла́ва Ца́рствию Твоему́, / сла́ва смотре́нию Твоему́, еди́не Человеколю́бче.

Богородичен: Гаврии́лу, веща́вшу Тебе́, Де́во, ра́дуйся, / со гла́сом воплоща́шеся всех Влады́ка, / в Тебе́, Святе́м Киво́те, / я́коже рече́ пра́ведный Дави́д; / яви́лася еси́ ши́ршая небе́с, / поноси́вши Зижди́теля Твоего́. / Сла́ва Все́льшемуся в Тя, / сла́ва Проше́дшему из Тебе́, / слава Свободи́вшему нас рождество́м Твои́м.

В НЕДЕЛЮ НА УТРЕНИ.

По шестопсалмии Бог Госпо́дь, на глас 1 и глаголем тропарь воскресный, дважды, и Богородичен единожды, писаны на Велицей вечерни. Таже обычное стихословие псалтиря.

По 1-м стихословии седальны воскресны, глас 1:

Гроб Твой, Спа́се, во́ини стрегу́щии, / ме́ртвии от облиста́ния я́вльшагося а́нгела бы́ша, / пропове́дающа жена́м воскресе́ние. / Тебе́ сла́вим тли потреби́теля, / Тебе́ припа́даем, Воскре́сшему из гро́ба, / и Еди́ному Бо́гу на́шему.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Ко Кресту́ пригво́ждься во́лею, Ще́дре, / во гро́бе положе́н быв я́ко мертв, Животода́вче, / держа́ву стерл еси́, Си́льне, сме́ртию Твое́ю: / Тебе́ бо вострепета́ша вра́тницы а́довы, / Ты совоздви́гл еси́ от ве́ка уме́ршыя, / я́ко Еди́н Человеколю́бец.

Слава, и ныне, Богородичен: Ма́терь Тя Бо́жию све́мы вси Де́ву вои́стинну, и по Рождестве́ я́вльшуюся, / и́же любо́вию прибега́ющии к Твое́й бла́гости: / Тебе́ бо и́мамы гре́шнии предста́тельство, / Тебе́ стяжа́хом в напа́стех Спасе́ние, / Еди́ну Всенепоро́чную.

По 2-м стихословии, седален, глас 1 Подобен: Ка́мени запеча́тану:

Жены́ ко гро́бу приидо́ша ура́нша, / и а́нгельское явле́ние ви́девша, трепета́ху: / гроб облиста́ жизнь, чу́до удивля́ше я́: / сего́ ра́ди ше́дша, ученико́м пропове́даху воста́ние: / ад плени́ Христо́с, я́ко Еди́н кре́пок и си́лен, / и истле́вшыя вся совоздви́же, / осужде́ния страх разруши́в Кресто́м.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

На Кресте́ пригвозди́лся еси́, Животе́ всех, / и в ме́ртвых вмени́лся еси́, Безсме́ртный Го́споди, / воскре́сл еси́ тридне́вен, Спа́се, / совоздви́г Ада́ма от тле́ния. / Сего́ ра́ди си́лы небе́сныя вопия́ху Тебе́, Жизнода́вче Христе́: / сла́ва Воскресе́нию Твоему́, / сла́ва снизхожде́нию Твоему́, / Еди́не Человеколю́бче.

Слава, и ныне, Богородичен: Мари́е, честно́е Влады́ки Прия́телище, / воскреси́ ны па́дшыя в про́пасть лю́таго отча́яния, и прегреше́ний и скорбе́й, / Ты бо еси́ гре́шным Спасе́ние и по́мощь, и кре́пкое Предста́тельство, / и спаса́еши рабы́ Твоя́.

Таже, Блаже́ни непоро́чнии: Посем тропари: А́нгельский собо́р:

Ипакои, глас 1:

Разбо́йничо покая́ние рай окра́де, / плачь же мироно́сиц ра́дость возвести́, / я́ко воскре́сл еси́, Христе́ Бо́же, / подая́й ми́рови ве́лию ми́лость.

Степенны: антифон 1, глас 1, стихи повторяюще:

Внегда́ скорбе́ти ми, услы́ши моя́ боле́зни, / Го́споди, Тебе́ зову́.

Пусты́нным непреста́нное Боже́ственное жела́ние быва́ет, / мíра су́щим су́етнаго кроме́.

Слава: Свято́му Ду́ху честь и сла́ва, / я́коже Отцу́ подоба́ет, ку́пно же и Сы́ну, / сего́ ра́ди да пое́м Тро́ице Единодержа́вие.

И ныне, тойже.

Антифон 2:

На го́ры Твои́х возне́сл еси́ мя зако́нов, / доброде́тельми просвети́, Бо́же, да пою́ Тя.

Десно́ю Твое́ю руко́ю прии́м Ты, Сло́ве, / сохрани́ мя, соблюди́, / да не огнь мене́ опали́т грехо́вный.

Слава: Святы́м Ду́хом вся́кая тварь обновля́ется, / па́ки теку́щи на пе́рвое: / равномо́щен бо есть Отцу́ и Сло́ву.

И ныне, тойже.

Антифон 3:

О ре́кших мне, вни́дем во дворы́ Госпо́дни, / возвесели́ся мой дух, сра́дуется се́рдце.

В дому́ Дави́дове страх вели́к: / та́мо бо престо́лом поста́вленным, / су́дятся вся племена́ земна́я, и язы́цы.

Слава: Свято́му Ду́ху, честь, поклоне́ние, сла́ву и держа́ву, / я́коже Отцу́ досто́ит, и Сы́нови подоба́ет приноси́ти: / Еди́ница бо есть Тро́ица Естество́м, но не Ли́цы.

И ныне, тойже.

Прокимен, глас 1:

Ны́не воскресну́, глаго́лет Госпо́дь, / положу́ся во Спасе́ние, не обиню́ся о нем. Стих: Словеса́ Госпо́дня, словеса́ чи́ста.

Таже, Вся́кое дыха́ние: Стих: Хвали́те Бо́га во святы́х Его́: Евангелие утреннее рядовое.

Воскресе́ние Христо́во ви́девше, / поклони́мся Свято́му Го́споду Иису́су, / еди́ному безгре́шному. / Кресту́ Твоему́ покланя́емся, Христе́, / и свято́е Воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ино́го не зна́ем, / и́мя Твое́ имену́ем. / Прииди́те вси ве́рнии, / поклони́мся Свято́му Христо́ву Воскресе́нию: / се бо прии́де кресто́м ра́дость всему́ ми́ру. / Всегда́ благословя́ще Го́спода, / пое́м Воскресе́ние Его́: / распя́тие бо претерпе́в, / сме́ртию смерть разруши́.

Псалом 50: Поми́луй мя Бо́же:

Слава: Моли́твами апо́столов, / Ми́лостиве, очи́сти / мно́жества согреше́ний на́ших.

И ныне: Моли́твами Богоро́дицы, / Ми́лостиве, очи́сти / мно́жества согреше́ний на́ших.

Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х / очи́сти беззако́ние мое́.

Посем стихира: Воскре́с Иису́с от гро́ба, / я́коже прорече́, / даде́ нам живо́т ве́чный / и ве́лию ми́лость.

Спаси́ Бо́же лю́ди Твоя́:

И возглас: Ми́лостию и щедро́тами и человеколю́бием:

Каноны: воскресный на 4: крестовоскресный на 3: и Богородичен на 3: Минеи на 4. Аще же празднуется святый, на 6: крестовоскресный на 2, и Богородицы на 2.

Канон воскресный. Песнь 1

Ирмос: Твоя́ победи́тельная десни́ца / Боголе́пно в кре́пости просла́вися: / та бо, Безсме́ртне, / я́ко всемогу́щая, проти́вныя сотре́, / Изра́ильтяном / путь глубины́ новосоде́лавшая.

Припев: Сла́ва Го́споди свято́му Воскресе́нию Твоему́.

Тропарь: И́же рука́ма пречи́стыма от пе́рсти / богоде́тельне испе́рва созда́в мя, / ру́це распросте́рл еси́ на кресте́, / от земли́ взыва́я тле́нное мое́ те́ло, / е́же от Де́вы прия́л еси́.

Умерщвле́ние подъя́л еси́ мене́ ра́ди, / и ду́шу сме́рти пре́дал еси́, / И́же вдохнове́нием боже́ственным ду́шу ми вложи́вый, / и отреши́в ве́чных уз, и совоскреси́в / нетле́нием просла́вил еси́.

Богородичен: Ра́дуйся, благода́ти исто́чниче, / ра́дуйся ле́ствице, и две́ре небе́сная, / ра́дуйся све́щнице, и ру́чко злата́я, и горо́ несеко́мая, / Я́же Жизнода́вца Христа́ мíрови ро́ждшая.

Ин канон, крестовоскресный Песнь 1, глас тойже.

Ирмос: Христо́с ражда́ется:

Христо́с обожа́ет мя, воплоща́яся, / Христо́с мя возно́сит, смиря́яся, / Христо́с безстра́стна мя соде́ловает, / стражда́ Жизнода́вец естество́м пло́ти. / Те́мже воспева́ю благода́рственную песнь: я́ко просла́вися.

Христо́с возно́сит мя, распина́емь, / Христо́с совоскреша́ет мя, умерщвля́емь, / Христо́с жизнь мне да́рует. / Те́мже с весе́лием рука́ма плеща́я, / пою́ Спаси́телю побе́дную песнь: я́ко просла́вися.

Богородичен: Бо́га, Де́во, зачала́ еси́, / Христа́ же в де́встве родила́ еси́ / из Тебе́ Вопло́щшася, Пречи́стая, / Еди́наго ипоста́сию Единоро́днаго, / во двою́ же существу́ познава́емаго Сы́на: я́ко просла́вися.

Ин канон, Пресвятей Богородице Песнь 1, глас тойже.

Ирмос: Твоя́ победи́тельная:

Ку́ю Ти досто́йную песнь на́ше принесе́т неможе́ние? / то́чию обра́довательную, / е́йже нас Гаврии́л та́йно научи́л есть: / ра́дуйся, Богоро́дице Де́во, Ма́ти Неневе́стная.

Присноде́ве и Ма́тери Царя́ вы́шних сил, / от чисте́йша се́рдца, ве́рнии, духо́вне возопии́м: / ра́дуйся, Богоро́дице Де́во, Ма́ти Неневе́стная.

Безме́рная бе́здна Твоего́ непостижи́маго Рождества́, Всечи́стая, / ве́рою несумне́нною у́бо чи́сте прино́сим Ти, глаго́люще: / ра́дуйся Богоро́дице Де́во, Ма́ти Неневе́стная.

Таже минеи.

Катавасиа: Отве́рзу уста́ моя́:

Песнь 3

Ирмос: Еди́не ве́дый челове́ческаго существа́ не́мощь / и ми́лостивно в не вообра́жся, / препоя́ши мя с высоты́ си́лою, / е́же вопи́ти Тебе́, Святы́й, / одушевле́нный хра́ме / неизрече́нныя сла́вы Твоея́, Человеколю́бче.

Бог Сый мне, Бла́же, па́дшаго уще́дрил еси́, / и сни́ти ко мне благоволи́в, возне́сл мя еси́ распя́тием, / е́же вопи́ти Тебе́, Святы́й: / Хра́ме одушевле́нный неизрече́нныя Твоея́ сла́вы, Человеколю́бче.

Живо́т ипоста́сный Христе́ сый, / в истле́вша мя, я́ко Милосе́рдый Бог, обо́лкся, / в персть сме́ртную соше́д, Влады́ко, / сме́ртную держа́ву разруши́л еси́, / и мертв тридне́вен воскре́с, / в нетле́ние мя обле́кл еси́.

Богородичен: Бо́га заче́нши во чре́ве, Де́во, Ду́хом Пресвяты́м, / пребыла́ еси́ неопали́ма, / поне́же Тя купина́ законополо́жнику Моисе́ю, / пали́мую нежего́мо, я́ве предвозвести́, / огнь нестерпи́мый прие́мшую.

Ин, ирмос: Пре́жде век от Отца́:

И́же на свое́ ра́мо заблужда́емое овча́ взе́мшему, / и низложи́вшему дре́вом его́ грех, / Христу́ Бо́гу возопии́м: / воздви́гнувый рог наш, свят еси́, Го́споди.

Возве́дшему Па́стыря Вели́каго из а́да Христа́, / и священнонача́лием Его́ апо́столы я́ве язы́ки упа́сшему, / и́стиною и Боже́ственным ве́рнии Ду́хом да послу́жим.

И́же от Де́вы воплоти́вшемуся без се́мене во́лею Сы́ну, / и ро́ждшую по Рождестве́, Боже́ственною си́лою Чи́стую Де́ву сохра́ншему, / и́же над все́ми Бо́гу возопии́м: / свят еси́ Го́споди.

Ин, ирмос: Еди́не ведый:

О́блак Тя ле́гкий нело́жно, Де́во, имену́ем, / проро́ческим возсле́дующе рече́нием: / прии́де бо на Тебе́ Госпо́дь / низложи́ти еги́петския пре́лести рукотворе́ния, / и просвети́ти сим служа́щия.

Тя запеча́танный вои́стинну лик проро́ческий исто́чник, / и заключе́нную дверь именова́, де́вства Твоего́, Всепе́тая, / я́вственне зна́мения нам пи́шуще: / е́же сохрани́ла еси́ и по рождестве́.

Ума́ пресу́щественна ви́дети, я́коже мо́щно, сподо́блься Гаврии́л, Де́во Всенепоро́чная, / ра́достный Тебе́ глас принесе́, / Сло́ва зача́тие я́вственне возвеща́ющий, / и неизрече́нное Рождество́ пропове́дающий.

Песнь 4

Ирмос: Го́ру Тя благода́тию Бо́жиею приосене́нную, / прозорли́выма Авваку́м / усмотри́в очи́ма, / из Тебе́ изы́ти Изра́илеву провозглаша́ше Свято́му, / во Спасе́ние на́ше / и обновле́ние.

Кто сей Спас и́же из Едо́ма и́сходя, вене́ц нося́ терно́вен, / очервле́нну ри́зу имы́й, на дре́ве ви́ся; / Изра́илев есть Сей Святы́й, / во Спасе́ние на́ше и обновле́ние.

Ви́дите лю́дие непокори́вии, и устыди́теся: / Его́же бо я́ко злоде́я вы вознести́ на крест у Пила́та испроси́сте умовре́дне, / сме́рти разруши́в си́лу, боголе́пно воскре́с из гро́ба.

Богородичен: Дре́во Тя, Де́во, жи́зни ве́мы: / не бо сне́ди плод смертоно́сный челове́ком из Тебе́ прозябе́, / но живота́ присносу́щнаго наслажде́ние, / во Спасе́ние нас пою́щих Тя.

Ин, ирмос: Жезл из ко́рене Иессе́ова:

Кто Сей красе́н из Едо́ма, / и Сего́ очервле́ние ри́зное, от виногра́да восо́рска, / красе́н я́ко Бог, / я́ко челове́к же, кро́вию пло́ти ри́зу очервле́ну нося́; / Ему́же пое́м ве́рнии: / сла́ва си́ле Твое́й, Го́споди.

Христо́с бу́дущих благ я́влься Архиере́й, / грех наш разори́л есть: / и показа́в стра́нен путь Свое́ю кро́вию, / в лу́чшую и соверше́ннейшую вни́де ски́нию, / Предте́ча наш во свята́я.

Богородичен: Е́вин дре́вний долг испроси́ла еси́, Всепе́тая / у И́же нас ра́ди я́вльшагося но́ваго Ада́ма. / Соедини́в бо Себе́ чи́стым зача́тием плоть у́мную, одушевле́нную, / из Тебе́ произы́де Христо́с, Еди́н во обою́ Госпо́дь.

Ин, ирмос: Го́ру Тя благода́тию:

Слы́ши чуде́с не́бо, и внуша́й земле́, / я́ко Дщи пе́рстнаго у́бо па́дшаго Ада́ма, Бо́гу нарече́на бысть, / и Своему́ Соде́телю Роди́тельница, / на Спасе́ние на́ше и обновле́ние.

Пое́м вели́кое и стра́шное Твое́ та́инство, / преми́рных бо утаи́вся чинонача́лий, / на Тя И́же сый сни́де я́ко дождь на руно́, Всепе́тая, / на Спасе́ние нас пою́щих Тя.

Святы́х свята́я, Богоро́дице Всепе́тая, / ча́яние язы́ков, и Спасе́ние ве́рных, / из Тебе́ возсия́ Изба́витель и Жизнода́вец, и Госпо́дь: / Его́же моли́, спасти́ся рабо́м Твои́м.

Песнь 5

Ирмос: Просвети́вый сия́нием прише́ствия Твоего́, Христе́, / и освети́вый Кресто́м Твои́м / ми́ра концы́, / сердца́ просвети́ / све́том Твоего́ Богоразу́мия, / правосла́вно пою́щих Тя.

Па́стыря овца́м вели́каго и Го́спода, / иуде́и дре́вом кре́стным умертви́ша: / но Той я́ко о́вцы, ме́ртвыя, во а́де погребе́нныя, / держа́вы сме́ртныя изба́ви.

Кресто́м Твои́м мир благовести́в, / и пропове́дав пле́нным, Спа́се мой, оставле́ние, / держа́ву иму́щаго посрами́л еси́, Христе:́ / на́га, обнища́вша показа́вый Боже́ственным воста́нием Твои́м.

Богородичен: Проше́ния ве́рно прося́щих, Всепе́тая, не пре́зри: / но приими́, и сия́ доноша́й Сы́ну Твоему́, Пречи́стая, / Бо́гу Еди́ному Благоде́телю, / Тебе́ бо Предста́тельницу стяжа́хом.

Ин, ирмос: Бог сый ми́ра:

О бога́тство, и глубино́ прему́дрости Бо́жия! / Прему́дрыя объе́мляй Госпо́дь, / от сих кова́рства изба́вил есть нас: / пострада́в бо во́лею не́мощию плотско́ю, / Свое́ю кре́постию, животворя́й ме́ртвыя воскреси́л есть.

Бог сый соединя́ется пло́ти нас ра́ди: / и распина́ется, и умира́ет: погреба́ется, и па́ки воскреса́ет, / и восхо́дит све́тло с пло́тию Свое́ю Христо́с ко Отцу́: / с не́юже прии́дет, и спасе́т благоче́стно Тому́ служа́щия.

Богородичен: Святы́х Свята́я, Де́во Чи́стая, / святы́х Свята́го родила́ еси́, / всех освяща́ющаго Христа́ Изба́вителя. / Те́мже Тя, Цари́цу и Влады́чицу всех, / я́ко Ма́терь Зижди́теля тва́рей пропове́дуем.

Ин, ирмос: Просвети́вый сия́нием:

Веселя́тся небе́сныя си́лы зря́ще Тя: / ра́дуются с ни́ми челове́ков собра́ния: / Рождество́м бо Твои́м совокупи́шася, Де́во Богоро́дице, / е́же досто́йно сла́вим.

Да дви́жатся вси язы́цы челове́честии и мы́сли, / к похвале́ челове́ческаго вои́стинну удобре́ния, / Де́ва предстои́т я́ве сла́вящи, / ве́рою Тоя́ пою́щих чудеса́.

Сла́вится пе́ние всепрему́дрых и похвала́, / Де́ве и Ма́тери Бо́жии приноси́мая: / сла́вы бо бысть Сия́ Храм Пребоже́ственныя, / Ю́же досто́йно сла́вим.

Песнь 6

Ирмос: Обы́де нас после́дняя бе́здна, / несть избавля́яй, / вмени́хомся, / я́ко о́вцы заколе́ния, / спаси́ лю́ди Твоя́, Бо́же наш, / Ты бо кре́пость немощству́ющих и исправле́ние.

Согреше́нием первозда́ннаго, Го́споди, лю́те уязви́хомся, / ра́ною же исцели́хомся Твое́ю, / е́юже за ны уязви́лся еси́, Христе́: / Ты бо кре́пость немощству́ющих и исправле́ние.

Возве́л ны еси́ из а́да, Го́споди, / ки́та уби́в всея́дца, Всеси́льне, / Твое́ю держа́вою низложи́в того́ си́лу: / Ты бо Живо́т, и Свет еси́, и Воскресе́ние.

Богородичен: Веселя́тся о Тебе́, Де́во Пречи́стая, / ро́да на́шего пра́отцы, Еде́м восприе́мше Тобо́ю, / его́же преступле́нием погуби́ша: / Ты бо, Чи́стая, и пре́жде Рождества́, и по Рождестве́ еси́.

Ин, ирмос: Из утро́бы Ио́ну:

Ум сый безстра́стен и невеще́ствен, / примеша́ется Христо́с Бог челове́ческому уму́, / хода́тайствующему Боже́ственным естество́м, пло́ти же дебельство́м, / и всему́ мне непрело́жен весьма́ соедини́ся: / да Спасе́ние всему́ мне па́дшему пода́ст распина́емь.

Па́дает прельсти́вся Ада́м, и запя́выйся сокруша́ется, / наде́ждою обо́лган сый дре́вле обоже́ния: / но востае́т соедине́нием Сло́ва обожа́емь, / и стра́стию безстра́стие прие́млет, / на престо́ле я́ко Сын сла́вится, / седя́й со Отце́м же и Ду́хом.

Богородичен: Недр не отсту́пль Безнача́льна Роди́теля, / в не́дрех Чи́стыя Отрокови́цы водворя́ется, и быва́ет, / И́же пре́жде безма́терен, без отца́ воплоща́емый, / И́же пра́вдою ца́рствуяй Бог: / Сего́ неродосло́вен стра́шный род и неизрече́нен.

Ин, ирмос: Обы́де нас:

Предстоя́т раболе́пне Рождеству́ Твоему́ чи́ни небе́снии, / дивя́щеся досто́йно Твоему́ безсе́менному Рождеству́, Присноде́во: / Ты бо, Чи́стая, и пре́жде Рождества́, и по Рождестве́ еси́.

Воплоти́ся пре́жде сый Безпло́тен, Сло́во из Тебе́, Пречи́стая, / вся́ческая во́лею творя́й, / безтеле́сных во́инства приведы́й от небытия́, я́ко Всеси́лен.

Умерщвле́н бысть враг живоно́сным Твои́м плодо́м, Богоблагода́тная: / и попра́н бысть ад проявле́нне, / и и́же во у́зах свободи́хомся. / Те́мже вопию́: стра́сти разруши́ се́рдца моего́.

Кондак, глас 1: Подобен: Егда́ прии́деши:

Воскре́сл еси́, я́ко Бог, из гро́ба во сла́ве, / и мир совоскреси́л еси́; / и естество́ челове́ческое я́ко Бо́га воспева́ет Тя, и смерть исчезе́; / Ада́м же лику́ет, Влады́ко; / Е́ва ны́не от уз избавля́ема ра́дуется, зову́щи: / Ты еси́, И́же всем подая́, Христе́, воскресе́ние.

Икос: Воскре́сшаго тридне́вно воспои́м я́ко Бо́га Всеси́льна, / и врата́ а́дова сте́ршаго, / и я́же от ве́ка из гро́ба воздви́гшаго, / мvроно́сицам я́вльшагося, я́коже благоизво́лил есть, / пре́жде сим е́же ра́дуйтеся, реки́й: / и апо́столом ра́дость возвеща́я, я́ко Еди́н Жизнода́вец. / Те́мже ве́рою жены́ ученико́м зна́мения побе́ды благовеству́ют, / и ад стене́т, и смерть рыда́ет: / мiр же весели́тся, и вси с ним ра́дуются. / Ты бо по́дал еси́, Христе́, всем Воскресе́ние.

Песнь 7

Ирмос: Тебе́ у́мную, Богоро́дице, пещь / разсмотря́ем, ве́рнии, / я́коже бо о́троки спасе́ три Превозноси́мый, / мир обнови́, / во чре́ве Твое́м всеце́л, / хва́льный отце́в Бог и препросла́влен.

Убоя́ся земля́, сокры́ся со́лнце, и поме́рче свет, / раздра́ся церко́вная боже́ственная заве́са, / ка́мение же разсе́деся: / на кресте́ бо ви́сит Пра́ведный, / Хва́льный отце́в Бог, и препросла́влен.

Ты быв а́ки безпомо́щен, / и уя́звен в ме́ртвых во́лею нас ра́ди / превозноси́мый, вся свободи́л еси́, / и держа́вною руко́ю совоскреси́л еси́, / хва́льный отце́в Бог, и препросла́влен.

Богородичен: Ра́дуйся, исто́чниче присноживы́я воды́. / Ра́дуйся, раю́ пи́щный. / Ра́дуйся, стено́ ве́рных. / Ра́дуйся, Неискусобра́чная. / Ра́дуйся, всемíрная Ра́досте, / Е́юже нам возсия́ / Хва́льный отце́в Бог, и препросла́влен.

Ин, ирмос: О́троцы благоче́стию:

Дре́вле у́бо проклята́ бысть земля́ / А́велевою очервлени́вшися кро́вию, братоуби́йственною руко́ю: / богото́чною же Твое́ю кро́вию благослови́ся окропле́на, / и взыгра́ющи вопие́т: / отце́в Бо́же, благослове́н еси́.

Да рыда́ют иуде́йстии богопроти́внии лю́дие, / де́рзости убие́ния Христо́ва: / язы́цы же да веселя́тся, / и рука́ми да воспле́щут, и вопию́т: / отце́в Бо́же, благослове́н еси́.

Се мvроно́сицам облиста́яй, вопия́ше А́нгел: / Воскресе́ния Христо́ва прииди́те и ви́дите зна́мения, / плащани́цу и гроб, и возопи́йте: / отце́в Бо́же, благослове́н еси́.

Ин, ирмос: Тебе́ у́мную:

Тя, Богоро́дице, ле́ствицу Иа́ков проро́чески разумева́ет: / Тобо́ю бо Превозноси́мый на земли́ яви́ся, / и с челове́ки поживе́, я́ко благоволи́, / Хва́льный отце́в Бог и Препросла́влен.

Ра́дуйся, Чи́стая, из Тебе́ про́йде Па́стырь, / И́же во Ада́мову ко́жу обо́лкся вои́стинну Превозноси́мый, / во всего́ мя челове́ка, за благоутро́бие непости́жное: / Хва́льный отце́в Бог и Препросла́влен.

Но́вый Ада́м от чи́стых крове́й Твои́х / Преве́чный Бог бысть вои́стинну, / Его́же ны́не моли́, / обетша́вшаго мя обнови́ти зову́ща: / Хва́льный отце́в Бог и Препросла́влен.

Песнь 8

Ирмос: В пещи́ о́троцы Изра́илевы, / я́коже в горни́ле, / добро́тою благоче́стия чисте́е зла́та блеща́хуся, глаго́люще: / благослови́те, вся дела́ Госпо́дня, Го́спода, / по́йте и превозноси́те во вся ве́ки.

И́же во́лею вся творя́й, и претворя́яй, / обраща́яй сень сме́ртную в ве́чную жизнь, / стра́стию Твое́ю, Сло́ве Бо́жий, / Тебе́ непреста́нно вся дела́ Госпо́дня, / Го́спода пои́м, и превозно́сим во вся ве́ки.

Ты разори́л еси́ сокруше́ние, Христе́, и окая́нство, / во врате́х и тверды́нях а́довых, / воскре́с из гро́ба тридне́вен. / Тебе́ непреста́нно вся дела́, я́ко Го́спода, пою́т, / и превозно́сят во вся ве́ки.

Богородичен: Я́же без се́мене и преесте́ственне от облиста́ния Боже́ственнаго / Ро́ждшую би́сера многоце́ннаго Христа́, воспои́м глаго́люще: / благослови́те вся дела́ Госпо́дня, Го́спода, / по́йте и превозноси́те Его́ во вся ве́ки.

Ин, ирмос: Чуда преесте́ственнаго:

Прииди́те, лю́дие, поклони́мся ме́сту, / на не́мже стоя́сте пречи́стеи но́зе, / и на дре́ве боже́ственнеи Христо́ве дла́ни животворя́щии простро́стеся, / на Спасе́ние всех челове́ков, / и гроб живо́тный обстоя́ще, пои́м: / да благослови́т тварь вся́кая Го́спода, / и превозно́сит во вся ве́ки.

Обличи́ся богоуби́йц иуде́ов пребеззако́нное оклевета́ние: / Его́же бо лестца́ нареко́ша, воста́, я́ко Си́лен, / наруга́вся безу́мным печа́тем. / Те́мже ра́дующеся, воспои́м: / да благослови́т тварь вся́кая Го́спода, / и превозно́сит во вся ве́ки.

Троичен: В трие́х свяще́ниих богосло́вяще и Еди́ном Госпо́дьстве сла́ву / серафи́ми пречи́стии, со стра́хом раболе́пно / Триипоста́сное сла́вят Божество́. / С ни́миже и мы благоче́ствующе воспои́м: / да благослови́т тварь вся́кая Го́спода, / и превозно́сит во вся ве́ки.

Ин, ирмос: В пещи́ о́троцы Изра́илевы:

Черто́г светови́дный, из него́же всех Влады́ка, / я́ко Жени́х произы́де Христо́с, / воспои́м вси вопию́ще: / вся дела́ Госпо́дня, Го́спода по́йте, / и превозноси́те во вся ве́ки.

Ра́дуйся, Престо́ле сла́вный Бо́жий, / ра́дуйся, ве́рных стено́, / Е́юже су́щим во тьме возсия́ свет Христо́с, / Тебе́ блажа́щим, и вопию́щим: / вся дела́ Госпо́дня, Го́спода по́йте, / и превозноси́те во вся ве́ки.

Спасе́нию вино́внаго нам Го́спода ро́ждши, / моли́ о всех вопию́щих приле́жно, Де́во Всепе́тая: / благослови́те вся дела́ Госпо́дня, Го́спода, / по́йте и превозноси́те во вся ве́ки.

Таже поем песнь Богородицы: Вели́чит душа́ моя́ Го́спода: С припевом: Честне́йшую херуви́м:

Песнь 9

Ирмос: О́браз чи́стаго рождества́ Твоего́, / огнепали́мая купина́ / показа́ неопа́льная; / и ны́не на нас / напа́стей свире́пеющую угаси́ти, мо́лимся, пещь, / да Тя, Богоро́дице, / непреста́нно велича́ем.

О ка́ко, лю́дие беззако́ннии и непокори́вии, / лука́вая совеща́вше, / го́рдаго и нечести́ваго оправди́ша: / Пра́веднаго же на дре́ве осуди́ша Го́спода сла́вы, / Его́же досто́йно велича́ем!

Спа́се А́гнче Непоро́чне, / И́же мíра грехи́ взе́мый, / Тебе́ сла́вим воскре́сшаго тридне́вно, / со Отце́м и Боже́ственным Твои́м Ду́хом, / и Го́спода сла́вы: / Его́же богосло́вяще, велича́ем.

Богородичен: Спаси́ лю́ди Твоя́, Го́споди, / и́хже стяжа́л еси́ честно́ю Твое́ю кро́вию, / це́рквам Твои́м подая́ мир, Человеколю́бче, / Богоро́дицы моли́твами.

Ин, ирмос: Та́инство стра́нное:

Просла́вися неизрече́нною си́лою Твое́ю / крест Твой, Го́споди, / немощно́е бо Твое́ па́че си́лы всем яви́ся: / и́мже си́льнии у́бо низложе́ни бы́ша на зе́млю, / и ни́щии к небеси́ возводи́ми быва́ют.

Умертви́ся ме́рзкая на́ша смерть, из ме́ртвых Воскресе́нием: / Ты бо яви́вся су́щим во а́де Христе́, / живо́т дарова́л еси́. / Те́мже Тя, я́ко жизнь и воскресе́ние и свет Ипоста́сный пою́ще, велича́ем.

Троичен: Безнача́льное естество́ и Непреде́льное, / в Трие́х познава́ется Еди́нствех, / Богонача́льных Ипоста́сех Еди́но Божество́, / во Отце́, и Сы́не, и Ду́се: / на Не́же богому́дрии лю́дие упова́юще, спаса́емся.

Ин, ирмос: О́браз чи́стаго:

Из ко́рене Дави́дова прозябла́ еси́ проро́ческаго, Де́во, и богооте́ческаго: / но и Дави́да я́ко вои́стинну Ты просла́вила еси́, / я́ко ро́ждши проро́чествованнаго Го́спода сла́вы: / Его́же досто́йно велича́ем.

Всяк похва́льный, Пречи́стая, зако́н / побежда́ется вели́чеством сла́вы Твоея́. / Но о, Влады́чице, от раб Твои́х недосто́йных, / от любве́ Тебе́ приноси́мое приими́, Богоро́дице, / со усе́рдием пе́ние похва́льное.

О па́че ума́ чуде́с Твои́х! / Ты бо, Де́во, еди́на па́че со́лнца, / всем дала́ еси́ разуме́ти нове́йшее чу́до, Всечи́стая, / Твоего́ Рождества́ непостижи́маго. / Те́мже Тя вси велича́ем.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны, глас 1:

Сотвори́ти в них суд напи́сан: / сла́ва сия́ бу́дет всем преподо́бным Его́.

Пое́м Твою́, Христе́, спаси́тельную страсть, / и сла́вим Твое́ Воскресе́ние.

Хвали́те Бо́га во святы́х Его́, / хвали́те Его́ в утверже́нии си́лы Его́.

Крест претерпе́вый, и смерть упраздни́вый, / и воскресы́й из ме́ртвых, / умири́ на́шу жизнь, Го́споди, / я́ко еди́н Всеси́лен.

Хвали́те Его́ на си́лах Его, / хвали́те Его́ по мно́жеству вели́чествия Его́.

А́да плени́вый, и челове́ка воскреси́вый, / Воскресе́нием Твои́м, Христе́, / сподо́би нас чи́стым се́рдцем / Тебе́ пе́ти и сла́вити.

Хвали́те Его́ во гла́се тру́бнем: / хвали́те Его́ во псалти́ри и гу́слех.

Боголе́пное Твое́ снисхожде́ние сла́вяще, / пое́м Тя, Христе́. / Роди́лся еси́ от Де́вы, / и не разлуче́н был еси́ от Отца́, / пострада́л еси́, я́ко челове́к, / и во́лею претерпе́л еси́ Крест, / воскре́сл еси́ от гро́ба, я́ко от черто́га произше́д, / да спасе́ши мiр, / Го́споди сла́ва Тебе́.

Ины стихиры, Анатолиевы, глас тойже:

Хвали́те Его́ в тимпа́не и ли́це, / хвали́те Его́ во стру́нах и орга́не.

Егда́ пригвозди́лся еси́ на дре́ве кре́стнем, / тогда́ умертви́ся держа́ва вра́жия: / тварь поколеба́ся стра́хом Твои́м: / и ад плене́н бысть держа́вою Твое́ю: / ме́ртвыя от гроб воскреси́л еси́, / и разбо́йнику рай отве́рзл еси́: / Христе́ Бо́же наш, сла́ва Тебе́.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Рыда́юща со тща́нием / гро́ба Твоего́ доше́дша честны́я жены́, / обре́тша же гроб отве́рст, / и уве́девша от А́нгела но́вое и пресла́вное чу́до, / возвести́ша апо́столом: я́ко воскре́се Госпо́дь, / да́руяй мíрови ве́лию ми́лость.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Страсте́й Твои́х Боже́ственным я́звам / покланя́емся, Христе́ Бо́же, / и е́же в Сио́не Влады́чнему священноде́йствию, / на коне́ц веко́в богоявле́нне бы́вшему: / и́бо во тьме спя́щия, Со́лнце просвети́ пра́вды, / к невече́рнему наставля́я сия́нию: / Го́споди, сла́ва Тебе́.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Любомяте́жный ро́де евре́йский, внуши́те, / где суть, и́же к Пила́ту прише́дшии: / да реку́т стрегу́щии во́ини: / где суть печа́ти гро́бныя; / где преложе́н бысть Погребе́нный; / где про́дан бысть Непрода́нный; / ка́ко укра́дено бысть Сокро́вище; / что оклевету́ете Спа́сово воста́ние / пребеззако́нии иуде́и? / Воскре́се, И́же в ме́ртвых свобо́дь, / и подае́т мíрови ве́лию ми́лость.

Слава, стихира евангельская утренняя.

И ныне, глас 2: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

Славословие великое. Таже, тропарь воскресен:

Днесь Спасе́ние ми́ру бысть, / пое́м Воскре́сшему из гро́ба, / и Нача́льнику жи́зни на́шея: / разруши́в бо сме́ртию смерть, / побе́ду даде́ нам и ве́лию ми́лость.

И отпуст.

НА ЛИТУРГИИ.

Изобразительная, блаженна, глас 1:

Сне́дию изведе́ из рая́ враг Ада́ма: / Кресто́м же разбо́йника введе́ Христо́с вонь, / помяни́ мя, зову́ща, / егда́ прии́деши во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

Покланя́юся страсте́м Твои́м, / славосло́влю и Воскресе́ние со Ада́мом и разбо́йником, / со гла́сом све́тлым вопию́ Ти: / помяни́ мя Го́споди, / егда́ прии́деши во Ца́рствии Твое́м.

Блаже́ни миротво́рцы, я́ко ти́и сы́нове Бо́жии нареку́тся.

Распя́лся еси́, безгре́шне, / и во гро́бе положи́лся еси́ во́лею, / но воскре́сл еси́, я́ко Бог, / совоздви́гнувый Себе́ Ада́ма, / помяни́ мя, зову́ща, / егда́ прии́деши во Ца́рствии Твое́м.

Блаже́ни изгна́ни пра́вды ра́ди, я́ко тех есть Ца́рство Небе́сное.

Храм Твой теле́сный тридне́вным Воскреси́вый погребе́нием, / со Ада́мом, и и́же от Ада́ма, воскреси́л еси́, Христе́ Бо́же: / помяни́ нас, зову́щих, / егда́ прии́деши во Ца́рствии Твое́м.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Мvроно́сицы приидо́ша, пла́чуща, / на гроб Твой Христе́ Бо́же, зело́ ра́но: / и в бе́лых ри́зах обрето́ша А́нгела седя́ща, / что и́щете; зову́ща. / Воскре́се Христо́с, не рыда́йте про́чее.

Ра́дуйтеся и весели́теся, я́ко мзда ва́ша мно́га на небесе́х.

Апосто́ли Твои́, Го́споди / на го́ру, а́може повеле́л еси́ им, прише́дше Спа́се, / и Тя ви́девше, поклони́шася. / И́хже и посла́л еси́ во язы́ки учи́ти и крести́ти я́.

Слава, Троичен: Отцу́ поклони́мся, / и Сы́на славосло́вим, / и Пресвята́го Ду́ха вку́пе воспои́м, зову́ще и глаго́люще: / Всесвята́я Тро́ице, спаси́ всех нас.

И ныне: Ма́терь Твою́ приво́дят Ти в моли́тву, лю́дие Твои́, Христе́: / мольба́ми Ея́ щедро́ты Твоя́ даждь нам, Благи́й, / да Тя прославля́ем, из гро́ба нам возсия́вшаго.

Прокимен, глас 1:

Бу́ди, Го́споди, ми́лость Твоя́ на нас, / я́коже упова́хом на Тя. Стих: Ра́дуйтеся, пра́веднии, о Го́споде, пра́вым подоба́ет похвала́.

Аллилуиа:

Бог дая́й отмще́ние мне, и покори́вый лю́ди под мя. Стих: Велича́яй спасе́ния Царе́ва, и творя́й ми́лость Христу́ своему́ Дави́ду, и се́мени Его́ до ве́ка.

ВОСКРЕСНА СЛУЖБА 2-ГО ГЛАСА.

В СУББОТУ НА ВЕЛИЦЕЙ ВЕЧЕРНИ.

На Го́споди, воззва́х, поставим стихов 10, и пое́м стихиры воскресны осмогласника, 3: и Анатолиевы, 4: и минеи 3, или́ 4, или́ 6, а́ще празднуется святый. Сла́ва, минеи, и ны́не, Богородичен первый, гласа.

Стихиры воскресны, глас 2:

Изведи́ из темни́цы ду́шу мою́, / испове́датися И́мене Твоему́.

Пре́жде век от Отца́ Ро́ждшемуся Бо́жию Сло́ву, / Вопло́щшемуся от Де́вы Мари́и, / прииди́те, поклони́мся: / крест бо претерпе́в, / погребе́нию предаде́ся, я́ко Сам восхоте́: / и воскре́се из ме́ртвых, / спасе́ мя заблужда́ющаго челове́ка.

Мене́ ждут пра́ведницы, / до́ндеже возда́си мне.

Христо́с Спас наш, / е́же на ны рукописа́ние пригвозди́в на Кресте́ загла́ди, / и сме́рную держа́ву упраздни́: / поклоня́емся Его́ Тридне́вному Воскресе́нию.

Из глубины́ воззва́х к Тебе́, Го́споди, / Го́споди, услы́ши глас мой.

Со Арха́нгелы воспои́м Христо́во Воскресе́ние: / Той бо есть Изба́витель и Спас душ на́ших, / и в сла́ве стра́шней и кре́пцей си́ле, / па́ки гряде́т суди́ти мíру, его́же созда́.

Ины стихиры, Анатолиевы, глас тойже:

Да бу́дут у́ши Твои́ / вне́млюще гла́су моле́ния моего́.

Тебе́ Распе́ншагося и Погребе́ннаго, / А́нгел пропове́да Влады́ку, и глаго́лаше жена́м: / прииди́те ви́дите, иде́же лежа́ше Госпо́дь: / воскре́се бо, я́коже рече́, я́ко Всеси́лен. / Те́мже Тебе́ поклоня́емся, Еди́ному Безсме́ртному: / Жизнода́вче Христе́, поми́луй нас.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Кресто́м Твои́м упраздни́л еси́, / ю́же от дре́ва кля́тву, / погребе́нием Твои́м умертви́л еси́ сме́рти держа́ву: / воста́нием же Твои́м просвети́л еси́ род челове́ческий. / Сего́ ра́ди вопие́м Ти: / Благоде́телю Христе́ Бо́же наш, сла́ва Тебе́.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Отверзо́шася Тебе́, Го́споди, / стра́хом врата́ сме́ртная, / вра́тницы же а́довы ви́девше Тя, убоя́шася: / врата́ бо ме́дная сокруши́л еси́, / и вереи́ желе́зныя стерл еси́, / и изве́л еси́ нас от тмы и се́ни сме́ртныя, / и у́зы на́ша растерза́л еси́.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Спаси́тельную песнь пою́ще, от уст возсле́м: / прииди́те вси в дому́ Госпо́днем припаде́м, глаго́люще: / на дре́ве Распны́йся, и из ме́ртвых Воскресы́й, / и Сый в не́дрех О́тчих, / очи́сти грехи́ на́ша.

Слава, и ныне, Богородичен: Пре́йде сень зако́нная, / благода́ти прише́дши: / я́коже бо купина́ не сгара́ше опаля́ема: / та́ко Де́ва родила́ еси́, / и Де́ва пребыла́ еси́. / Вме́сто столпа́ о́гненнаго, / Пра́ведное возсия́ Со́лнце: / вме́сто Моисе́я, Христо́с, / Спасе́ние душ на́ших.

Таже, Све́те Ти́хий: Прокимен: Госпо́дь воцари́ся: и прочая по обычаю.

На стиховне стихиры воскресны, глас 2:

Воскресе́ние Твое́, Христе́ Спа́се, / всю просвети́ вселе́нную, / и призва́л еси́ Твое́ созда́ние: / Всеси́льне Го́споди, сла́ва Тебе́.

Ины стихиры, по алфавиту:

Стих: Госпо́дь воцари́ся, / в ле́поту облече́ся.

Дре́вом, Спа́се, упраздни́л еси́, / ю́же от дре́ва кля́тву, / держа́ву сме́рти погребе́нием Твои́м умертви́л еси́, / просвети́л же еси́ род наш воста́нием Твои́м. / Те́мже вопие́м Тебе́: / Животода́вче Христе́ Бо́же наш, сла́ва Тебе́.

Стих: И́бо утверди́ вселе́нную, / я́же не подви́жется.

На кресте́ я́влься, Христе́, пригвожда́емь, / измени́л еси́ добро́ту зда́ний: / и безчелове́чие у́бо во́ини показу́юще, / копие́м ре́бра Твоя́ прободо́ша, / евре́и же печа́тати гро́ба проси́ша, / Твоея́ вла́сти не ве́дуще. / Но за милосе́рдие утро́б Твои́х, / прие́мый погребе́ние, и тридне́вен воскресы́й / Го́споди, сла́ва Тебе́.

Стих: До́му Твоему́ подоба́ет святы́ня, / Го́споди, в долготу́ дний.

Животода́вче Христе́, во́лею страсть претерпе́вый сме́ртных ра́ди, / во ад же снизше́д я́ко си́лен, / та́мо Твоего́ прише́ствия ожида́ющия, / исхи́тив я́ко от зве́ря кре́пкаго, / рай вме́сто а́да жи́ти дарова́л еси́. / Те́мже и нам сла́вящим тридне́вное Твое́ воста́ние, / да́руй очище́ние грехо́в, / и ве́лию ми́лость.

Слава, и ныне, Богородичен: О чудесе́ но́ваго всех дре́вних чуде́с! / Кто бо позна́ ма́терь без му́жа ро́ждшую, / и на руку́ нося́щую, всю тварь Содержа́щаго? / Бо́жие есть изволе́ние Ро́ждшееся. / Его́же, я́ко Младе́нца, Пречи́стая, / Твои́ма рука́ма носи́вшая, / и Ма́тернее дерзнове́ние к Нему́ иму́щая, / не преста́й моля́щи о чту́щих Тя, / уще́дрити и спасти́ ду́ши на́ша.

Таже, Ны́не отпуща́еши: и Трисвятое. По О́тче наш:

Тропарь воскресен, глас 2:

Егда́ снизше́л еси́ к сме́рти, Животе́ Безсме́ртный, / тогда́ ад умертви́л еси́ блиста́нием Божества́. / Егда́ же и уме́ршыя от преиспо́дних воскреси́л еси́, / вся Си́лы Небе́сныя взыва́ху: / Жизнода́вче, Христе́ Бо́же наш, сла́ва Тебе́.

Богородичен: Вся па́че смы́сла, / вся пресла́вная Твоя́, Богоро́дице, та́инства, / чистоте́ запеча́танной и де́вству храни́му, / Ма́ти позна́лася еси́ нело́жна, / Бо́га ро́ждши И́стиннаго; / Того́ моли́ спасти́ся душа́м на́шим.

В НЕДЕЛЮ НА УТРЕНИ.

На Бог Госпо́дь тропарь: Егда́ снизше́л еси́: Сла́ва, и ны́не: Вся па́че смы́сла:

По 1-м стихословии, седальны воскресны, глас 2:

Благообра́зный Ио́сиф, / с дре́ва снем Пречи́стое Твое́ те́ло, / плащани́цею чи́стою обви́в, / и благоуха́ньми во гро́бе но́ве закры́в положи́, / но тридне́вен воскре́сл еси́, Го́споди, / подая́ мíрови ве́лию ми́лость.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Мvроно́сицам жена́м при гро́бе предста́в А́нгел вопия́ше: / мv́ра ме́ртвым суть прили́чна, / Христо́с же истле́ния яви́ся чуждь. / Но возопи́йте: воскре́се Госпо́дь, / подая́ мíрови ве́лию ми́лость.

Слава, и ныне, Богородичен: Препросла́вленна еси́, Богоро́дице Де́во, пое́м Тя: / Кресто́м бо Сы́на Твоего́ / низложи́ся ад, и смерть умертви́ся, / умерщвле́ннии воста́хом, и живота́ сподо́бихомся: / рай восприя́хом дре́внее наслажде́ние. / Тем благодаря́ще, / славосло́вим, я́ко Держа́внаго, Христа́ Бо́га на́шего, / и Еди́наго Многоми́лостиваго.

По 2-м стихословии седальны, глас 2

Ка́мень гро́бный запеча́тати не возбрани́в, / ка́мень ве́ры воскре́с по́дал еси́ всем, / Го́споди, сла́ва Тебе́.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Ученико́в Твои́х лик с мvроно́сицами жена́ми ра́дуется согла́сно: / о́бщий бо пра́здник с ни́ми пра́зднуют, / в сла́ву и честь Твоего́ Воскресе́ния. / И те́ми вопие́м Ти, Человеколю́бче Го́споди: / лю́дем Твои́м пода́ждь ве́лию ми́лость.

Слава, и ныне, глас 2: Преблагослове́на еси́, Богоро́дице Де́во, / Вопло́щшим бо ся из Тебе́ ад плени́ся, / Ада́м воззва́ся, / кля́тва потреби́ся, / Е́ва свободи́ся, / смерть умертви́ся, и мы ожи́хом. / Тем воспева́юще вопие́м: / благослове́н Христо́с Бог, / благоволи́вый та́ко, сла́ва Тебе́.

По непорочнах ипакои, глас 2

По стра́сти ше́дша во гроб жены́, / во е́же пома́зати те́ло Твое́, Христе́ Бо́же, / ви́деша а́нгелы во гро́бе, и ужасо́шася: / глас бо слы́шаху от них, я́ко воскре́се Госпо́дь, / да́руя мíрови ве́лию ми́лость.

Степенна, глас 2 Антифон 1. Ихже стихи повторяюще поем:

На не́бо о́чи пуща́ю моего́ се́рдца, к Тебе́, Спа́се, / спаси́ мя Твои́м осия́нием.

Поми́луй нас согреша́ющих Тебе́ мно́го, / на вся́кий час, о Христе́ мой, / и даждь о́браз пре́жде конца́ пока́ятися Тебе́.

Слава: Свято́му Ду́ху, Е́же ца́рствовати подоба́ет, / освяща́ти, подвиза́ти тварь: / Бог бо есть, Единосу́щен Отцу́ и Сло́ву.

И ныне, тойже.

Антифон 2:

А́ще не Госпо́дь бы был в нас, / кто дово́лен цел сохране́н бы́ти от врага́, / ку́пно и человекоуби́йцы?

Зубо́м их не преда́ждь, Спа́се, Твоего́ раба́: / и́бо льво́вым о́бразом на мя подвиза́ются врази́ мои́.

Слава: Свято́му Ду́ху живонача́лие и честь: / вся бо созда́нная, / я́ко Бог сый си́лою, / соблюда́ет во Отце́, Сы́ном же.

И ныне, тойже.

Антифон 3:

Наде́ющиися на Го́спода, уподо́бишася горе́ святе́й: / и́же ника́коже дви́жутся прило́ги вра́жиими.

В беззако́нии рук свои́х да не про́струт боже́ственне живу́щии: / не оставля́ет бо Христо́с жезла́ на жре́бии Свое́м.

Слава: Святы́м Ду́хом то́чится вся́ка прему́дрость: / отсю́ду благода́ть апо́столом, / и страда́льчествы венча́ются му́ченицы, и проро́цы зрят.

И ныне, тойже.

Прокимен, глас 2:

Воста́ни, Го́споди, Бо́же мой, повеле́нием, и́мже запове́дал еси́, / и сонм люде́й обы́дет Тя. Стих: Го́споди Бо́же мой, на Тя упова́х, спаси́ мя.

Таже, Вся́кое дыха́ние: Стих: Хвали́те Бо́га во святы́х Его́: Евангелие воскресно, и прочее по ряду. Воскресе́ние Христо́во: псалом 50.

Канон воскресен. Глас 2. Песнь 1

Ирмос: Во глубине́ постла́ иногда́ / фараони́тское всево́инство преоруже́нная си́ла; / вопло́щшееся же Сло́во всезло́бный грех потреби́ло есть, / препросла́вленный Госпо́дь, / сла́вно бо просла́вися.

Припев: Сла́ва Го́споди свято́му Воскресе́нию Твоему́.

Мiрски́й князь Бла́же, ему́же написа́хомся, / за́поведи Твоея́ не послу́шавше, кресто́м Твои́м осуди́ся: / прирази́ся бо Ти я́ко сме́ртну: / отпаде́ же вла́сти Твоея́ держа́вою, / и немощны́й обличи́ся.

Изба́витель ро́да челове́ческаго, / и нетле́нному животу́ Нача́льник / в мiр прише́л еси́: / Воскресе́нием бо Твои́м раздра́л еси́ сме́ртныя пелены́, / Е́же славосло́вим вси: сла́вно бо просла́вися.

Богородичен: Превы́шши яви́лася еси́, Чи́стая Присноде́во, / вся́кия неви́димыя же и ви́димыя тва́ри: / Зижди́теля бо родила́ еси́, / я́ко благоволи́ воплоти́тися во утро́бе Твое́й, / Его́же со дерзнове́нием моли́, спасти́ ду́ши на́ша.

Другий канон крестовоскресен, [егоже краестрочие: Пою хвалу Живоносному Слову] Песнь 1

Ирмос: Нетре́ну, необы́чну, / немо́кренно морску́ю ше́ствовав стезю́, / избра́нный вопия́ше Изра́иль: / Го́сподеви пои́м, я́ко просла́вися.

Си́ла немощны́х, Воскресе́ние па́дших, и нетле́ние уме́рших / был еси́, Христе́, пло́ти Твоея́ стра́стию: / я́ко просла́вися.

Уще́дри па́дший о́браз, и воскреси́ сокруше́нный, / Соде́тель Бог и Обнови́тель / умерщвле́н быв всех оживи́: / я́ко просла́вися.

Ин канон Пресвятей Богоро́дице, [егоже краестрочие: Пою хвалу Живоносней Отроковице] Песнь 1. Ирмос тойже

Невеще́ственная дре́вле ле́ствица, / и стра́нно оледене́вший путь мо́ря, / Твое́ явля́ше Рождество́, Чи́стая, / е́же пое́м вси: я́ко просла́вися.

Си́ла Вы́шняго, Ипоста́сь Соверше́нная, Бо́жия Му́дрость, / вопло́щшися, Пречи́стая, из Тебе́, / к челове́ком бесе́дова: я́ко просла́вися.

Про́йде сквозе́ дверь непрохо́дную, / заключе́нныя утро́бы Твоея́, / пра́вды Со́лнце, Чи́стая, / и мíрови возсия́: я́ко просла́вися.

Катавасиа: Отве́рзу уста́ моя́:

Песнь 3

Ирмос: Процвела́ есть пусты́ня, я́ко крин, Го́споди, / язы́ческая неплодя́щая це́рковь, / прише́ствием Твои́м, / в не́йже утверди́ся мое́ се́рдце.

Тварь в стра́сти Твое́й изменя́шеся, / зря́щи Тя в нище́тне о́бразе от беззако́нных поруга́ема, / основа́вшаго вся Боже́ственным манове́нием.

От пе́рсти по о́бразу мя руко́ю Твое́ю созда́л еси́: / и сокруше́нна па́ки в персть сме́ртную за грех, / Христе́ соше́д во ад, совоскреси́л еси́.

Богородичен: Чи́ни удиви́шася а́нгельстии, Пречи́стая, / и челове́ческая устраши́шася сердца́ о Рождестве́ Твое́м: / те́мже Тя, Богоро́дицу, ве́рою чтим.

Ин, ирмос: Лук сокруши́ся си́льных / держа́вою Твое́ю, Христе́, / и си́лою немощству́ющии препоя́сашася.

И́же всех вы́шши Христо́с, / ума́лися ма́лым чим, стра́стию плотско́ю, а́нгельскаго естества́.

Мертв со беззако́нными вмени́вся, / сия́я жена́м венце́м сла́вы, Христе́, / яви́лся еси́ от Воскресе́ния.

Ин, ирмос тойже

И́же вре́мене превы́шший вся́каго, / я́ко вре́менем Творе́ц, / из Тебе́, Де́во, во́лею Младе́нец созда́ся.

Чре́во простра́ннейшее небе́с воспои́м, / и́мже Ада́м на небесе́х ра́дуяся, живе́т.

Песнь 4

Ирмос: Прише́л еси́ от Де́вы, не хода́тай, ни А́нгел, / но Сам, Го́споди, вопло́щься, / и спасл еси́ всего́ мя челове́ка. / Тем зову́ Ти: / сла́ва си́ле Твое́й, Го́споди.

Предстои́ши суди́щу я́ко суди́мь, Бо́же мой, / не вопия́ Влады́ко, суд износя́ язы́ком: / и́мже стра́стию Твое́ю, Христе́ / вселе́нней соде́лал еси́ Спасе́ние.

Стра́стию Твое́ю, Христе́, / врагу́ оскуде́ша ору́жия, / проти́вным же е́же во ад схожде́нием Твои́м, гра́ды разруши́шася, / и мучи́телева де́рзость низложе́на бысть.

Богородичен: Тя приста́нище спасе́ния, и сте́ну недви́жиму, / Богоро́дице Влады́чице, вси ве́рнии све́мы: / Ты бо моли́твами Твои́ми избавля́еши от бед ду́ши на́ша.

Ин, ирмос: Услы́шах Го́споди, / сла́вное Твое́ смотре́ние, / и просла́вих, Человеколю́бче, / непостижи́мую Твою́ си́лу.

Ви́девши на дре́ве Тя, Христе́ пригвожде́на, Де́ва, / Я́же неболе́зненно Тя ро́ждшая, / ма́терски боле́зни претерпе́.

Побежде́на бысть смерть, / мертв пленя́ет а́дова врата́: / всея́дцу бо разо́ршуся, / я́же па́че естества́ вся ми дарова́шася.

Ин, ирмос тойже

Се превознесе́ся Боже́ственная Гора́ до́му Госпо́дня, / превы́шше сил, Богома́терь я́вственнейше.

Зако́нов есте́ственных кроме́, / Еди́на Де́во ро́ждши влады́чествующаго тва́рию, / сподо́билася еси́ Боже́ственнаго зва́ния.

Песнь 5

Ирмос: Хода́тай Бо́гу и челове́ком был еси́, Христе́ Бо́же; / Тобо́ю, бо Влады́ко, к Светонача́льнику, Отцу́ Твоему́, / от но́щи неве́дения / приведе́ние и́мамы.

Я́ко ке́дры, Христе́, язы́ков шата́ние сокруши́л еси́ во́лею, Влады́ко: / я́ко изво́лил еси́ на кипари́се, и на пе́вке, и ке́дре, / пло́тию совозвыша́емь.

В ро́ве, Христе́, преиспо́днем положи́ша Тя бездыха́нна ме́ртва: / но Твое́ю я́звою забве́нныя мертвыя, и́же во гробе́х спя́щия, уя́звен / с Собо́ю воскреси́л еси́.

Богородичен: Моли́ Сы́на Твоего́ и Го́спода, Де́во Чи́стая, / на Тя упова́ющим мир дарова́ти, плене́нным избавле́ние, / от сопроти́вных настоя́ний.

Ин, ирмос: Угль Иса́ии проявле́йся, / Со́лнце из де́вственныя утро́бы возсия́, / во тьме заблу́ждшым, / богоразу́мия просвеще́ние да́руя.

Пости́ти отверги́йся Ада́м, / вкуша́ет смертоно́снаго дре́ва пе́рвый: / но сего́ грех потребля́ет, распны́йся Вторы́й.

Естество́м челове́ческим стра́стен же и сме́ртен был еси́, / И́же безстра́стный невеще́ственным Божество́м, / обезтли́вый умерщвле́нныя, Христе́, / от преиспо́дних а́довых воскреси́л еси́.

Ин, ирмос тойже

О́блацы весе́лия сла́дость кропи́те су́щим на земли́: / я́ко Отроча́ даде́ся, / И́же сый пре́жде век, / от Де́вы вопло́щься Бог наш.

Житию́ и пло́ти мое́й свет возсия́, / и дря́хлость греха́ разруши́: / напосле́док от Де́вы без се́мене вопло́щься Вы́шний.

Песнь 6

Ирмос: В бе́здне грехо́вней валя́яся, / неизсле́дную милосе́рдия Твоего́ призыва́ю бе́здну: / от тли Бо́же, мя возведи́.

Я́ко злоде́й Пра́ведник осуди́ся / и со беззако́нными на дре́ве пригвозди́ся, / пови́нным оставле́ние Свое́ю да́руя кро́вию.

Еди́нем у́бо челове́ком, / пе́рвым Ада́мом дре́вле в мiр вни́де смерть, / и Еди́нем Воскресе́ние Сы́ном Бо́жиим яви́ся.

Богородичен: Неискусому́жно, Де́во, родила́ еси́, / и ве́чнуеши Де́ва, явля́ющи И́стиннаго Божества́, / Сы́на и Бо́га Твоего́ о́бразы.

Ин, ирмос: Глас глаго́л моле́бных / от боле́зненныя, Влады́ко, души́ услы́шав, / от лю́тых мя изба́ви: / Еди́н бо еси́ на́шего спасе́ния вино́вен.

Блюсти́тели положи́л еси́ па́дшему, / херуви́мы дре́ва живо́тнаго, / но ви́девше Тя, две́ри отверзо́шася: / яви́лася бо еси́, путетворя́ разбо́йнику в рай.

Пуст ад и испрове́ржен бысть сме́ртию Еди́наго: / е́же бо мно́гое бога́тство сокро́виществова, / Еди́н о всех нас Христо́с истощи́л есть.

Ин, ирмос тойже

Естество́ челове́ческое рабо́тающее греху́, / Влады́чице Чи́стая, Тобо́ю свобо́ду улучи́: / Твой бо Сын, я́ко а́гнец, за всех закала́ется.

Вопие́м Ти вси, и́стинней Богома́тери, / прогне́вавшыя рабы́ изба́ви: / Еди́на бо дерзнове́ние к Сы́ну и́маши.

Кондак, глас 2:

Воскре́сл еси́ от гро́ба, Всеси́льне Спа́се, / и ад, ви́дев чу́до, ужасе́ся, / и ме́ртвии воста́ша; / тварь же ви́дящи сра́дуется Тебе́, / и Ада́м свесели́тся, / и мир, Спа́се мой, воспева́ет Тя при́сно.

Икос: Ты еси́ Свет омраче́нным, / Ты еси́ Воскресе́ние всех, и Живо́т челове́ков, / и всех совоскреси́л еси́, / сме́ртную держа́ву, Спа́се, разо́рь, / и а́дова врата́ сокруши́вый, Сло́ве: / и ме́ртвии ви́девше чу́до, чудя́хуся, / и вся́ка тварь сра́дуется о Воскресе́нии Твое́м, Человеколю́бче. / Те́мже и вси сла́вим и пое́м Твое́ снизхожде́ние, / и мiр, Спа́се мой, воспева́ет Тя при́сно.

Песнь 7

Ирмос: Богопроти́вное веле́ние / беззако́ннующаго мучи́теля / высо́к пла́мень вознесло́ есть; / Христо́с же простре́ Богочести́вым отроко́м ро́су духо́вную, / Сый благослове́н и препросла́влен.

Не терпе́л еси́, Влады́ко, за благоутро́бие / сме́ртию челове́ка зре́ти му́чима, / но прише́л и спасл еси́ Твое́ю кро́вию, челове́к быв: / Сый благослове́н и Препросла́влен, Бог отец на́ших.

Ви́девше Тя, Христе́, оболче́на во оде́жду отмще́ния, / ужасо́шася вра́тницы а́довы: / безу́мнаго бо мучи́теля раба́, Влады́ко, прише́л еси́ уби́ти: / Сый благослове́н и Препросла́влен, Бог оте́ц на́ших.

Богородичен: Святы́х Святе́йшую Тя разуме́ем, / я́ко Еди́ну ро́ждшую Бо́га Непреме́ннаго, / Де́во Нескве́рная, Ма́ти Безневе́стная: / всем бо ве́рным источи́ла еси́ нетле́ние, / Боже́ственным Рождество́м Твои́м.

Ин, ирмос: Вети́и яви́шася о́троцы, любому́дрейшии дре́вле: / от богоприя́тныя бо души́ богосло́вяще, / устна́ми поя́ху: / Пребоже́ственный отце́в и наш Бо́же, благослове́н еси́.

Осуди́ пра́отца дре́вле во Еде́ме преслуша́ние: / но во́лею суди́мь бысть, / престу́пльшему разреша́я прегреше́ния, / Пребоже́ственный отце́в Бог, и Препросла́влен.

Спасл еси́ уя́звеннаго язы́ком, за́вистию человекоуби́йцы, / во Еде́ме во́льным угрызе́нием, / во́льною бо стра́стию исцели́л еси́, / Пребоже́ственный отце́в Бог, и Препросла́влен.

Богородичен: Ходя́ща мя в се́ни сме́ртней призва́л еси́ к све́ту, / темнозра́чный ад, блиста́нием обло́ж Божества́, / Пребоже́ственный отце́в Бог, и Препросла́влен.

Ин, ирмос тойже

Зря́ще в нощи́ у́бо Иа́ков, / я́ко в гада́нии Бо́га воплоще́нна, / из Тебе́ же све́тлостию яви́ся пою́щим: / Пребоже́ственный отце́в Бог, и Препросла́влен.

Зна́мения я́же в Тебе́, неизрече́ннаго проявля́я сня́тия, со Иа́ковом бо́рется: / и́мже во́лею соедини́ся челове́ком, Чи́стая: / Пребоже́ственный отце́в Бог, и Препросла́влен.

Ме́рзок и́же не пропове́дует Тя, Де́вы Сы́на, / Еди́наго от Препе́тыя Тро́ицы несумне́нною ве́рою, / и язы́ком вопия́: / Пребоже́ственный отце́в Бог, и Препросла́влен.

Песнь 8

Ирмос: Пещь иногда́ о́гненная в Вавило́не де́йства разделя́ше, / Бо́жиим веле́нием халде́и опаля́ющая, / ве́рныя же ороша́ющая, пою́щия: / благослови́те вся дела́ Госпо́дня, Го́спода.

Кро́вию Твое́ю, Христе́, / очервле́но пло́ти Твоея́ зря́ще одея́ние, / тре́петом ужаса́хуся мно́гому Твоему́ долготерпе́нию а́нгельстии чи́ни, зову́ще: / благослови́те вся дела́ Госпо́дня, Го́спода.

Ты мое́ сме́ртное оде́ял еси́, Ще́дре, / в безсме́ртие воста́нием Твои́м. / Те́мже веселя́щеся благода́рственно воспева́ют Тя / избра́ннии лю́дие, Христе́, зову́ще Тебе́: / поже́рта бысть вои́стинну смерть побе́дою.

Богородичен: Ты, И́же Отцу́ неразлу́чнаго, / во утро́бе богому́жно пожи́вша безсе́менно зачала́ еси́, / и неизрече́нно родила́ еси́, Богороди́тельнице Пречи́стая: / те́мже Тя спасе́ние всех нас све́мы.

Ин, ирмос: О подо́бии зла́те, небре́гше треблаже́ннии ю́ноши, / неизме́нный и живы́й Бо́жий о́браз ви́девше, / среди́ огня́ воспева́ху: / осуществова́нная да пое́т Го́спода вся тварь, / и превозно́сит во вся ве́ки.

Ви́ден был еси́ на кресте́ пригвожда́емь, / И́же бога́тый в ми́лости, / во́лею погре́блся еси́: / и тридне́вно воскре́сл еси́, / и изба́вил еси́ вся челове́ки, Человеколю́бче, ве́рою пою́щия: / да пое́т Го́спода вся тварь, и превозно́сит во вся ве́ки.

Изба́вити от истле́ния, соше́д в преиспо́дняя, Сло́ве Бо́жий, / его́же созда́л еси́, Христе́, си́лою Твое́ю Боже́ственною, / и без истле́ния сотво́рь, сла́вы присносу́щныя Твоея́ прича́стника соде́лал еси́, / да пое́т, зову́щи, вся тварь, и превозно́сит Христа́ ве́ки.

Ин, ирмос тойже

Ви́ден бысть на земли́ Тобо́ю, и с челове́ки поживе́, / И́же бла́гостию несравне́нный и си́лою, / Ему́же пою́ще вси ве́рнии зове́м: / осуществова́нная да пое́т Го́спода вся тварь, / и превозно́сит во вся ве́ки.

Вои́стинну Тя, Чи́стую пропове́дающе, сла́вим Богоро́дицу: / Ты бо еди́на родила́ еси́ от Тро́ицы воплоще́нна, / Ему́же со Отце́м и Ду́хом вси пое́м: / да пое́т Го́спода вся тварь, / и превозно́сит во вся ве́ки.

Таже, песнь Богородицы: Вели́чит душа́ моя́ Го́спода: с припевом: Честне́йшую херуви́м:

Песнь 9

Ирмос: Безнача́льна Роди́теля Сын, Бог и Госпо́дь, / вопло́щься от Де́вы, нам яви́ся, / омраче́нная просвети́ти, / собра́ти расточе́нная, / тем Всепе́тую Богоро́дицу велича́ем.

Я́ко в раи́ насажде́но на ло́бнем, Спа́се, / требога́тое дре́во Твоего́ пречи́стаго Креста́, / кро́вию и водо́ю Боже́ственною, / я́ко от исто́чника Боже́ственнаго, / ребра́ Твоего́, Христе́, напоя́емо, / живо́т нам прозябло́ есть.

Низложи́л еси́ си́льныя, распны́йся, Всеси́льне, / и е́же ни́зу лежа́щее во а́дове тверды́ни, / естество́ челове́ческое возне́с, / на О́тчем посади́л еси́ престо́ле. / С Ни́мже Тебе́ гряду́щу покланя́ющеся, велича́ем.

Троичен: Еди́ницу Тричи́сленную, Тро́ицу Единосу́щную / правосла́вно пою́ще ве́рнии, сла́вим: / непресеко́мо Пребоже́ственное Естество́, / трисве́тлую, невече́рнюю зарю́, / Еди́ну нетле́нную нам свет возсия́вшую.

Ин, ирмос: От Бо́га Бо́га Сло́ва:

Посреде́ осужде́нных, / я́ко А́гнец возвы́шен был еси́, Христе́, на кресте́, / на ло́бнем копие́м в ребро́ пробода́емь, / живо́т дарова́л еси́ нам пе́рстным я́ко благ, / ве́рою чту́щим Боже́ственное Твое́ Воскресе́ние.

И́же Свое́ю сме́ртию, / сме́рти держа́ву си́лою упраздни́вшему Бо́гу / вси ве́рнии поклони́мся, / я́ко и́же от ве́ка ме́ртвыя совоскреси́, / и всем подае́т живо́т и Воскресе́ние.

Ин, ирмос: Весь еси́ жела́ние, весь сла́дость, / Сло́ве Бо́жий, Де́вы Сы́не, / Бо́же бого́в, Го́споди, святы́х Пресвяты́й. / Тем Тя вси с ро́ждшею велича́ем.

Жезл кре́пости даде́ся естеству́ тле́нному, / Сло́во Бо́жие во утро́бе Твое́й, Чи́стая: / и сие́ воскреси́, до а́да попо́лзшееся. / Те́мже Тя, Всечи́стая, я́ко Богоро́дицу, велича́ем.

Ю́же изво́лил еси́, Влады́ко, / приими́ ми́лостивно Моли́твенницу, / Ма́терь Твою́, о нас, / и Твоея́ бла́гости вся́ческая испо́лняется: / да Тя вси, я́ко Благоде́теля, велича́ем.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны, глас 2:

Сотвори́ти в них суд напи́сан: / сла́ва сия́ бу́дет всем преподо́бным Его́.

Вся́кое дыха́ние и вся тварь / Тя сла́вит, Го́споди, / я́ко Кресто́м смерть упраздни́л еси́, / да пока́жеши лю́дем, е́же из ме́ртвых Твое́ Воскресе́ние, / я́ко Еди́н Человеколю́бец.

Хвали́те Бо́га во святы́х Его́, / хвали́те Его́ в утверже́нии си́лы Его́.

Да реку́т иуде́е, / ка́ко во́ини погуби́ша стрегу́щии Царя́; / почто́ бо ка́мень не сохрани́ Ка́мене жи́зни? / Или́ Погребе́ннаго да дадя́т, / или́ Воскре́сшему да покло́нятся, / глаго́люще с на́ми: / сла́ва мно́жеству щедро́т Твои́х, Спа́се наш, сла́ва Тебе́.

Хвали́те Его́ на си́лах Его, / хвали́те Его́ по мно́жеству вели́чествия Его́.

Ра́дуйтеся лю́дие и весели́теся, / А́нгел седя́й на ка́мени гро́бнем, / той нам благовести́, рек: / Христо́с воскре́се из ме́ртвых, Спас мíра, / и испо́лни вся́ческая благоуха́ния: / ра́дуйтеся лю́дие и весели́теся.

Хвали́те Его́ во гла́се тру́бнем: / хвали́те Его́ во псалти́ри и гу́слех.

А́нгел у́бо е́же ра́дуйся, / пре́жде Твоего́ зача́тия, Го́споди, Благода́тней принесе́: / А́нгел же ка́мень сла́внаго Твоего́ гро́ба / в Твое́ Воскресе́ние отвали́: / ов у́бо в печа́ли ме́сто, / весе́лия о́бразы возвеща́я: / сей же в сме́рти ме́сто, / Влады́ку Жизнода́вца пропове́дуя нам, / те́мже вопие́м Ти: / Благоде́телю всех, Го́споди, сла́ва Тебе́.

Ины стихиры, Анатолиевы, глас 2:

Хвали́те Его́ в тимпа́не и ли́це, / хвали́те Его́ во стру́нах и орга́не.

Возлия́ша мv́ра со слеза́ми на гроб Твой жены́, / и испо́лнишася ра́дости уста́ их, / внегда́ глаго́лати: воскре́се Госпо́дь.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Да похва́лят язы́цы / и лю́дие Христа́ Бо́га на́шего, / во́лею нас ра́ди Крест претерпе́вшаго, / и во а́де тридне́вновавшаго: / и да покло́нятся Его́ из ме́ртвых Воскресе́нию, / И́мже просвети́шася всего́ мíра концы́.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Ра́спят и погребе́н был еси́, Христе́, / я́коже изво́лил еси́, / испрове́ргл еси́ смерть, / и воскре́сл еси́ во сла́ве, я́ко Бог и Влады́ка, / да́руя мíрови жизнь ве́чную и ве́лию ми́лость.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

О вои́стинну беззако́ннии, / печа́тавше ка́мень, бо́льших нас чуде́с сподо́бисте! / И́мут ра́зум стра́жие, / днесь про́йде из гро́ба, и глаго́лаху: / рцы́те, я́ко нам спя́щим, / приидо́ша ученицы́, и украдо́ша Его́. / И кто кра́дет мертвеца́, па́че же и на́га; / Сам воскре́се самовла́стно, я́ко Бог, / оста́вль во гро́бе и погреба́тельная Своя́: / прииди́те, ви́дите, иуде́е, / ка́ко не расто́рже печа́ти, смерть попра́вый / и ро́ду челове́ческому безконе́чную жизнь да́руяй, / и ве́лию ми́лость.

Слава, стихира евангельская.

И ныне, Богородичен: Преблагослове́на еси́, Богоро́дице Де́во:

Славословие великое.

По славословии тропарь:

Воскре́с из гро́ба и у́зы растерза́л еси́ а́да, / разруши́л еси́ осужде́ние сме́рти, Го́споди, / вся от сете́й врага́ изба́вивый; / яви́вый же Себе́ апо́столом Твои́м, / посла́л еси́ я на про́поведь, / и те́ми мир Твой по́дал еси́ вселе́нней, / Еди́не Многоми́лостиве.

НА ЛИТУРГИИ.

Блаженна, глас 2:

Глас Ти прино́сим разбо́йничь, и мо́лимся: помяни́ нас, Спа́се, во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

Крест Тебе́ прино́сим в проще́ние прегреше́ний: его́же нас ра́ди прия́л еси́, Человеколю́бче.

Блаже́ни миротво́рцы, я́ко ти́и сы́нове Бо́жии нареку́тся.

Покланя́емся Твоему́, Влады́ко, погребе́нию и воста́нию: и́миже от тле́ния изба́вил еси́ мiр, Человеколю́бче.

Блаже́ни изгна́ни пра́вды ра́ди, я́ко тех есть Ца́рство Небе́сное.

Сме́ртию Твое́ю, Го́споди, поже́рта бысть смерть: и Воскресе́нием Твои́м, Спа́се, мiр спасл еси́.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Мvроно́сицы сре́тил еси́, воскре́с от гро́ба, и ученико́м возвести́л еси́, рещи́ Твое́ воста́ние.

Ра́дуйтеся и весели́теся, я́ко мзда ва́ша мно́га на небесе́х.

И́же во тьме спя́щии Тя, свет, ви́девше, в преиспо́днейших а́довых, Христе́, воскресо́ша.

Слава: Отца́ просла́вим, Сы́ну поклони́мся вси, и Свято́му Ду́ху ве́рно воспои́м.

И ныне, Богородичен: Ра́дуйся, Престо́ле Огнезра́чный. Ра́дуйся, Неве́ста Неневе́стная. Ра́дуйся, я́же Бо́га челове́ком, Де́во, ро́ждшая.

Прокимен, глас 2:

Кре́пость моя́ и пе́ние мое́ Госпо́дь, / и бысть мне во Спасе́ние. Стих: Наказу́я наказа́ мя Госпо́дь, сме́рти же не предаде́ мя.

Аллилуиа:

Услы́шит тя Госпо́дь в день печа́ли, защи́тит тя И́мя Бо́га Иа́ковля. Стих: Го́споди, спаси́ царя́, и услы́ши ны, во́ньже а́ще день призове́м Тя.

ВОСКРЕСНА СЛУЖБА 3-ГО ГЛАСА.

В СУББОТУ НА ВЕЛИЦЕЙ ВЕЧЕРНИ.

На Го́споди воззва́х поставим стихов 10, и поем стихиры воскресны, глас 3.

Изведи́ из темни́цы ду́шу мою́, / испове́датися И́мене Твоему́.

Твои́м Кресто́м, Христе́ Спа́се, / сме́рти держа́ва разруши́ся, / и диа́воля пре́лесть упраздни́ся, / род же челове́ческий, ве́рою спаса́емый, / песнь Тебе́ всегда́ прино́сит.

Мене́ ждут пра́ведницы, / до́ндеже возда́си мне.

Просвети́шася вся́ческая / Воскресе́нием Твои́м, Го́споди, / и рай па́ки отве́рзеся, / вся же тварь восхваля́ющи Тя, / песнь Тебе́ всегда́ прино́сит.

Из глубины́ воззва́х к Тебе́, Го́споди, / Го́споди, услы́ши глас мой.

Сла́влю Отца́ и Сы́на си́лу, / и Свята́го Ду́ха пою́ власть, / неразде́льное, несозда́нное Божество́, / Тро́ицу Единосу́щную, / ца́рствующую в век ве́ка.

Ины стихиры, Анатолиевы, глас тойже.

Да бу́дут у́ши Твои́ / вне́млюще гла́су моле́ния моего́.

Кресту́ Твоему́ честно́му покланя́емся, Христе́, / и Воскресе́ние Твое́ пое́м и сла́вим. / Ра́ною бо Твое́ю мы вси исцеле́хом.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Пое́м Спа́са от Де́вы вопло́щшагося. / Нас бо ра́ди распя́тся, / и в тре́тий день воскре́се, / да́руя нам ве́лию ми́лость.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Су́щим во а́де сшед Христо́с благовести́: / дерза́йте, глаго́ля, ны́не победи́х, / Аз есмь Воскресе́ние, Аз вы возведу́, / разруши́в сме́ртная врата́.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Недосто́йно стоя́ще в пречи́стом дому́ Твое́м, / вече́рнюю песнь возсыла́ем, / из глубины́ взыва́юще, Христе́ Бо́же: / просвети́вый мiр тридне́вным воскресе́нием Твои́м, / изми́ лю́ди Твоя́ от руки́ враго́в Твои́х, Человеколю́бче.

Слава, и ныне, Богородичен: Ка́ко не диви́мся / Богому́жному Рождеству́ Твоему́, Пречестна́я? / Искуше́ния бо му́жескаго не прие́мши, Всенепоро́чная, / родила́ бо еси́ без Отца́ Сы́на пло́тию. / Пре́жде век от Отца́ рожде́ннаго без ма́тере, / ника́коже претерпе́вшаго измене́ния, / или́ смеше́ния, или́ разделе́ния, / но обою́ существу́ / сво́йство це́ло сохра́ншаго. / Те́мже, Ма́ти Де́во Влады́чице, / Того́ моли́ спасти́ся душа́м, / правосла́вно Богоро́дицу испове́дающих Тя.

Таже вход с кадилом. Све́те Ти́хий: Прокимен и ектении.

На стиховне стихиры воскресны, глас 3:

Стра́стию Твое́ю, Христе́, / омрачи́вый со́лнце / и све́том Твоего́ Воскресе́ния, / просвети́вый вся́ческая, / приими́ на́шу вече́рнюю песнь, Человеколю́бче.

По алфавиту

Стих: Госпо́дь воцари́ся, / в ле́поту облече́ся.

Живоприе́мное Твое́ воста́ние, Го́споди, / вселе́нную всю просвети́, / и Твое́ созда́ние истле́вшее призва́. / Те́мже кля́твы Ада́мовы изме́ншеся, вопие́м: / Всеси́льне Го́споди, сла́ва Тебе́.

Стих: И́бо утверди́ вселе́нную, / я́же не подви́жется.

Бог сый неизме́нен, / пло́тию стражда́ измени́лся еси́, / Его́же тварь не терпя́щи ви́сяща зре́ти, / стра́хом прекланя́шеся, / и стеня́щи пое́т Твое́ долготерпе́ние: / соше́д же во ад, тридне́вен воскре́сл еси́, / жизнь да́руя мíрови, и ве́лию ми́лость.

Стих: До́му Твоему́ подоба́ет святы́ня, / Го́споди, в долготу́ дний.

Да род наш от сме́рти, Христе́, изба́виши, / смерть претепе́л еси́: / и тридне́вен из ме́ртвых воскре́с, / с Собо́ю воскреси́л еси́, / и́же Тя Бо́га позна́вших: / и мiр просвети́л еси́. / Го́споди, сла́ва Тебе́.

Слава, и ныне, Богородичен: Без се́мене от Боже́ственнаго Ду́ха, / во́лею же О́тчею зачала́ еси́ Сы́на Бо́жия, / от Отца́ без ма́тере пре́жде век су́ща: / нас же ра́ди, из Тебе́ без отца́ бы́вша, / пло́тию родила́ еси́, / и Младе́нца млеко́м пита́ла еси́. / Те́мже не преста́й моли́ти, / изба́витися от бед душа́м на́шым.

Таже, Ны́не отпуща́еши: и Трисвятое. По О́тче наш:

Тропарь воскресен, глас 3:

Да веселя́тся небе́сная, / да ра́дуются земна́я; / я́ко сотвори́ держа́ву мы́шцею Свое́ю Госпо́дь, / попра́ сме́ртию смерть, / пе́рвенец ме́ртвых бысть; / из чре́ва а́дова изба́ви нас, / и подаде́ ми́рови ве́лию ми́лость.

Слава, и ныне, Богородичен: Тя хода́тайствовавшую Спасе́ние ро́да на́шего, / воспева́ем, Богоро́дице Де́во; / пло́тию бо от Тебе́ восприя́тою Сын Твой и Бог наш, / Кресто́м восприи́м страсть, / изба́ви нас от тли, я́ко Человеколю́бец.

В НЕДЕЛЮ НА УТРЕНИ.

По шестопсалмии: Бог Госпо́дь, и яви́ся нам: на глас 3.

Тропарь воскресен: Да веселя́тся небе́сная:

Слава, и ныне, Богородичен: Тя хода́тайствовавшую Спасе́ние ро́да на́шего:

Таже обычное стихословие.

По 1-м стихословии, седальны воскресны, глас 3:

Христо́с от ме́ртвых воста́, нача́ток усо́пших: / перворожде́н тва́ри, и Соде́тель всех бы́вших, / истле́вшее естество́ ро́да на́шего в Себе́ Само́м обнови́. / Не ктому́ сме́рте облада́еши: / и́бо всех Влады́ка держа́ву твою́ разруши́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Пло́тию сме́рти вкуси́в, Го́споди, / го́ресть сме́рти пресе́кл еси́ воста́нием Твои́м, / и челове́ка на ню укрепи́л еси́, / пе́рвыя кля́твы одоле́ние призыва́я: / Защи́тниче жи́зни на́шея, Го́споди, сла́ва Тебе́.

Слава, и ныне, Богородичен: Красоте́ де́вства Твоего́, и пресве́тлой чистоте́ Твое́й, / Гаврии́л удиви́вся, вопия́ше Ти, Богоро́дице: / ку́ю Ти похвалу́ принесу́ досто́йную; / что же возимену́ю Тя; недоумева́ю и ужаса́юся. / Те́мже я́ко повеле́н бых, вопию́ Ти: / ра́дуйся, Благода́тная.

По 2-м стихословии седальны воскресны, глас 3 Подобен: Красоте́ де́вства:

Неизме́ннаго Божества́, и во́льныя стра́сти Твоея́, Го́споди, / ужа́сся ад, в себе́ рыда́ше: / трепе́щу пло́ти нетле́нныя ипоста́си, / ви́жду Неви́димаго, та́йно борю́ща мя. / Те́мже и и́хже держу́, зову́т: / сла́ва, Христе́, воскресе́нию Твоему́.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Непостижи́мое распя́тия, и несказа́нное воста́ния / богосло́вствуем ве́рнии, та́инство неизрече́нное: / днесь бо смерть и ад плени́ся, / род же челове́ческий в нетле́ние облече́ся. / Тем благодаря́ще вопие́м Ти: / сла́ва, Христе́, воста́нию Твоему́.

Слава, и ныне, Богородичен: Непостижи́маго и Неопи́саннаго, / Единосу́щнаго Отцу́ и Ду́хови, / во утро́бу Твою́ та́йно вмести́ла еси́, Богоро́дице, / еди́но и несме́сно от Тро́ицы Божество́: / позна́хом рождество́ Твое́ в ми́ре сла́вити. / Те́мже и благода́рственно вопие́м Ти: / ра́дуйся, Благода́тная.

По непорочнах ипакои, глас 3:

Удивля́я виде́нием, / ороша́я глаго́лании, / блиста́яйся А́нгел мироно́сицам глаго́лаше: / что жива́го и́щете во гро́бе; / воста́ истощи́вый гро́бы. / Тли Премени́теля разуме́йте Непреме́ннаго. / Рцы́те Бо́гови: коль стра́шна дела́ Твоя́, / я́ко род спасл еси́ челове́ческий!

Степенна, глас 3. Антифон 1-й, повторяюще поем:

Плен Сио́нь Ты изъя́л еси́ от Вавило́на: / и мене́ от страсте́й к животу́ привлецы́, Сло́ве.

В юг се́ющии слеза́ми Боже́ственными, / жнут кла́сы ра́достию присноживо́тия.

Слава: Свято́му Ду́ху вся́кое благода́рие, / я́коже Отцу́ и Сы́ну сооблиста́ет, / в Не́мже вся живу́т и дви́жутся.

И ныне, тойже.

Антифон 2:

А́ще не Госпо́дь сози́ждет дом доброде́телей, всу́е тружда́емся: / ду́шу же покрыва́ющу, никто́же наш разори́т град.

Плода́ чре́вна Ду́хом сынотворе́ное / Тебе́, Христу́, я́коже и Отцу́, святи́и всегда́ суть.

Слава: Святы́м Ду́хом прозри́тся вся́кая святы́ня, прему́дрость: / осуществу́ет бо вся́кую тварь: Тому́ послу́жим: / Бог бо, я́ко Отцу́ же и Сло́ву.

И ныне, тойже.

Антифон 3:

Боя́щиися Го́спода блаже́ни, в пути́ ходя́ще за́поведей: / снедя́т бо живо́тное всепло́дие.

О́крест трапе́зы Твоея́ возвесели́ся, / зря Твоя́, Пастыренача́льниче, исча́дия, нося́ща ве́тви благоде́лания.

Слава: Святы́м Ду́хом вся́кое бога́тство сла́вы, / от Него́же благода́ть, и живо́т вся́кой тва́ри: / со Отце́м бо воспева́емь есть, и с Сло́вом.

И ныне, тойже.

Прокимен, глас 3:

Рцы́те во язы́цех, я́ко Госпо́дь воцари́ся, / и́бо испра́ви вселе́нную, я́же не подви́жится. Стих: Воспо́йте Го́сподеви песнь но́ву, воспо́йте Го́сподеви вся земля́.

Вся́кое дыха́ние: Стих: Хвали́те Бо́га во святы́х Его́: Евангелие воскресно, и прочее по ряду. Воскресе́ние Христо́во: псалом 50.

Канон воскресен. Глас 3 Песнь 1

Ирмос: Во́ды дре́вле / ма́нием Боже́ственным / во еди́но со́нмище совокупи́вый / и раздели́вый мо́ре Изра́ильтеским лю́дем, / Сей Бог наш / препросла́влен есть. / Тому́ Еди́ному пои́м, я́ко просла́вися.

Припев: Сла́ва Го́споди свято́му Воскресе́нию Твоему́.

И́же зе́млю осуди́в, / престу́пльшему по́том изнести́ плода́ те́рние, / от те́рния вене́ц из руки́ законопресту́пныя, / Сей Бог наш, пло́тски прие́мый, / кля́тву разруши́л есть, я́ко просла́вися.

Победи́тель и Одоле́тель сме́рти, / и́же сме́рти убоя́вся, яви́ся: / стра́стную бо плоть одушевле́нную прие́м, / Сей Бог наш, и бра́вся с мучи́телем, / вся совоскреси́, я́ко просла́вися.

Богородичен: И́стинную Богоро́дицу вси язы́цы сла́вят Тя, без се́мене ро́ждшую: / соше́д бо во утро́бу освяще́нную Твою́, / Сей Бог наш, Е́же по нам осуществова́ся, / Бог же и Челове́к из Тебе́ роди́ся.

Другий канон крестовоскресен. Глас 3 Песнь 1

Ирмос: Песнь но́вую пои́м лю́дие:

Род челове́чь порабоще́н мучи́телем грехолю́бным, / кро́вию Боже́ственною Христо́с искупи́, / и обоготвори́в обнови́л есть, я́ко просла́вися.

Я́ко у́бо сме́ртен, сме́рти хотя́й, / И́же животу́ сокро́вищник, Христо́с вкуси́, / а я́ко безсме́ртен сый естество́м, / ме́ртвыя оживотвори́л есть, я́ко просла́вися.

Ин канон Пресвятей Богородице, егоже краестрочие: Пою́ тре́тие пе́ние Тебе́ Богоро́дице. Глас 3 Песнь 1. Ирмос тойже

Коле́но приклоня́ет вся́ко естество́ небе́сных, Де́во, / вопло́щшемуся из Тебе́, / со земны́ми же достоле́пно преиспо́дняя, я́ко просла́вися.

О примире́ний Я́же в Тебе́! / Благи́х бо незави́стно Пода́тель, / я́ко Бог Ду́ха Боже́ственнаго пода́вый нам, / плоть от Тебе́, Отрокови́це, прия́т, я́ко просла́вися.

Катавасиа: Отве́рзу уста́ моя́:

Песнь 3

Ирмос: И́же от несу́щих вся Приведы́й, / Сло́вом созида́емая, / соверша́емая Ду́хом, / Вседержи́телю Вы́шний, / в любви́ Твое́й утверди́ мене́.

Кресто́м Твои́м постыде́ся нечести́вый, / соде́ла бо я́му, ю́же ископа́, впаде́: / смире́нных же вознесе́ся, Христе́, рог, / во Твое́м воскресе́нии.

Благоче́стия пропове́дание язы́ком, / я́ко вода́ покры́ моря́, Человеколю́бче: / воскре́с бо от гро́ба, Тро́ический откры́л еси́ свет.

Богородичен: Пресла́вная глаго́лана бы́ша о Тебе́, / Гра́де Одушевле́нный при́сно Ца́рствующаго: / Тобо́ю бо, Влады́чице, су́щим на земли́ Бог спожи́л есть.

Ин, ирмос: Лук сокруши́л еси́ вра́жий:

Очище́ние, Пречи́стый Кре́сте, и́дольских яви́лся еси́ Ты нечисто́т: / я́ко Иису́с Пребоже́ственный на Тебе́ ру́це распросте́рл есть.

Да вси ве́рнии, / живоприе́мный Гро́бе, тебе́ покланя́емся: / погребе́ся бо в тебе́ / и воста́ Христо́с вои́стинну Бог наш.

Ин, ирмос тойже

Жезл из ко́рене Иессе́ова, проро́чески прозя́бши Де́ва, / цвет Тя, Христе́, возсия́ нам: / Свят еси́, Го́споди.

Да Боже́ственному прича́стию земноро́дныя соде́лаеши, / от Де́вы плоть на́шу Ты, обнища́л еси́, прие́м: / Свят еси́, Го́споди.

Песнь 4

Ирмос: Положи́л еси́ к нам тве́рдую любо́вь, Го́споди, / Единоро́днаго бо Твоего́ Сы́на за ны на смерть дал еси́. / Те́мже Ти зове́м, благодаря́ще: / сла́ва си́ле Твое́й, Го́споди.

Я́звы, Христе́, и ра́ны ми́лостивно подъя́л еси́, / доса́ду по лани́тома ударе́ний терпя́, и долготерпели́вне оплева́ния нося́, / и́миже соде́лал еси́ мне Спасе́ние: / сла́ва си́ле Твое́й, Го́споди.

Те́лом сме́ртным, Животе́, сме́рти причасти́лся еси́, / стра́сти ра́ди ни́щих, и воздыха́ния убо́гих Твои́х, / и растли́в тле́ющаго, Препросла́вленне, / всех совоскреси́л еси́, я́ко просла́вися.

Богородичен: Помяни́, Христе́, е́же стяжа́л еси́ ста́до стра́стию Твое́ю: / Препросла́вленныя Твоея́ Ма́тере ми́лостивныя мольбы́ прие́м, / и посети́в озло́бленное, / изба́ви си́лою Твое́ю, Го́споди.

Ин, ирмос: Стра́нна и неизрече́нна:

Созда́вый по о́бразу Твоему́, Человеколю́бче, челове́ка, / и умерщвле́на грехо́м преступле́ния ра́ди, / распе́нся на ло́бнем, спасл еси́.

Ме́ртвыя у́бо, и́хже пожре́ смерть, отдаде́, / разори́ся же и а́дово тлетво́рное ца́рство, / воскре́сшу Ти из гро́ба, Го́споди.

Богородичен: Мари́е Чи́стая, Злата́я Кади́льнице, / неслия́нно я́ко Еди́н от Тро́ицы в Тя соше́д, / вопло́щься Бог Сло́во, мир облагоуха́л есть.

Ин, ирмос тойже

И́же поста́вивый го́ры, Влады́ко, ме́рилом Боже́ственнаго ра́зума, / отсече́н еси́ от Де́вы Ка́мень, кроме́ рук: / си́ле Твое́й сла́ва, Человеколю́бче.

Неду́гующее исцели́л еси́ на́ше естество́, Влады́ко, / скоре́йшую из Де́вы сию́ соедини́в цельбу́, / Твое́ Пречи́стое, Сло́ве, Божество́.

Часть моя́ еси, Го́споди, и насле́дие жела́нное, / соедини́вый мя из Де́вы, Сло́ве, Ипоста́си Твое́й, / пло́тию быв ипоста́сь.

Песнь 5

Ирмос: К Тебе́ у́треннюю, всех Творцу́, / преиму́щему всяк ум ми́рови, / зане́ свет повеле́ния Твоя́, / в ни́хже наста́ви мя.

Судии́ непра́ведному, / евре́йскою за́вистию пре́дан быв, Всеви́дче, / и всей пра́ведне судя́й земли́, / Ада́ма дре́вняго изба́вил еси́ осужде́ния.

Твой мир це́рквам Твои́м, Христе́, / непобеди́мою си́лою Креста́ Твоего́, / из ме́ртвых воскресы́й, пода́ждь, и спаси́ ду́ши на́ша.

Богородичен: Ски́ния Свята́я, и простра́ннейши небе́с, / я́ко И́же во всей тва́ри Невмести́маго Сло́ва Бо́жия прие́мши, / Еди́на яви́лася еси́, Присноде́во.

Ин, ирмос: На земли́ Неви́димый яви́лся еси́, / и челове́ком во́лею сожи́л еси́, Непостижи́мый, / и к Тебе́ у́тренююще, / воспева́ем Тя, Человеколю́бче.

Копие́м в ребро́ Твое́, о Христе́ мой, прободе́н быв, / от ребра́ челове́ча созда́нную, / губи́тельства всем челове́ком бы́вшую хода́таицу, / кля́твы свободи́л еси́.

Ра́вен Отцу́ по Существу́ сый, / свяще́нный храм Пречи́стаго Твоего́ и Всечестна́го телесе́, / из ме́ртвых воскреси́л еси́, Христе́ Спа́се наш.

Ин, ирмос тойже

Сло́во Бо́жие Сын Твой, Де́во, / Соде́тель Ада́ма первозда́ннаго, / не созда́ние, а́ще и плоть одушевле́ну / Себе́ из Тебе́ созда́л есть.

Ра́вен Отцу́ Сын Твой, Де́во, / Сло́во Бо́жие, Ипоста́сь соверше́нна во двою́ естеству́, / Иису́с Госпо́дь, Бог соверше́н и Челове́к.

Песнь 6

Ирмос: Бе́здна после́дняя грехо́в обы́де мя, / и исчеза́ет дух мой; / но простры́й, Влады́ко, высо́кую Твою́ мы́шцу, / я́ко Петра́, мя, Упра́вителю, спаси́.

Бе́здна ми́лости и щедро́т обы́де мя, / благоутро́бным сни́тием Твои́м: / вопло́щься бо, Влады́ко, / и быв в ра́бии зра́це, обожи́л еси́, с Собо́ю сопросла́вив.

Умерщвле́ние подъя́т умертви́тель, / умерщвле́наго оживле́нно ви́дя: / Твоего́ воскресе́ния си́и суть, Христе́, о́бразы, / и стра́сти Твоея́ пречи́стыя победи́тельная.

Богородичен: Пречи́стая, я́же Еди́на Созда́телю и челове́ком, па́че ума́ исхода́таившая, / Сы́на Твоего́ ми́лостива прегре́шшым рабо́м Твои́м, и побо́рника бы́ти, помоли́ся.

Ин, ирмос: Селе́ния Ио́на, е́же в преиспо́днем а́де, / есте́ственный о́браз быв, вопия́ше / : возведи́ от тли живо́т мой, Человеколю́бче.

Ра́нами Ты искуси́вся, от а́да ура́неных, / стра́стию Креста́ совоскреси́л еси́. / Те́мже Ти зову́: / возведи́ от тли живо́т мой, Человеколю́бче.

Отверза́ются Ти Христе́ стра́хом врата́ а́дова, / сосу́ды же вра́жия восхища́ются: / те́мже Тя жены́ срето́ша, / вме́сто печа́ли ра́дость прии́мша.

Ин, ирмос тойже

Вообража́ется е́же по нам, от Нетле́нныя Де́вы, / И́же о́бразом неразлу́чный, о́бразом быв и ве́щию, / не прело́жся Божество́м Челове́к.

Бе́здны грехо́в, и бу́ри страсте́й, Пречи́стая, изба́ви мя: / еси́ бо приста́нище, и бе́здна чуде́с, / ве́рою притека́ющим к Тебе́.

Кондак, глас 3. Подобен: Де́ва днесь:

Воскре́сл еси́ днесь из гро́ба, Ще́дре, / и нас возве́л еси́ от врат сме́ртных; / днесь Ада́м лику́ет, и ра́дуется Е́ва, / вку́пе же и проро́цы с патриа́рхи воспева́ют непреста́нно / Боже́ственную держа́ву вла́сти Твоея́.

Икос: Не́бо и земля́ днесь да ликовству́ют, / и Христа́ Бо́га единому́дренно да воспева́ют, / я́ко у́зники от гробо́в воскреси́. / Сра́дуется вся тварь, / принося́щи досто́йныя пе́сни Созда́телю всех, / и Изба́вителю на́шему: / я́ко челове́ки из а́да днесь, я́ко Жизнода́тель, совозве́д, / на небеса́ совозвыша́ет, / и низлага́ет вра́жия возноше́ния, / и врата́ а́дова сокруша́ет / Боже́ственною держа́вою вла́сти Своея́.

Песнь 7

Ирмос: Я́коже дре́вле / благочести́выя три о́троки ороси́л еси́ / в пла́мени халде́йстем, / све́тлым Божества́ огне́м / и нас озари́, / благослове́н еси́, взыва́ющия, / Бо́же оте́ц на́ших.

Раздра́ся церко́вная све́тлая катапета́сма, в распя́тии Соде́теля, / сокрове́нную в Писа́нии явля́ющи ве́рным и́стину, / благослове́н еси́, зову́щим, Бо́же оте́ц на́ших.

Прободе́нным Твои́м ре́бром, / ка́плями Богото́чныя Животворя́щия Кро́ве, Христе́, / смотри́тельно ка́плющия на зе́млю, / су́щих от земли́ возсозда́л еси́, / благослове́н еси́, зову́щих, Бо́же оте́ц на́ших.

Троичен: Ду́ха Блага́го со Отце́м просла́вим, и с Сы́ном Единоро́дным, / Еди́но в Трие́х ве́рнии чту́ще Нача́ло, и Еди́но Божество́: / благослове́н еси́, зову́ще, Бо́же оте́ц на́ших.

Ин, ирмос: Го́рдый мучи́тель, / но дете́й бысть игра́лище: / я́коже бо персть попра́вше / седмери́чный пла́мень, поя́ху: / благослове́н еси́, Го́споди, / Бо́же оте́ц на́ших.

Не про́ста со́лнце на кресте́ ви́сяща челове́ка, / но Бо́га воплоще́нна зря помрача́ется. Ему́же и пое́м: / благослове́н еси́, Го́споди, Бо́же оте́ц на́ших.

Кре́пкаго Божество́м прие́м ад страшли́вый, нетле́ния Пода́теля, / ду́ши пра́ведных вопию́щия изблева́: / благослове́н еси́, Го́споди, Бо́же оте́ц на́ших.

Богородичен: Сокро́вище многоце́нное благослове́ния яви́лася еси́, Пречи́стая, / чи́стым се́рдцем Тебе́ испове́дающим Богороди́тельницу: / и́бо из Тебе́ воплоти́ся Бог оте́ц на́ших.

Ин, ирмос тойже

И́же сла́вы Госпо́дь, и держа́й го́рния си́лы, / И́же со Отце́м седя́й, де́вственныма рука́ма носи́мь: / благослове́н еси́, Го́споди, Бо́же оте́ц на́ших.

Я́ра смерть, но сию́ Тебе́ бесе́довавшую погуби́л еси́, / от Де́вы Богоипоста́сная плоть быв: / благослове́н еси́, Го́споди, Бо́же оте́ц на́ших.

Богоро́дицу вси Тя Бо́га ро́ждшую, уве́дехом, / Еди́наго бо от Тро́ицы воплоти́вшагося из Тебе́ родила́ еси́: / благослове́н, Пречи́стая, Плод Твоего́ чре́ва.

Песнь 8

Ирмос: Нестерпи́мому огню́ соедини́вшеся, / Богоче́стия предстоя́ще, ю́ноши, / пла́менем же неврежде́ни, / Боже́ственную песнь поя́ху: / благослови́те, вся дела́ Госпо́дня, Го́спода / и превозноси́те во вся ве́ки.

Раздра́ся церко́вная све́тлость, / егда́ крест Твой водрузи́ся на ло́бнем, / и тварь преклоня́шеся стра́хом, воспева́ющи: / благослови́те вся дела́ Госпо́дня, Го́спода, / по́йте и превозноси́те Его́ во ве́ки.

Воскре́сл еси́ Христе́ из гро́ба, / и па́дшаго прельще́нием, дре́вом испра́вил еси́ Боже́ственною си́лою, зову́ща и глаго́люща: / благослови́те вся дела́ Госпо́дня, Го́спода, / по́йте и превозноси́те Его́ во ве́ки.

Богородичен: Храм Бо́жий яви́лася еси́ Вмести́лище одушевле́нное, и Ковче́г: / Творца́ бо челове́ком, Богороди́тельнице Пречи́стая, примири́ла еси́, / и досто́йно вся дела́ пое́м Тя, / и превозно́сим во вся ве́ки.

Ин, ирмос: Веще́ственнаго огня́ пла́мень невеще́ственным увяди́ша, / богозри́мии о́троцы, и поя́ху: / благослови́те вся дела́ Госпо́дня, Го́спода.

Сло́во нестра́стное, безстра́стно у́бо Божество́м, / стра́ждет же пло́тию Бог, Ему́же и пое́м: / благослови́те вся дела́ Госпо́дня, Го́спода, / по́йте и превозноси́те Его́ во ве́ки.

Усну́вый у́бо, я́ко сме́ртен, / воскре́сл еси́, я́ко Безсме́ртен, Спа́се, / и спаса́еши от сме́рти пою́щих: / благослови́те вся дела́ Госпо́дня, Го́спода, / по́йте и превозноси́те Его́ во ве́ки.

Троичен: Слу́жим благоче́стно Триипоста́сному Божеству́, соединя́ему неизрече́нно, / и пое́м: благослови́те вся дела́ Госпо́дня, Го́спода, / по́йте и превозноси́те Его́ во ве́ки.

Ин, ирмос тойже

Чи́ны у́мныя, я́ко Ма́ти, превозшла́ еси́, / и близ Бо́га бы́вши: / благослови́м, Благослове́нная Де́во, рождество́ Твое́, / и превозно́сим во вся ве́ки.

Добро́ту есте́ственную, красне́йшу показа́ла еси́, облистава́ющую плоть Божества́. Благослови́м, Благослове́нная Де́во, рождество́ Твое́, и превозно́сим во вся ве́ки.

Таже, песнь Богородицы: Вели́чит душа́ моя́ Го́спода: с припевом: Честне́йшую херуви́м:

Песнь 9

Ирмос: Но́вое чу́до и Боголе́пное: / деви́ческую бо дверь затворе́нную / я́ве прохо́дит Госпо́дь, / наг во вхо́де, / и плотоно́сец яви́ся во исхо́де Бог, / и пребыва́ет дверь затворе́на. / Сию́ неизрече́нно / я́ко Богома́терь, велича́ем.

Стра́шно есть зре́ти Тебе́, Творца́ / на дре́ве воздви́жена, Сло́ве Бо́жий, / пло́тски же стра́ждуща Бо́га за рабы́, / и во гро́бе бездыха́нна лежа́ща, / ме́ртвыя же из а́да разреши́вша: / те́мже Тя, Христе́, я́ко Всеси́льна, велича́ем.

Из тли сме́ртныя спасл еси́, Христе́, пра́отцы, / положе́н быв во гро́бе мертв, / и живо́т процве́л еси́, ме́ртвыя воскреси́в, / руководи́в естество́ челове́ческое ко све́ту, / и в Боже́ственное обле́к нетле́ние. / Те́мже исто́чника Тя све́та при́сно жива́го велича́ем.

Богородичен: Храм и Престо́л яви́лася еси́ Бо́жий, / во́ньже всели́ся И́же в вы́шних сый, / рожде́йся неискусому́жно, Всечи́стая, / пло́ти Твоея́ не отве́рз вся́чески врата́. / Те́мже непреста́нными, Чи́стая, моли́твами Твои́ми, / язы́ки ва́рварския ско́ро до конца́ покори́.

Ин, ирмос: Сла́дкою Пречи́стаго Твоего́ рождества́ стрело́ю / уя́звлени, Чи́стая, / Твое́й достожела́нней добро́те дивя́щеся, / пе́сньми а́нгельскими досто́йно Тя, / я́ко Ма́терь Бо́жию, велича́ем.

Честь челове́ком от безче́стныя сме́рти всем источи́л еси́: / ея́же распя́тием Твои́м, Спа́се, вкуси́в, / существо́м сме́ртным нетле́ние мне дарова́л еси́, Христе́, я́ко Человеколю́бец.

Спасл мя еси́ воскре́с из гро́ба, Христе́: / воскре́сл же еси́, и Отцу́ приве́л еси́ Твоему́ Роди́телю: / одесну́ю же Его́ спосади́л еси́ / за благоутро́бие ми́лости Твоея́, Го́споди.

Ин, ирмос тойже

Сы́тость Твои́х похва́л, Де́во, / благочести́вым ве́рным отню́д не быва́ет: / жела́нием бо жела́ние при́сно Боже́ственное, и Духо́вное прие́млюще, / я́ко Ма́терь Бо́жию, велича́ем.

Положи́л еси́ нам непосты́дную Моли́твенницу, / Тебе́ ро́ждшую, Христе́. / Тоя́ мольба́ми Ми́лостива подае́ши нам Ду́ха, Пода́теля бла́гости, / от Отца́ Тобо́ю происходя́ща.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны, глас 3:

Сотвори́ти в них суд напи́сан: / сла́ва сия́ бу́дет всем преподо́бным Его́.

Прииди́те вси язы́цы, / уразуме́йте стра́шныя та́йны си́лу: / Христо́с бо Спас наш, Е́же в нача́ле Сло́во, / распя́тся нас ра́ди, и во́лею погребе́ся, / и воскре́се из ме́ртвых, е́же спасти́ вся́ческая: / Тому́ поклони́мся.

Хвали́те Бо́га во святы́х Его́, / хвали́те Его́ в утверже́нии си́лы Его́.

Пове́даша вся чудеса́ / стра́жие Твои́, Го́споди, / но собо́р суеты́ испо́лни мздо́ю десни́цу их, / скры́ти мня́ше воскресе́ние Твое́, / е́же мир сла́вит: поми́луй нас.

Хвали́те Его́ на си́лах Его, / хвали́те Его́ по мно́жеству вели́чествия Его́.

Ра́дости вся испо́лнишася / воскресе́ния иску́с прии́мша: / Мари́я бо Магдали́на ко гро́бу прии́де, / обре́те а́нгела на ка́мени седя́ща, / ри́зами блиста́ющася и глаго́люща: / что и́щете жива́го с ме́ртвыми? / Несть зде, но воста́, я́коже рече́, / предваря́я вы в Галиле́и.

Хвали́те Его́ во гла́се тру́бнем: / хвали́те Его́ во псалти́ри и гу́слех.

Во све́те Твое́м, Влады́ко, / у́зрим свет, Человеколю́бче: / воскре́сл бо еси́ из ме́ртвых, / Спасе́ние ро́ду челове́ческому да́руя: / да Тя вся тварь славосло́вит Еди́наго Безгре́шнаго, / поми́луй нас.

Ины стихиры Анатолиевы, глас тойже

Хвали́те Его́ в тимпа́не и ли́це, / хвали́те Его́ во стру́нах и орга́не.

Песнь у́треннюю мироно́сицы жены́ / со слеза́ми приноша́ху Тебе́, Го́споди, / благоуха́ния бо арома́ты иму́ща, / гро́ба Твоего́ достиго́ша, / пречи́стое те́ло Твое́ пома́зати тща́щася. / А́нгел седя́й на ка́мени тем благовести́: / что и́щете жива́го с ме́ртвыми; / смерть бо попра́в воскре́се я́ко Бог, / подая́ всем ве́лию ми́лость.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Блиста́яся а́нгел на гро́бе Твое́м животво́рнем, / мироно́сицам глаго́лаше: / истощи́в гро́бы Изба́витель, плени́ а́да, / и воскре́се тридне́вен, / я́ко Еди́н Бог и Всеси́лен.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Во гро́бе Тя иска́ше, / прише́дши во еди́ну от суббо́т Мари́я Магдали́на, / не обре́тши же рыда́ше с пла́чем вопию́щи: / увы́ мне, Спа́се мой! / Укра́ден был еси́, всех Ца́рю. / Супру́г же живоно́сных а́нгел внутрь гро́ба вопия́ше: / что пла́чеши о же́но; / пла́чу, глаго́лет, я́ко взя́ша Го́спода моего́ от гро́ба, / и не вем, где положи́ша Его́. / Сия́ же обра́щшися вспять, / я́ко ви́де Тя, а́бие возопи́: / Госпо́дь мой и Бог мой, сла́ва Тебе́.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Евре́и затвори́ша во гро́бе Живо́т, / разбо́йник же отве́рзе язы́ком наслажде́ние, / зовы́й и глаго́ля: / И́же со мно́ю мене́ ра́ди распны́йся: / сообе́си ми ся на дре́ве, / и яви́ся мне на престо́ле со Отце́м седя́: / Той бо есть Христо́с Бог наш, / име́яй ве́лию ми́лость.

Слава, стихира евангельская.

И ныне, Богородичен: Преблагослове́нна еси́ Богоро́дице Де́во:

Славословие великое.

По славословии тропарь:

Днесь Спасе́ние ми́ру бысть, / пое́м Воскре́сшему из гро́ба, / и Нача́льнику жи́зни на́шея: / разруши́в бо сме́ртию смерть, / побе́ду даде́ нам и ве́лию ми́лость.

И ектении, и отпуст

НА ЛИТУРГИИ.

Блаженна, глас 3:

Отве́ргша, Христе́, за́поведь Твою́, / пра́отца Ада́ма из рая́ изгна́л еси́: / разбо́йника же ще́дре испове́давша Тя на кресте́, / вонь всели́л еси́, зову́ща: / помяни́ мя, Спа́се, во ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

Согре́шших нас сме́ртною осуди́л еси́ кля́твою, Живода́вче и Го́споди, / те́лом же Твои́м, безгре́шне Влады́ко, пострада́в, / сме́ртныя оживи́л еси́ зову́щия: / помяни́ и нас во ца́рствии Твое́м.

Блаже́ни миротво́рцы, я́ко ти́и сы́нове Бо́жии нареку́тся.

Воскре́с из ме́ртвых, совоскреси́л еси́ нас от страсте́й / воскресе́нием Твои́м, Го́споди: / сме́ртную же всю си́лу погуби́л еси́, Спа́се. / Сего́ ра́ди ве́рою Ти зове́м: / помяни́ и нас во ца́рствии Твое́м.

Блаже́ни изгна́ни пра́вды ра́ди, я́ко тех есть Ца́рство Небе́сное.

Тридне́вным Твои́м погребе́нием, / и́же во а́де умерщвле́нныя, я́ко Бог, оживотвори́вый, совоздви́гл еси́, / и нетле́ние всем, я́ко Благ, источи́л еси́ нам, ве́рою зову́щим всегда́: / помяни́ и нас во ца́рствии Твое́м.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Мvроно́сицам жена́м пе́рвее яви́лся еси́, / воскре́с из ме́ртвых, Спа́се, / возопи́в: е́же ра́дуйтеся, / и те́ми друго́м Твои́м возвеща́еши воста́ние Твое́, Христе́. / Сего́ ра́ди ве́рою Ти зове́м: / помяни́ и нас во ца́рствии Твое́м.

Ра́дуйтеся и весели́теся, я́ко мзда ва́ша мно́га на небесе́х.

На горе́ Моисе́й ру́це распросте́р, / прообразова́ше крест, Амали́ка победи́вый: / мы же ве́рою того́ на бе́сы ору́жие кре́пкое прие́мше, вси зове́м: / помяни́ и нас во ца́рствии Твое́м.

Слава: Отца́ и Сы́на, и Ду́ха Свята́го воспои́м, ве́рнии, / Еди́наго Бо́га, Еди́наго Го́спода, / я́ко от Еди́наго бо Со́лнца Трисия́ннаго есть Тро́ица, / и просвеща́ет вся зову́щия: / помяни́ и нас во ца́рствии Твое́м.

И ныне, Богородичен: Ра́дуйся, две́ре Бо́жия, / Е́ю́же про́йде вопло́щься, Созда́тель, запеча́тану сохрани́в Тя. / Ра́дуйся, о́блаче ле́гкий, Боже́ственный дождь нося́й Христа́, / ра́дуйся, Ле́ствице и Престо́ле Небе́сный. / Ра́дуйся, Горо́ Бо́жия Честна́я, Ту́чная, Несеко́мая.

Прокимен, глас 3:

По́йте Бо́гу на́шему, по́йте, / по́йте Царе́ви на́шему, по́йте. Стих: Вси язы́цы восплещи́те рука́ми, воскли́кните Бо́гу гла́сом ра́дования.

Аллилуиа:

Стих: На Тя, Го́споди, упова́х, да не постыжу́ся во век. Стих: Бу́ди ми в Бо́га Защи́тителя, и в дом прибе́жища, е́же спасти́ мя.

ВОСКРЕСНА СЛУЖБА 4-ГО ГЛАСА.

В СУББОТУ НА ВЕЛИЦЕЙ ВЕЧЕРНИ.

Стихиры на Господи, воззвах, глас 4.

Изведи́ из темни́цы ду́шу мою́, / испове́датися И́мене Твоему́.

Животворя́щему Твоему́ Кресту́, / непреста́нно кла́няющеся, Христе́ Бо́же, / тридне́вное Воскресе́ние Твое́ сла́вим: / тем бо обнови́л еси́ истле́вшее челове́ческое естество́, Всеси́льне, / и и́же на Небеса́ восхо́д обнови́л еси́ нам, / я́ко Еди́н Благ и Человеколю́бец.

Мене́ ждут пра́ведницы, / до́ндеже возда́си мне.

Дре́ва преслуша́ния запреще́ние / разреши́л еси́, Спа́се, / на дре́ве кре́стнем во́лею пригвозди́вся, / и во ад соше́д, Си́льне, / сме́ртныя у́зы, я́ко Бог, растерзал еси́. / Те́мже кла́няемся е́же из ме́ртвых Твоему́ Воскресе́нию, / ра́достию вопию́ще: / Всеси́льне Го́споди, сла́ва Тебе́.

Из глубины́ воззва́х к Тебе́, Го́споди, / Го́споди, услы́ши глас мой.

Врата́ а́дова сокруши́л еси́, Го́споди, / и Твое́ю сме́ртию сме́ртное ца́рство разруши́л еси́: / род же челове́ческий от истле́ния свободи́л еси́, / живо́т и нетле́ние мíру дарова́в, / и ве́лию ми́лость.

Ины стихиры, Анатолиевы, глас 4:

Да бу́дут у́ши Твои́ / вне́млюще гла́су моле́ния моего́.

Прииди́те, воспои́м лю́дие, / Спа́сово тридне́вное воста́ние, / и́мже изба́вихомся а́довых нереши́мых уз; / и нетле́ние и жизнь вси восприя́хом зову́ще: / Распны́йся, и Погребы́йся, и Воскресы́й, / спаси́ ны Воскресе́нием Твои́м, / Еди́не Человеколю́бче.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

А́нгели и челове́цы, Спа́се, / Твое́ пою́т тридне́вное Воста́ние, / и́мже озари́шася вселе́нныя концы́, / и рабо́ты вра́жия вси изба́вихомся, зову́ще: / Животво́рче Всеси́льне Спа́се, / спаси́ ны Воскресе́нием Твои́м, / Еди́не Человеколю́бче.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Врата́ ме́дная стерл еси́, / и вереи́ сокруши́л еси́, Христе́ Бо́же, / и род челове́ческий па́дший воскреси́л еси́. / Сего́ ра́ди согла́сно вопие́м: / Воскресы́й из ме́ртвых, Го́споди, сла́ва Тебе́.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Го́споди, е́же от Отца́ Твое́ Рождество́ / безле́тно есть и присносу́щно: / е́же от Де́вы воплоще́ние, / неизрече́нно челове́ком и несказа́нно: / и е́же во ад соше́ствие стра́шно диа́волу и а́ггелом Его́: / смерть бо попра́в, тридне́вен воскре́сл еси́, / нетле́ние подава́я челове́ком, / и ве́лию ми́лость.

Слава, и ныне, Богородичен: И́же Тебе́ ра́ди богооте́ц проро́к Дави́д / пе́сненно о Тебе́ провозгласи́, / вели́чия Тебе́ Сотво́ршему: / предста́ Цари́ца одесну́ю Тебе́. / Тя бо Ма́терь, Хода́таицу Живота́ показа́, / без отца́ из Тебе́ вочелове́читися Благоволи́вый Бог, / да Свой па́ки обнови́т о́браз, истле́вший страстьми́, / и заблу́ждшее горохи́щное обре́т овча́, / на ра́мо восприи́м, к Отцу́ принесе́т, / и Своему́ хоте́нию, с Небе́сными совокупи́т Си́лами, / и спасе́т, Богоро́дице, мiр, / Христо́с име́яй ве́лию и бога́тую ми́лость.

Таже, Све́те Ти́хий: Прокимен: Госпо́дь воцари́ся: и прочая по обычаю.

На стиховне стихиры воскресны, глас 4.

Го́споди, восше́д на Крест, / пра́деднюю на́шу кля́тву потреби́л еси́, / и соше́д во ад, / ве́чныя у́зники свободи́л еси́, / нетле́ние да́руя челове́ческому ро́ду, / сего́ ра́ди пою́ще сла́вим / Животворя́щее и Спаси́тельное Твое́ Воста́ние.

Ины стихиры, по алфавиту:

Стих: Госпо́дь воцари́ся, / в ле́поту облече́ся.

Пове́шен на дре́ве, Еди́не Си́льне, / всю тварь поколеба́л еси́: / положе́н же во гро́бе, / живу́щия во гробе́х воскреси́л еси́, / нетле́ние и жизнь да́руя челове́ческому ро́ду. / Те́мже пою́ще, сла́вим / тридне́вное Твое́ Воста́ние.

Стих: И́бо утверди́ вселе́нную, / я́же не подви́жется.

Лю́дие беззако́ннии, Христе́, / Тебе́, преда́вше Пила́ту, распя́ти осуди́ша, / неблагода́рнии о Благоде́теле яви́вшеся. / Но во́лею претерпе́л еси́ погребе́ние: / самовла́стно воскре́сл еси́ тридне́вно, я́ко Бог, / да́руя нам безконе́чный живо́т, и ве́лию ми́лость.

Стих: До́му Твоему́ подоба́ет святы́ня, / Го́споди, в долготу́ дний.

Со слеза́ми жены́ доше́дша гро́ба, Тебе́ иска́ху, / не обре́тша же, рыда́юща с пла́чем вопию́ща глаго́лаху: / увы́ нам, Спа́се наш Царю́ всех, / ка́ко укра́ден был еси́; / ко́е же ме́сто держи́т Живоно́сное Те́ло Твое́? / А́нгел же к ним отвещава́ше, не пла́чите, глаго́лет, / но ше́дша пропове́дите, я́ко воскре́се Госпо́дь, / подая́ нам ра́дость, я́ко Еди́н Благоутро́бен.

Слава, и ныне, Богородичен: При́зри на моле́ния Твои́х раб, Всенепоро́чная, / утоля́ющи лю́тая на ны воста́ния, / вся́кия ско́рби нас изменя́ющи. / Тя бо, Еди́ну, тве́рдое и изве́стное Утвержде́ние и́мамы, / и Твое́ предста́тельство стяжа́хом. / Да не постыди́мся, Влады́чице, Тя призыва́ющии, / потщи́ся на умоле́ние, Тебе́ ве́рно вопию́щих: / ра́дуйся, Влады́чице, всех По́моще, / Ра́досте и Покро́ве, и Спасе́ние душ на́ших.

Таже, Ны́не отпуща́еши: и Трисвятое. По О́тче наш:

Тропарь, глас 4:

Све́тлую Воскресе́ния про́поведь / от А́нгела уве́девша Госпо́дни учени́цы / и пра́деднее осужде́ние отве́ргша, / апо́столом хва́лящася глаго́лаху: / испрове́ржеся смерть, / воскре́се Христо́с Бог, / да́руяй мíрови ве́лию ми́лость.

Слава, и ныне, Богородичен: Е́же от ве́ка утае́ное / и А́нгелом несве́домое та́инство, / Тобо́ю, Богоро́дице, су́щим на земли́ яви́ся Бог, / в несли́тном соедине́нии воплоща́емь, / и Крест во́лею нас ра́ди восприи́м, / и́мже воскреси́в первозда́ннаго, / спасе́ от сме́рти ду́ши на́ша.

В НЕДЕЛЮ НА УТРЕНИ ПО ШЕСТОПСАЛМИИ,

Бог Госпо́дь, и яви́ся нам: на глас 4. Таже тропарь: Све́тлую воскресе́ния про́поведь: дважды. Сла́ва, и ны́не, Богородичен: Е́же от ве́ка утае́ное: Таже обычная стихословия Псалтира.

По 1-м стихословии, седальны воскресны, глас 4:

Воззре́вша на гро́бный вход, / и пла́мене а́нгельскаго не терпя́ща мироно́сицы, / с тре́петом дивля́хуся, глаго́люща: / егда́ укра́деся отве́рзый разбо́йнику рай; / еда́ ли воста́, И́же и пре́жде стра́сти пропове́давый воста́ние; / вои́стинну воскре́се Христо́с, / су́щим во а́де подая́ живо́т, и воскресе́ние.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Во́льным Твои́м сове́том Крест претерпе́л еси́, Спа́се: / и во гро́бе но́ве челове́цы положи́ша Тя сме́ртнии, / сло́вом концы́ соста́вльшаго. / Те́мже свя́зан бысть чу́ждий: / смерть лю́то пленя́шеся, / и су́щии во а́де вси взыва́ху живоно́сному воста́нию Твоему́: / Христо́с воскре́се, Жизнода́вец пребыва́яй во ве́ки.

Слава, и ныне, Богородичен: Удиви́ся Ио́сиф, е́же па́че естества́ зря, / и внима́ше мы́слию и́же на руно́ дождь, / в безсе́меннем зача́тии Твое́м, Богоро́дице, / купину́ огне́м неопали́мую, жезл Ааро́нов прозя́бший, / и свиде́тельствуя обру́чник Твой и храни́тель, свяще́нником взыва́ше: / Де́ва ражда́ет, и по рождестве́ па́ки Дева пребыва́ет.

По 2-м стихословии седальны воскресны, глас 4: Подобен: Ско́ро предвари́:

Воскре́сл еси́ я́ко Безсме́ртный от гро́ба, Спа́се, / совоздви́гл еси́ мир Твой си́лою Твое́ю, Христе́ Бо́же наш, / сокруши́л еси́ в кре́пости сме́рти держа́ву, / показа́л еси́, Ми́лостиве, воскресе́ние всем: / те́мже Тя и сла́вим, Еди́не Человеколю́бче.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

С го́рних высо́т соше́д Гаврии́л, / и к ка́меню присту́пль, иде́же Ка́мень жи́зни, / белонося́й взыва́ше ко пла́чущим: / преста́ните вы от рыда́ния во́пля, име́ющия и ны́не ми́лостивное: / Его́же бо и́щете пла́чуща, дерза́йте, я́ко вои́стинну воста́л есть. / Те́мже возопи́йте апо́столом: я́ко воскре́се Госпо́дь, / Воста́вшему поклони́теся ра́дость прие́мша. / Дерза́йте у́бо, да дерза́ет у́бо и Е́ва.

Слава, и ныне, Богородичен: Удиви́шася Чи́стая, вси а́нгелов ли́цы та́инству Твоего́ рожде́ния стра́шному: / ка́ко И́же вся содержа́й ма́нием еди́нем, / объя́тии Твои́ми я́ко челове́к содержава́ется, / и прие́млет нача́ло Преве́чный и млеко́м пита́ется, / И́же вся́кое дыха́ние пита́яй неизрече́нною бла́гостию; / и Тя, я́ко вои́стинну Бо́жию Ма́терь хва́ляще, сла́вят.

По непорочных ипакои, глас 4:

Я́же Твоего́ пресла́внаго воста́ния, предте́кша мироно́сицы, / апо́столом пропове́даху Христе́, / я́ко воскре́сл еси́ я́ко Бог, / подая́ ми́рови ве́лию ми́лость.

Степенна, глас 4. Антифон 1-й, ихже стихи повторяюще поем:

От ю́ности моея́ / мно́зи бо́рют мя стра́сти, / но Сам мя заступи́, / и спаси́, Спа́се мой.

Ненави́дящии Сио́на, / посрами́теся от Го́спода, / я́ко трава́ бо огне́м / бу́дете изсо́хше.

Слава: Святы́м Ду́хом / вся́ка душа́ живи́тся, / и чистото́ю возвыша́ется, / светле́ется Тро́ическим Еди́нством священнота́йне.

И ныне, тойже.

Антифон 2:

Воззва́х Тебе́ Го́споди те́пле, / из глубины́ души́ моея́, / и мне да бу́дут на послуша́ние / Боже́ственная Твоя́ ушеса́.

На Го́спода наде́жду всяк кто стяжа́в, / вы́шший есть всех скорбя́щих.

Слава: Святы́м Ду́хом / то́чатся благода́тныя струи́, / напая́юща вся́ку тварь / ко оживле́нию.

И ныне, тойже.

Антифон 3:

Се́рдце мое́ / к Тебе́, Сло́ве, да возвы́сится, / и да ничто́же услади́т мя / от мирски́х красо́т на сла́бость.

К ма́тери свое́й / я́коже и́мать кто любо́вь, / ко Го́споду те́пльше / любле́нием до́лжни есмы́.

Слава: Святы́м Ду́хом / богове́дения бога́тство, / зре́ния, и прему́дрости: / вся бо в сем оте́ческая веле́ния сло́во открыва́ет.

И ныне, тойже.

Прокимен, глас 4:

Воскресни́, Го́споди, помози́ нам / и изба́ви нас и́мене Твоего́ ра́ди. Стих: Бо́же, уши́ма на́шима услы́шахом, и отцы́ на́ши возвести́ша нам.

Таже, Вся́кое дыха́ние: Стих: Хвали́те Бо́га во святы́х Его́: Евангелие воскресно, и прочее по ряду. Воскресе́ние Христо́во: псалом 50.

Канон воскресен, творение Иоанна Дамаскина. Глас 4 Песнь 1

Ирмос: Мо́ря чермну́ю пучи́ну / невла́жными стопа́ми / дре́вний пешеше́ствовав Изра́иль, / крестообра́зныма Моисе́овыма рука́ма / Амали́кову си́лу в пусты́ни победи́л есть.

Припев: Сла́ва Го́споди свято́му Воскресе́нию Твоему́.

Возне́слся еси́ на пречи́стем дре́ве кре́стнем, / на́ше отпаде́ние исправля́я, / е́же на дре́ве исцеля́я всегуби́тельство, Влады́ко, / я́ко Благ и Всеси́лен.

Во гро́бе пло́тски, во а́де же с душе́ю, я́ко Бог: / в раи́ же с разбо́йником, и на Престо́ле был еси́, Христе́, со Отце́м и Ду́хом, / вся исполня́я Неопи́санный.

Богородичен: Без се́мене О́тчею во́лею / от Боже́ственнаго Ду́ха Бо́жия зачала́ еси́ Сы́на, / и пло́тию родила́ еси́: / И́же из Отца́ без ма́тере, / нас же ра́ди, из Тебе́ без отца́.

Другий канон Крестовоскресен. Глас 4. Песнь 1

Ирмос: Отве́рзу уста́ моя́, и напо́лнятся Ду́ха:

Исцели́л еси́ сокруше́ние челове́чества, Го́споди, / Боже́ственною Твое́ю Кро́вию обнови́вый то: / и сокруши́л еси́ си́льнаго в кре́пости, / и́же дре́вле сокруши́вшаго Твое́ созда́ние.

Ме́ртвых воста́ние, умерщвле́нием был еси́: / кре́пость бо отъя́тся умерщвле́ния, бра́вшися с Жи́знию ве́чною, / И́же все́ми влады́чествующу воплоще́нному Бо́гу.

Богородичен: Красе́н превы́шши небе́сных сил, / Боже́ственный Твой бысть Храм Одушевле́нный, / во утро́бе Ты носи́вши, Де́во, Горо́ Свята́я, Бо́га на́шего.

Ин канон Пресвятей Богоро́дице, [егоже краестрочие: Четвертая песнь Всеславней Отроковице.] Глас 4. Песнь 1

Ирмос: Триста́ты кре́пкия, рожде́йся от Де́вы:

Сотрясо́шася лю́дие, смято́шася язы́цы, / ца́рствия же держа́вная уклони́шася, Чи́стая, от стра́ха рождества́ Твоего́: / прии́де бо Царь мой, и низложи́ мучи́теля, / и мир от тли изба́ви.

Жили́ще Свое́, живы́й в вы́шних, / к челове́ком соше́д, освяти́ Христе́, и непоколеби́мо яви́: / Еди́на бо по рождестве́ де́вства сокро́вище, / Зижди́теля ро́ждши пребыла́ еси́.

Песнь 3

Ирмос: Весели́тся о Тебе́ Це́рковь Твоя́, Христе́, зову́щи: / Ты моя́ кре́пость, Го́споди, / и прибе́жище, и утвержде́ние.

Дре́во живо́тное, мы́сленный и́стинный виногра́д, / на Кресте́ ви́сит, всем источа́я нетле́ние.

Я́ко вели́к, я́ко стра́шен, я́ко а́дово низло́жь шата́ние, / и я́ко Бог нетле́нен, ны́не пло́тски воскре́се.

Богородичен: Ты еди́на су́щим на земли́, / я́же па́че естества́ благи́х Хода́таица, / Ма́ти Бо́жия была́ еси́: / те́мже Ти, ра́дуйся, прино́сим.

Ин, ирмос: Твоя́ песносло́вцы Богоро́дице:

Я́дом испо́лнены в мя змий зу́бы вонзе́, Спа́се, / я́же, Вседержи́телю Влады́ко, гвоздьми́ рук Твои́х сокруши́л еси́: / я́ко несть свят во святы́х, па́че Тебе́, Человеколю́бче.

Ви́ден был еси́, Человеколю́бче, во́лею во гро́бе мертв, Животво́рче, / и врата́ разве́ргл еси́ а́дова, я́же от веко́в душа́м: / я́ко несть свят во святы́х ра́зве Тебе́, Человеколю́бче.

Богородичен: Неора́на бразда́ яви́лася еси́, клас живо́тный ро́ждши, / всем причаща́ющимся безсме́ртию Хода́тая, / во святы́х Свята́го свя́то почива́ющаго.

Ин, ирмос: С высоты́ снизше́л еси́ во́лею на зе́млю:

Очища́ется челове́ков существо́, / Тобо́ю присовоку́пльшееся нестерпи́мому Боже́ственному Огню́: / я́ко сокрове́нный, Пречи́стая Де́во, в Тебе́ Хлеб испе́кшееся, / И́же и Тебе́ неврежде́нну сохра́ншему.

Ка́я сия́ я́же вои́стинну близ Бо́га; / я́ко превозше́дши вся а́нгельския чи́ны, / еди́на добро́тою де́вства, / я́ко Ма́ти сия́ющи Вседержи́теля.

Песнь 4

Ирмос: Вознесе́на Тя ви́девши Це́рковь на Кресте́, / Со́лнце Пра́ведное, / ста в чи́не свое́м, / досто́йно взыва́ющи: / сла́ва си́ле Твое́й, Го́споди.

Возше́л еси́, стра́сти моя́ исцеля́я, на Крест / стра́стию Пречи́стыя пло́ти Твоея́, / в ню́же во́лею обле́клся еси́. / Те́мже Ти взыва́ем: / сла́ва си́ле Твое́й, Го́споди.

Безгре́шнаго смерть вкуси́вши, / Животворя́щаго Те́ла Твоего́, / досто́йно, Влады́ко, умертви́ся: / мы же вопие́м Ти, / сла́ва си́ле Твоей, Го́споди.

Богородичен: Неискусобра́чно родила́ еси́, Де́во, / и по рождестве́ яви́лася еси́ де́вствующи па́ки: / те́мже немо́лчными гла́сы, / е́же ра́дуйся, Тебе́, Влады́чице, / ве́рою несумне́нною взыва́ем.

Ин, ирмос: Неизсле́дный Бо́жий Сове́т:

Взако́нен сый Изра́иль, / Тебе́, Христе́, взако́нившаго Бо́га не позна́: / но я́ко беззако́нника, законопреступа́я, на Кресте́ пригвозди́, / и́же законоположе́нию недосто́йный.

Обоже́на Твоя́, Спа́се, Душа́, / а́дова сокро́вища плени́вши, / я́же от ве́ка совоскреси́ ду́ши: / живоно́сное же Те́ло всем нетле́ние источи́.

Богородичен: Тебе́, Присноде́ву и и́стинную Богоро́дицу вси сла́вим, / Ю́же прообразова́ше богови́дцу Моисе́ю / неопа́льно, Пречи́стая, купина́, огню́ примеси́вшися.

Ин, ирмос: Седя́й в сла́ве:

Поживе́ с челове́ки, ви́димь быв Неви́димый, / во зра́це сый Непостижи́маго Божества́, / и вообра́жься из Тебе́, Отрокови́це, в чужде́е, / ве́дущих Тя, Чи́стую Богома́терь, спаса́ет.

Прия́т в веще́ственне Де́ва Невеще́ственнаго, в прича́стии вещества́, / Младе́нца от Нея́ бы́вша. / Те́мже во дву существу́, Еди́н познава́ется / плотоно́сец Бог, и Челове́к Пресу́щественный.

По Рождестве́ Тя, Де́ву, И́же в Де́ву Тя всели́ся, / и ро́ждься без се́мене, Сло́во и Бог пребы́сть, / и в рождестве́ Де́ву сохрани́, / я́ко Влады́ка и Зижди́тель всея́ тва́ри.

Песнь 5

Ирмос: Ты, Го́споди мой, Свет в мир прише́л еси́, / Свет Святы́й, обраща́яй из мра́чна неве́дения / ве́рою воспева́ющия Тя.

Ты, Го́споди, к земли́ ми́лостивно соше́л еси́: / Ты возне́сл еси́ па́дшее челове́ческое существо́, на дре́ве воздвиза́емь.

Ты взял ми еси́, Христе́, прегреше́ний осужде́ние: / Ты разруши́л еси́ боле́зни сме́ртныя, Ще́дре, Боже́ственным воскресе́нием Твои́м.

Богородичен: Тя ору́жие непобеди́мое на враги́ предлага́ем, / Тя утвержде́ние, и наде́жду на́шего спасе́ния, Богоневе́сто, стяжа́хом.

Ин, ирмос: Ужасо́шася вся́ческая о Боже́ственней:

Прия́т Тя всего́ усты́ ад безу́мный: / на Кресте́ бо пригвожде́на Тя ви́дев, / копие́м прободе́на, бездыха́нна, / Жива́го Бо́га про́ста вменя́ше челове́ка. / Разуме́ же искуси́вый кре́пость Твоего́ Божества́.

Разруше́ный, Человеколю́бче, Храм Твоего́ Телесе́, / гроб раздели́вый и ад нево́лею о́ба суда́ истязу́еми суть: / ов у́бо святы́х Твои́х ду́ши, / телеса́ же други́й соотсыла́юще, Безсме́ртне.

Богородичен: Се ны́не испо́лнися проро́ческое прорече́ние: / Ты бо, Неискусобра́чная Де́во, / име́ла еси́ во утро́бе над все́ми Бо́га / и родила́ еси́ Безле́тнаго Сы́на, / всем воспева́ющим Тя, мир подава́юща.

Ин, ирмос: Ны́не воста́ну:

Дом Тя сла́вы, Го́ру Бо́жию Святу́ю, Чи́стая, / Неве́сту, Черто́г, Храм освяще́ния, / Сын Бо́жий, в Тя всели́вся, / и рай сла́дости присносу́щныя нам соде́ла.

Плоть от кро́ве Де́вственныя прия́л еси́, Христе́, / Безсе́менну, Пречи́сту, Ипоста́сну, / и слове́сну и у́мну, одушевле́нну, / де́йственну, хоте́тельну, / Самовлады́чну и Самовла́стну.

Мучи́телей ра́зум Де́вственное посрами́ чре́во: / Младе́нец бо я́зву а́спидную душегу́бную испыта́ руко́ю, / и отсту́пника го́рдаго низло́ж, / ве́рных под но́зе покори́.

Песнь 6

Ирмос: Пожру́ Ти со гла́сом хвале́ния, Го́споди, / Це́рковь вопие́т Ти, / от бесо́вския кро́ве очи́щшися / ра́ди ми́лости от ребр Твои́х / исте́кшею Кро́вию.

Возше́л еси́ на Крест, си́лою препоя́сався, / и сопле́тся с мучи́телем, я́ко Бог, с высоты́ свергл еси́, / Ада́ма же непобеди́мою си́лою воскреси́л еси́.

Воскре́сл еси́ блиста́яйся кра́сный из гро́ба, Христе́, / и разгна́л еси́ вся враги́ Боже́ственною си́лою Твое́ю, / и вся, я́ко Бог, весе́лия испо́лнил еси́.

Богородичен: О чу́до всех чуде́с нове́йшее! / Я́ко Де́ва во утро́бе, вся́ческая обдержа́щаго / неискусому́жно заче́нши, не тесновмести́.

Ин, ирмос: Приидо́х во глубины́ морски́я:

Отве́рзе горта́нь свой ад, и пожре́ мя, / и ду́шу разшири́ безу́мный: / но Христо́с соше́д, возведе́ жизнь мою́, я́ко Человеколю́бец.

Поги́бе сме́ртию смерть, / уме́рый бо воскре́се, нетле́ние мне да́руя: / я́влься же жена́м провеща́ ра́дость Безсме́ртный.

Богородичен: Нестерпи́маго Божества́ вмести́лище чи́стое / утро́ба Твоя́ яви́ся, о Богоро́дице! / Е́же без стра́ха небе́снии чи́нове воззре́ти не возмого́ша.

Ин, ирмос тойже

Дре́вле у́бо прельсти́ мя змий, и умори́ мя, / прама́терию мое́ю Е́вою: / ны́не же, Чи́стая, Тобо́ю созда́вый мя из истле́ния воззва́.

Бе́здна Тя бе́здну неизрече́нно, / благоутро́бия Отрокови́це, избра́нную показа́ чуде́с: / и́бо из Тебе́ мо́лниею Божества́, / би́сер Христо́с возсия́.

Кондак, глас 4. Подобен: Яви́лся еси́ днесь:

Спас и Изба́витель мой / из гро́ба, я́ко Бог, воскреси́ от уз земноро́дныя, / и врата́ а́дова сокруши́, / и я́ко Влады́ка / воскре́се тридне́вен.

Икос: Воскре́сшаго из ме́ртвых Христа́ Жизнода́вца тридне́вна из гро́ба, / и врата́ сме́ртная днесь сокру́шшаго си́лою Свое́ю, / и а́да умертви́вшаго, и жа́ло сме́ртное сте́ршаго, / и Ада́ма со Е́вою свободи́вшаго, / воспои́м вси земноро́днии, вопию́ще хвалу́ приле́жно: / Той бо я́ко Еди́н Кре́пкий, Бог и Влады́ка, воскре́се тридне́вен.

Песнь 7

Ирмос: В пещи́ Авраа́мстии о́троцы перси́дстей, / любо́вию благоче́стия па́че, / не́жели пла́менем, опаля́еми, взыва́ху: / благослове́н еси́ в хра́ме сла́вы Твоея́, Го́споди.

К нетле́нию челове́чество призва́ся, / Боже́ственною измове́но Кро́вию Христо́вою, благода́рно воспева́ющее: / благослове́н еси́ в хра́ме Сла́вы Твоея́, Го́споди.

Я́ко Живоно́сец, я́ко рая́ красне́йший / вои́стинну, и черто́га вся́каго ца́рскаго показа́ся светле́йший, Христе́, гроб Твой, / исто́чник на́шего воскресе́ния.

Богородичен: Вы́шняго освяще́нное Боже́ственное селе́ние, ра́дуйся, / Тобо́ю бо даде́ся ра́дость, Богоро́дице, зову́щим: / благослове́на Ты в жена́х еси́, Всенепоро́чная Влады́чице.

Ин, ирмос: Не послужи́ша тва́ри богому́дрии па́че Созда́вшаго:

Смири́л еси́ на дре́во воздвиза́емь, о́ко высо́кое, / и превознесе́нную бровь на зе́млю низложи́л еси́, спасы́й челове́ка: / Препе́тый отце́в Госпо́дь и Бог, благослове́н еси́.

Си́лою Твое́ю рог наш возвы́си служа́щих Ти, воскресы́й из ме́ртвых, / и а́дово истощи́вый пре́жде многочелове́чное бога́тство, Влады́ко: / Препе́тый отце́в Госпо́дь и Бог, благослове́н еси́.

Троичен: Рече́нием Боже́ственным после́дующе, сла́вим Еди́но Божество́, / я́ко в Трие́х Све́тех Неслия́нно, Непресеко́мо, / пла́мень ве́чный просвеща́ющий всю тварь, зову́щую: / Бо́же, благослове́н еси́.

Ин, ирмос: Ю́ноши три в Вавило́не:

Привлачи́т мя к пе́нию любо́вь де́вственная огнь, / и́же в се́рдцы, вопи́ти Ма́тери и Де́ве: / Благослове́нная, Госпо́дь си́лам с Тобо́ю.

Превы́шши тва́ри яви́лася еси́, / я́ко Творца́ ро́ждши и Го́спода. / Те́мже Ти вопию́, Богоро́дице: / Благослове́нная, Госпо́дь си́лам с Тобо́ю.

Троичен: Госпо́дьство Тя Еди́но чтый, / в Трие́х Свяще́ниих Неразде́льно, / воспева́ю Триипоста́сное Естество́, / Благослове́нная, взыва́я Тебе́, / Я́же вся управля́ющая.

Песнь 8

Ирмос: Ру́це распросте́р Дании́л, / львов зия́ния в ро́ве затче́, / о́гненную же си́лу угаси́ша, / доброде́телию препоя́савшеся, / благоче́стия рачи́тели, о́троцы, взыва́юще: / благослови́те, вся дела́ Госпо́дня, Го́спода.

Ру́це распросте́р на Кресте́, язы́ки вся собра́л еси́, / и еди́ну яви́л еси́, Влады́ко / Це́рковь воспева́ющую Тя, земну́ю и небе́сную, согла́сно пою́щим: / благослови́те вся дела́ Госпо́дня, Го́спода, / по́йте и превозноси́те Его́ во ве́ки.

Белообра́зен яви́ся жена́м, / непристу́пным све́том воскресе́ния блиста́яйся А́нгел, / что Жива́го во гро́бе, вопия́, и́щете я́ко ме́ртва; / вои́стинну воста́ Христо́с, Ему́же вопие́м: / вся дела́ по́йте Го́спода, / и превозноси́те во вся ве́ки.

Богородичен: Ты Еди́на во всех ро́дех, Де́во Пречи́стая, / Ма́ти яви́лася еси́ Бо́жия: / Ты Божества́ была́ еси́ жили́ще, Всенепоро́чная, / не опа́льшися огне́м Непристу́пнаго Све́та. / Те́мже вси Тя благослови́м, Мари́е Богоневе́сто.

Ин, ирмос: О́троки благочести́выя в пещи́:

Непра́ведное ви́дящи заколе́ние Твое́ тварь, омрача́ющися рыда́ше: / земли́ бо смуща́ющейся, во мрак, я́ко в ри́зу че́рну со́лнце облече́ся: / мы же Тя непреста́нно пое́м, / и превозно́сим, Христе́, во ве́ки.

Сше́дый ко мне да́же до а́да, / и всем путесотвори́вый воскресе́ние, па́ки возше́л еси́, / взем мя на ра́му Твое́ю, и Отцу́ приве́л еси́. / Те́мже зову́ Ти: Го́спода по́йте дела́, / и превозноси́те во вся ве́ки.

Троичен: Ума́ Пе́рваго и вино́внаго всех, / Отца́ Еди́наго Безвино́внаго сла́вим, / Сло́ва же Безнача́льнаго, / и Ду́ха Уте́шителя, / Еди́наго Бо́га всех, Тро́ице сра́сленней покланя́ющеся, / и превознося́ще во вся ве́ки.

Ин, ирмос: Изба́вителю всех Всеси́льне:

От ребра́ Ада́мова созда́вый Тя, / от Твоего́ де́вства воплоти́ся, И́же всех Госпо́дь, / Его́же пою́ще, вопие́м: / вся дела́ благослови́те, по́йте Го́спода, / и превозноси́те Его́ во ве́ки.

В се́ни Авраа́м узре́, е́же в Тебе́, Богоро́дице, та́инство, / Сы́на бо Твоего́ Безпло́тнаго прия́т, поя́: / вся дела́ благослови́те, по́йте Го́спода, / и превозноси́те Его́ во ве́ки.

Равночи́сленныя Тро́ицы спасло́ есть / Твоего́ Де́вства проображе́ние: / в де́вственных бо телесе́х / попира́ху пла́мень, Отрокови́це, вопию́ще: / благослови́те, по́йте Го́спода, / и превозноси́те Его́ во ве́ки.

Таже, песнь Богородицы: Вели́чит душа́ моя́ Го́спода: с припевом: Честне́йшую херуви́м:

Песнь 9

Ирмос: Ка́мень нерукосе́чный / от несеко́мыя горы́ Тебе́, Де́во, / краеуго́льный отсече́ся, / Христо́с, совокупи́вый разстоя́щаяся естества́. / Тем веселя́щеся Тя, Богоро́дице, велича́ем.

Всего́ мя восприя́л еси́ весь в совокупле́нии несли́тно, / всему́ ми дая́, Бо́же мой, Спасе́ние стра́стию Твое́ю, / ю́же на Кресте́ претерпе́л еси́ теле́сне, / благоутро́бия ра́ди мно́гаго.

Твои́ ученицы́ зря́ще отве́рзен гроб Твой, / и богоно́сныя плащани́цы испражне́ны воскресе́нием Твои́м, / с а́нгелом глаго́лаху: вои́стинну воста́ Госпо́дь.

Троичен: Еди́нице у́бо Боже́ственнаго Существа́, но Ипоста́сьми Тро́ице, / вси ве́рнии покланя́ющеся, / в неслия́нных Ипоста́сех Равноси́льную Единоче́стную / ны́не благочту́ще велича́ем.

Ин, ирмос: Всяк земноро́дный:

Льсти́вно попо́лз змий, из Еде́ма поя́т мя, плене́на: / на кра́ниевем же тве́рдем ка́мени / разби́ сего́ Вседержи́тель Госпо́дь, я́коже младе́нца: / и сла́дости па́ки мне вход дре́вом кре́стным отве́рзе.

Положи́л еси́ кре́пкия вра́жия тверды́ни ны́не в запусте́ние: / всеси́льнейшею же руко́ю / бога́тство Его́ расхи́тил еси́ из истоща́ний а́довых / совоскреси́вый мя, Христе́, / и дре́вле безме́рно хва́лящагося / я́ко смех руга́ема яви́л еси́.

Прииди́, ни́щих люде́й Твои́х озлобле́ние посеща́я, / ми́лостивною же и держа́вною Твое́ю руко́ю укрепи́ крестоно́сныя лю́ди, / Твое́ изря́дное достоя́ние, Христе́, я́ко Человеколю́бец.

Ин, ирмос: Сокрове́нное Бо́жие неизрече́нное в Тебе́:

Зрим я́ко крин Тя, ри́зою обагре́ною укра́шену, Пречи́стая, Боже́ственнаго Ду́ха, / посреде́ те́рния сия́ющу, и благоуха́ния исполня́ющу, / и́же Тебе́ и́скренно велича́ющих.

Тле́нное прии́м челове́ческое естество́ из Твоего́, Всенепоро́чная, чре́ва Нетле́нный, / в Себе́ показа́ нетле́нно, за благоутро́бие: / те́мже Тя, я́ко Богоро́дицу, велича́ем.

Я́же все́ми влады́чествующи тварьми́, / лю́дем Твои́м да́руй побе́дное одоле́ние, / врага́ полага́ющи примири́тельна це́ркви: / да Тя, я́ко Богоро́дицу, велича́ем.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны, глас 4:

Сотвори́ти в них суд напи́сан: / сла́ва сия́ бу́дет всем преподо́бным Его́.

Крест претерпе́вый и смерть, / и воскресы́й из ме́ртвых, Всеси́льне Го́споди, / сла́вим Твое́ Воскресе́ние.

Хвали́те Бо́га во святы́х Его́, / хвали́те Его́ в утверже́нии си́лы Его́.

Кресто́м Твои́м, Христе́, / от дре́вния кля́твы свободи́л еси́ нас, / и сме́ртию Твое́ю / естество́ на́ше му́чащаго диа́вола упраздни́л еси́: / воста́нием же Твои́м ра́дости вся испо́лнил еси́. / Те́мже вопие́м Ти: / воскресы́й из ме́ртвых, Го́споди, сла́ва Тебе́.

Хвали́те Его́ на си́лах Его, / хвали́те Его́ по мно́жеству вели́чествия Его́.

Твои́м Кресто́м, Христе́ Спа́се, / наста́ви нас на и́стину Твою́, / и изба́ви нас от се́тей вра́жиих, / воскресы́й из ме́ртвых, / возста́ви ны па́дшыяся грехо́м, / просте́р ру́ку Твою́, Человеколю́бче Го́споди, / моли́твами святы́х Твои́х.

Хвали́те Его́ во гла́се тру́бнем: / хвали́те Его́ во псалти́ри и гу́слех.

Оте́ческих Твои́х недр не разлучи́вся, / Единоро́дный Сло́ве Бо́жий, / прише́л еси́ на зе́млю за человеколю́бие, / Челове́к быв непрело́жен, / и крест и смерть претерпе́л еси́ пло́тию, / безстра́стный Божество́м: / воскре́с же из ме́ртвых, / безсме́ртие по́дал еси́ ро́ду челове́ческому, / я́ко Еди́н Всеси́лен.

Ины стихиры Анатолиевы, глас тойже.

Хвали́те Его́ в тимпа́не и ли́це, / хвали́те Его́ во стру́нах и орга́не.

Смерть прия́л еси́ пло́тию, / нам безсме́ртие хода́тайствуя, Спа́се, / и во гроб всели́лся еси́, / да нас от а́да свободи́ши, воскреси́в с Собо́ю: / пострада́ у́бо я́ко челове́к, / но воскре́с, я́ко Бог. / Сего́ ра́ди вопие́м: / сла́ва Тебе́, Жизнода́вче Го́споди, / Еди́не Человеколю́бче.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Ка́мение распада́шеся, Спа́се, / егда́ на ло́бнем Крест Твой водрузи́ся, / устраши́шася а́довы вра́тницы, / егда́ во гро́бе я́ко мертв положе́н был еси́: / и́бо сме́ртную упраздни́вый кре́пость, / уме́ршым всем нетле́ние по́дал еси́ воскресе́нием Твои́м, Спа́се, / Жизнода́вче Го́споди, сла́ва Тебе́.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Возжеле́ша жены́ ви́дети / Твое́ воскресе́ние, Христе́ Бо́же, / прии́де предва́рши Мари́я Магдали́на, / обре́те ка́мень отвале́н от гро́ба, / и а́нгела седя́ща, и глаго́люща: / что и́щете жива́го с ме́ртвыми: / воскре́се, я́ко Бог, / да спасе́т вся́ческая.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Где есть Иису́с, Его́же вмени́сте стрещи́, / рцы́те иуде́и; / где есть, Его́же положи́сте во гро́бе, ка́мень запечатле́вше; / дади́те ме́ртва, и́же живота́ отве́ргшиися: / дади́те погребе́ннаго, или́ ве́руйте воскре́сшему. / А́ще и вы умолчите́ Госпо́дне воста́ние, / ка́мение возопие́т, / па́че же отвале́нный от гро́ба. / Вели́кая Твоя́ ми́лость, / ве́лие та́инство смотре́ния Твоего́, / Спа́се наш, сла́ва Тебе́.

Слава, стихира евангельская.

И ныне, Богородичен: Преблагослове́на еси́, Богоро́дице Де́во:

Славословие великое.

По славословии тропарь воскресен:

Воскре́с из гро́ба и у́зы растерза́л еси́ а́да, / разруши́л еси́ осужде́ние сме́рти, Го́споди, / вся от сете́й врага́ изба́вивый; / яви́вый же Себе́ апо́столом Твои́м, / посла́л еси́ я на про́поведь, / и те́ми мир Твой по́дал еси́ вселе́нней, / Еди́не Многоми́лостиве.

Таже ектении, и отпуст. Посем час первый, и прочее обычное, и конечный отпуст.

НА ЛИТУРГИИ.

Блаженна, глас 4:

Дре́вом Ада́м рая́ бысть изселе́н; / дре́вом же кре́стным разбо́йник в рай всели́ся. / Ов у́бо вкуш, за́поведь отве́рже Сотво́ршаго; / ов же сраспина́емь, Бо́га испове́да Тая́щагося, / помяни́ мя, вопия́, во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

Вознесы́йся на Крест, сме́ртную разруши́вый си́лу, / и загла́дивый, я́ко Бог, е́же на ны рукописа́ние, Го́споди, / разбо́йниче покая́ние и нам пода́ждь, Еди́не Человеколю́бче, / ве́рою служа́щим, Христе́ Бо́же наш, и вопию́щим Ти: / помяни́ и нас во Ца́рствии Твое́м.

Блаже́ни миротво́рцы, я́ко ти́и сы́нове Бо́жии нареку́тся.

Рукописа́ние на́ше на Кресте́ копие́м раздра́л еси́, / и вмени́вся в ме́ртвых, та́мошняго мучи́теля связа́л еси́, / изба́вивый всех от уз а́довых воскресе́нием Твои́м, / и́мже просвети́хомся, Человеколю́бче Го́споди, и вопие́м Ти: / помяни́ и нас во Ца́рствии Твое́м.

Блаже́ни изгна́ни пра́вды ра́ди, я́ко тех есть Ца́рство Небе́сное.

Распны́йся и воскресы́й я́ко Си́лен из гро́ба тридне́вен, / и первозда́ннаго Ада́ма воскреси́вый, Еди́не Безсме́ртне: / и мене́ на покая́ние обрати́тися, Го́споди, сподо́би от всего́ се́рдца моего́, / и те́плою ве́рою при́сно взыва́ти Ти: / помяни́ мя, Спа́се, во Ца́рствии Твое́м.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Нас ра́ди, И́же безстра́стен, стра́стный бысть челове́к, / и во́лею на Кресте́ пригвожде́йся, нас совоскреси́, / те́мже и сла́вим со Кресто́м страсть и воскресе́ние, / и́миже возсозда́хомся, и́миже и спаса́емся, взыва́юще: / помяни́ и нас во Ца́рствии Твое́м.

Ра́дуйтеся и весели́теся, я́ко мзда ва́ша мно́га на небесе́х.

Воскре́сшаго из ме́ртвых, и а́дову держа́ву плени́вшаго, / и ви́дима жена́ми мvроно́сицами, ра́дуйтеся, глаго́лющаго, / ве́рнии умо́лим, от истле́ния изба́вити ду́ши на́ша, / зову́ще всегда́ разбо́йника благоразу́мнаго гла́сом к Нему́: / помяни́ и нас во Ца́рствии Твое́м.

Слава, Троичен: Отца́, и Сы́на, и Свята́го Ду́ха, / вси еди́номудренно ве́рнии славосло́вити досто́йно помо́лимся: / Еди́нство Божества́, в Трие́х су́щее Ипоста́сех, неслия́нно пребыва́ющее, / Про́сто, Неразде́льно и Непристу́пно, / И́мже избавля́емся о́гненнаго муче́ния.

И ныне, Богородичен: Ма́терь Твою́, Христе́, / пло́тию без се́мене ро́ждшую Тя, и Де́ву вои́стинну, / и по Рождестве́ пребы́вшу Нетле́нну, / Сию́ Ти приво́дим в моли́тву, Влады́ко Многоми́лостиве, / прегреше́ний проще́ние да́руй, всегда́ вопию́щим Ти: / помяни́ и нас во Ца́рствии Твое́м.

Прокимен, глас 4:

Я́ко возвели́чишася дела́ Твоя́, Го́споди, / вся прему́дростию сотвори́л еси́. Стих: Благослови́ душе́ моя́, Го́спода, Го́споди Бо́же мой, возвели́чился еси́ зело́.

Аллилуиа:

Наляцы́, и успева́й, и ца́рствуй и́стины ра́ди, и кро́тости, и пра́вды. Стих: Возлюби́л еси́ пра́вду, и возненави́дел еси́ беззако́ние.

ВОСКРЕСНА СЛУЖБА 5-ГО ГЛАСА.

В СУББОТУ НА ВЕЛИЦЕЙ ВЕЧЕРНИ.

На Го́споди, воззва́х, поставим стихов 10, и поем стихиры воскресны, глас 5:

Изведи́ из темни́цы ду́шу мою́, / испове́датися И́мене Твоему́.

Честны́м Твои́м Кресто́м, Христе́, / диа́вола посрами́л еси́, / и Воскресе́нием Твои́м жало грехо́вное притупи́л еси́, / и спасл еси́ ны от врат сме́ртных: / сла́вим Тя, Единоро́дне.

Мене́ ждут пра́ведницы, / до́ндеже возда́си мне.

Воскресе́ние дая́й ро́ду челове́ческому, / я́ко овча́ на заколе́ние веде́ся, / устраши́шася сего́ кня́зи а́дстии, / и взя́шася врата́ плаче́вная. / Вни́де бо Царь сла́вы Христо́с, / глаго́ля су́щим во у́зах, изыди́те: / и су́щим во тьме, откры́йтеся.

Из глубины́ воззва́х к Тебе́, Го́споди, / Го́споди, услы́ши глас мой.

Ве́лие чу́до, / неви́димых Соде́тель, за человеколю́бие пло́тию пострада́в, / воскре́се Безсме́ртный. / Прииди́те оте́чествия язы́к, Тому́ поклони́мся: / благоутро́бием бо Его́ от пре́лести изба́вльшеся, / в Трие́х Ипоста́сех Еди́наго Бо́га пе́ти навыко́хом.

Ины стихиры Анатолиевы, глас тойже.

Да бу́дут у́ши Твои́ / вне́млюще гла́су моле́ния моего́.

Вече́рнее поклоне́ние / прино́сим Тебе́, Невече́рнему Све́ту, / на коне́ц веко́в, я́ко в зерца́ле пло́тию возсия́вшему мíрови, / и да́же до а́да низше́дшему, / и та́мо су́щую тьму разруши́вшему, / и свет Воскресе́ния язы́ком показа́вшему: / Светода́вче Го́споди, сла́ва Тебе́.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Нача́льника спасе́ния на́шего, / Христа́ славосло́вим: / Тому́ бо из ме́ртвых воскре́сшу, / мiр от пре́лести спасе́н бысть. / Ра́дуется лик А́нгельский, / бе́гает де́монов пре́лесть, / Ада́м пады́й воста́, / диа́вол упраздни́ся.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

И́же от кустоди́и науче́ни быва́ху от беззако́нник, / покры́йте Христо́во Воста́ние, / и приими́те сре́бреники, и рцы́те / я́ко нам спя́щим, из гро́ба укра́ден бысть Ме́ртвый. / Кто ви́де, кто слы́ша, мертвеца́ укра́дена когда́, / па́че же пома́зана и на́га, / оста́вльша и во гро́бе погреба́льная Своя́? / Не прельща́йтеся иуде́е, / навы́кните рече́нием проро́ческим, и уразуме́йте, / я́ко Той есть вои́стинну Изба́витель мíра, и Всеси́льный.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Го́споди, ад плени́вый, / и смерть попра́вый, Спа́се наш, / просвети́вый мiр Кресто́м честны́м, / поми́луй нас.

Слава, и ныне, Богородичен: В Чермне́м мо́ри, / Неискусобра́чныя Неве́сты о́браз написа́ся иногда́: / та́мо Моисе́й, раздели́тель воды́: / зде же Гаврии́л, служи́тель чудесе́. / Тогда́ глубину́ ше́ствова немо́кренно Изра́иль; / ны́не же Христа́ роди́ безсе́менно Де́ва. / Мо́ре по проше́ствии Изра́илеве пребы́сть непрохо́дно; / Непоро́чная по Рождестве́ Эмману́илеве пребы́сть Нетле́нна. / Сый, и пре́жде Сый, / явле́йся, я́ко Челове́к, / Бо́же поми́луй нас.

Таже, Све́те Ти́хий: Прокимен: Госпо́дь воцари́ся: и прочая по обычаю.

На стиховне стихиры воскресны, глас 5.

Тебе́, Воплоще́ннаго Спа́са Христа́, / и Небе́с неразлучи́вшася, / во гла́сех пе́ний велича́ем, / я́ко Крест и смерть прия́л еси́ за род наш, / я́ко Человеколю́бец Госпо́дь, / испрове́ргий а́дова врата́, / тридне́вно воскре́сл еси́, / спаса́я ду́ши на́ша.

Ины стихиры по алфавиту.

Стих: Госпо́дь воцари́ся, / в ле́поту облече́ся.

Прободе́ным Твои́м ре́бром, Жизнода́вче, / то́ки оставле́ния всем источи́л еси́, / жи́зни и спасе́ния: / пло́тию же смерть восприя́л еси́, / безсме́ртие нам да́руя. / Всели́в же ся во гроб нас свободи́л еси́, / совоскреси́в с Собо́ю сла́вно, я́ко Бог. / Сего́ ра́ди вопие́м: / Человеколю́бче Го́споди, сла́ва Тебе́.

Стих: И́бо утверди́ вселе́нную, / я́же не подви́жется.

Стра́нно Твое́ распя́тие, / и е́же во ад соше́ствие, Человеколю́бче, есть: / плени́в бо его́, и дре́вния ю́зники / совоскреси́в с Собо́ю сла́вно, я́ко Бог, / рай отве́рз, восприя́ти сего́ сподо́бил еси́. / Те́мже и нам, сла́вящим Твое́ тридне́вное Воста́ние, / да́руй очище́ние грехо́в: / рая́ жи́тели сподобля́я, / я́ко Еди́н Благоутро́бен.

Стих: До́му Твоему́ подоба́ет святы́ня, / Го́споди, в долготу́ дний.

Нас ра́ди пло́тию страсть прии́мый, / и тридне́вен из ме́ртвых воскресы́й, / плотски́я на́ша стра́сти исцели́, / и возста́ви от прегреше́ний лю́тых, / Человеколю́бче, и спаси́ нас.

Слава, и ныне, Богородичен: Храм и Дверь еси́, / Пала́та и Престо́л Царе́в, / Де́во Всечестна́я, / Е́юже Изба́витель мой, Христо́с Госпо́дь, / во тьме спя́щим яви́ся, / Со́лнце Сый пра́вды, / просвети́ти хотя́, я́же созда́ по о́бразу Своему́ руко́ю Свое́ю. / Те́мже, Всепе́тая, / я́ко Ма́терне дерзнове́ние к Нему́ стяжа́вшая, / непреста́нно моли́ / спасти́ся душа́м на́шым.

Таже, Ны́не отпуща́еши: и Трисвятое. По О́тче наш:

Тропарь, глас 5.

Собезнача́льное Сло́во Отцу́ и Ду́хови, / от Де́вы ро́ждшееся на Спасе́ние на́ше, / воспои́м, ве́рнии, и поклони́мся; / я́ко благоволи́ Пло́тию взы́ти на Крест, / и смерть претерпе́ти, / и воскреси́ти уме́ршия / сла́вным воскресе́нием Свои́м.

Богородичен: Ра́дуйся, Две́ре Госпо́дня непроходи́мая; / ра́дуйся, стено́ и покро́ве притека́ющим к Тебе́. / Ра́дуйся, необурева́емое приста́нище и неискусобра́чная, / ро́ждшая пло́тию Творца́ Твоего́ и Бо́га. / Моля́щи не оскудева́й о воспева́ющих / и кла́няющихся рождеству́ Твоему́.

В НЕДЕЛЮ НА УТРЕНИ.

По шестопсалмии: Бог Госпо́дь, и яви́ся нам: на глас 5, и глаголем тропарь воскресный: Собезнача́льное Сло́во Отцу́: дважды. Сла́ва, и ны́не, Богородичен: Ра́дуйся, Две́ре Госпо́дня непроходи́мая: Таже, обычная стихологиа Псалтира.

По 1-м стихословии седальны воскресны, глас 5:

Крест Госпо́день похва́лим, / погребе́ние Свято́е пе́сньми почти́м, / и Воскресе́ние Его́ препросла́вим, / я́ко совозста́ви ме́ртвыя от гроб, я́ко Бог, / плени́в сме́рти держа́ву, и кре́пость диа́волю, / и су́щим во а́де свет возсия́.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Го́споди мертв наре́клся еси́, умертви́вый смерть, / во гро́бе положи́лся еси́, истощи́вый гро́бы: / горе́ во́ини гро́ба стрежа́ху, / доле от века мертвыя воскреси́л еси́. / Всеси́льне и Непостижиме Го́споди, сла́ва Тебе́.

Слава, и ныне, Богородичен: Ра́дуйся, Святая Горо и Богопроходная, / ра́дуйся, одушевленная купино и неопалимая. / Ра́дуйся, Едина к Бо́гу мiрови Мосте, / преводяй мертвыя к Вечному Животу. / Ра́дуйся, Нетленная Отроковице, / неискусомужно рождшая Спасе́ние душ на́ших.

По 2-м стихословии седальны воскресны, глас 5:

Го́споди, по тридне́внем Твое́м Воскресе́нии, и апо́столов поклоне́нии, Петр вопия́ше Ти: / жены́ дерзнове́ние прия́ша, аз же убоя́хся. / Разбо́йник богосло́вяше, аз же отверго́хся. / У́бо призове́ши ли мя про́чее ученика́ бы́ти; / или́ па́ки пока́жеши мя ловца́ глуби́ннаго, / но ка́ющася приими́ мя, Бо́же, и спаси́ мя.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Го́споди, посреде́ осужде́нных пригвозди́ша Тя беззако́ннии, / и копие́м ребро́ Твое́ прободо́ша. / О Ми́лостиве! / Погребе́ние же прия́л еси́, / разруши́вый а́дова врата́, и воскре́сл еси́ тридне́вно. / Притеко́ша жены́ ви́дети Тя, и возвести́ша апо́столом воста́ние: / Превозноси́мый Спа́се, Его́же пою́т а́нгели, Благослове́нный Го́споди, сла́ва Тебе́.

Слава, и ныне, Богородичен: Неискусобра́чная Неве́сто Богороди́тельнице, / Я́же Е́вину печа́ль радостотвори́вшая, / воспева́ем ве́рнии и покланя́емся Тебе́, / я́ко возвела́ еси́ нас от дре́вния кля́твы, / и ны́не моли́ непреста́нно, Всепе́тая, Пресвята́я, / во е́же спасти́ся нам.

Ипакои, глас 5:

А́нгельским зра́ком ум смуща́юща, / и Боже́ственным воста́нием душе́ю просвеща́емы, / мvроно́сицы апо́столом благовествова́ху: / возвести́те во язы́цех Воскресе́ние, / Го́споду соде́йствующу чудесы́, / подаю́щему нам ве́лию ми́лость.

Степенна, глас 5. Антифон 1. Ихже стихи повторяюще поем:

Внегда́ скорбе́ти мне, / Дави́дски пою́ Тебе́, Спа́се мой: / изба́ви ду́шу мою́ от язы́ка льсти́ваго.

Пусты́нным живо́т блаже́н есть, / Боже́ственным раче́нием воскриля́ющимся.

Слава: Святы́м Ду́хом одержа́тся вся, / ви́димая же с неви́димыми: / Самодержа́вен бо сый, / Тро́ицы Еди́н есть нело́жно.

И ныне, тойже.

Антифон 2:

На го́ры душе́, воздви́гнемся, / гряди́ та́мо, отню́дуже по́мощь и́дет.

Десна́я Твоя́ рука́, и мене́, Христе́, каса́ющися, / от ле́сти вся́кия да сохрани́т.

Слава: Свято́му Ду́ху богосло́вяще рцем: / Ты еси́ Бог, Живо́т, Раче́ние, Свет, Ум: / Ты Благосты́ня, Ты ца́рствуеши во ве́ки.

И ныне, тойже.

Антифон 3:

О ре́кших мне: во дворы́ вни́дем Госпо́дня: / ра́дости мно́гия испо́лнен быв, моли́твы возсыла́ю.

В дому́ Дави́дове стра́шная соверша́ются: / огнь бо та́мо паля́ всяк сра́мный ум.

Слава: Свято́му Ду́ху живонача́льное досто́инство, / от Него́же вся́кое живо́тно одушевля́ется, / я́ко во Отце́, ку́пно же и Сло́ве.

И ныне, тойже.

Прокимен, глас 5:

Воскресни́, Го́споди Бо́же мой, да вознесе́тся рука́ Твоя́, / я́ко Ты ца́рствуеши во ве́ки. Стих: Испове́мся Тебе́, Го́споди, всем се́рдцем мои́м, пове́м вся чудеса́ Твоя́.

Таже, Вся́кое дыха́ние: Стих: Хвали́те Бо́га во святы́х Его́: Евангелие воскресно, и прочее по ряду. Воскресе́ние Христо́во: псалом 50.

Каноны: Воскресный на 4: Крестовоскресный на 3: Богородичен на 3: Минеи на 4. Аще же празднуется святый, на 6. Крестовоскресный на 2: и Богородицы на 2.

Канон воскресен, глас 5: Песнь 1

Ирмос: Коня́ и вса́дника в мо́ре Чермно́е, / сокруша́яй бра́ни / мы́шцею высо́кою, / Христо́с истрясе́, / Изра́иля же спасе́, / побе́дную песнь пою́ща.

Припев: Сла́ва Го́споди свято́му Воскресе́нию Твоему́.

Тебе́ терноно́сный евре́йский сонм, / любве́, Благоде́телю, к Тебе́ не сохра́нь ма́терния, Христе́, венча́, / родонача́льника разреша́юща терно́вное запреще́ние.

Воздви́гл еси́ мя па́дшаго в ров, / прекло́нься, Жизнода́вче Безгре́шне: / и моея́ злосмра́дныя тли, Христе́, претерпе́в неискуше́нно, / Боже́ственнаго Существа́ ми́ром мя облагоуха́л еси́.

Богородичен: Разреши́ся кля́тва, печа́ль преста́: / Благослове́нная бо и Благода́тная, / ве́рным ра́дость возсия́, / благослове́ние всем конце́м цветонося́щи Христа́.

Другий канон крестовоскресен. Песнь 1, глас тойже

Ирмос: Спаси́телю Бо́гу:

И́же во́лею на кресте́ пригвожде́нному пло́тию, / и дре́вняго от изрече́ния дре́вом па́дшаго свобо́ждшему, / Тому́ Еди́ному воспои́м: я́ко просла́вися.

И́же из гро́ба мертвецу́ воскре́сшу Христу́, и па́дшаго совозста́вившу, / и соседе́нием Оте́ческим украси́вшему, / Тому́ Еди́ному воспои́м: я́ко просла́вися.

Богородичен: Пречи́стая Ма́ти Бо́жия, из Тебе́ вопло́щшемуся, / и от недр Роди́теля не разлу́чшемуся Бо́гу, / непреста́нно моли́ся, / от вся́каго обстоя́ния спасти́, и́хже созда́.

Ин канон Пресвятей Богоро́дице [егоже краестрочие: Свет рождшая, просвети мя Дево.] Песнь 1, глас тойже

Ирмос: Коня́ и вса́дника в мо́ре Чермно́е:

Све́та все́льшагося в Тя, Пречи́стая, / и просве́щшаго мiр луча́ми Божества́, / Христа́ моли́, / просвети́ти вся пою́щия Тя, Ма́ти Де́во.

Я́ко украша́ема добро́тою доброде́телей, Благода́тная, / добротво́рное благоле́пие луче́ю Ду́ха, / подъя́ла еси́, Всечи́стая, вся́ческая удобри́вшаго.

Тебе́ дре́вле прообразу́ющи купина́ в Сина́и, / не опали́ся, Де́во, огню́ присовоку́пльшися: / Де́ва бо родила́ еси́, и Де́ва пребыла́ еси́, / па́че смы́сла Ма́ти Де́во.

Катавасиа: Отве́рзу уста́ моя́:

Песнь 3

Ирмос: Водрузи́вый на ничесо́мже зе́млю повеле́нием Твои́м, / и пове́сивый неодержи́мо тяготе́ющую / на недви́жимем, Христе́, ка́мени за́поведей Твои́х, / Це́рковь Твою́ утверди́, Еди́не Бла́же и Человеколю́бче.

Желчь у́бо и́же из ка́мене мед сса́вшии, / в пусты́ни чудоде́йствовавшему Тебе́ принесо́ша, Христе́: / о́цет же за ма́нну воз благодея́ние Ти возда́ша / о́троцы Изра́илевы неблагода́рнии.

И́же дре́вле светови́дным о́блаком покрыва́еми, / Живо́т во гро́бе Христа́ положи́ша: / но самовла́стно воскре́с, всем ве́рным подаде́ / та́йно осеня́ющее свы́ше Ду́ха сия́ние.

Богородичен: Ты Ма́ти Бо́жия несочета́нно родила́ еси́, / И́же от Нетле́нна Отца́ возсия́вшаго, кроме́ боле́зней ма́терних: / те́мже Тя, Богоро́дицу, воплоще́нна бо родила́ еси́ Сло́ва, / правосла́вно пропове́дуем.

Ин, ирмос: Си́лою Креста́ Твоего́ Христе́:

Воскре́сл еси́ от гро́ба, Христе́, / тли сме́ртныя изба́вль / воспева́ющих, Жизнода́вче, во́льное Твое́ распя́тие.

Пома́зати мv́ром те́ло Твое́ мvроно́сицы, Христе́, тща́хуся, / и не обре́тша возврати́шася, / воспева́юща Твое́ Воста́ние.

Богородичен: Моли́ непреста́нно, Чи́стая, / воплоще́ннаго из боку́ Твое́ю, / изба́вити от ле́сти диа́воли, / воспева́ющия Тя, Де́ву Чи́стую.

Ин, ирмос: Водрузи́вый на ничесо́мже:

Ле́ствица, Е́юже к нам сни́де Вы́шний, / истле́вшее естество́ испра́вити, / Ты я́вственно, Чи́стая, всем ны́не ви́дена была́ еси́: / Тобо́ю бо Преблаги́й мíрови бесе́довати благоволи́.

Е́же дре́вле предуста́вленное, Де́во, та́инство, / и пре́жде век прови́димое вся ве́дущему Бо́гу, / ле́том ны́не напосле́док в ложесна́х Твои́х, Всенепоро́чная, / коне́ц прие́м яви́ся.

Разреши́ся кля́твы дре́вния осужде́ние / Твои́м хода́тайством, Де́во Пречи́стая: / из Тебе́ бо Госпо́дь я́влься, / всем благослове́ние, я́ко Преблаги́й, источи́, / Еди́на челове́ков удобре́ние.

Песнь 4

Ирмос: Боже́ственное Твое́ разуме́в истоща́ние / прозорли́во, Авваку́м, Христе́, со тре́петом вопия́ше Тебе́: / во Спасе́ние люде́й Твои́х / спасти́ пома́занныя Твоя́ прише́л еси́.

Я́же от Ме́рры горча́йшыя во́ды, / я́ко во о́бразе проначерта́я Пречи́стый Крест Твой, Бла́же, / грехо́вное умерщвля́ющ вкуше́ние, / дре́вом услади́л еси́.

Крест за дре́во разу́мное, / за сла́дкую же пи́щу желчь, Спа́се мой, прия́л еси́, / за тле́ние же сме́рти кровь Твою́ Боже́ственную излия́л еси́.

Богородичен: Кроме́ у́бо сочета́ния зачала́ еси́ нетле́нно во чре́ве, / и без боле́зни родила́ еси́, / и по Рождестве́, Де́ва, Бо́га пло́тию ро́ждши, сохрани́лася еси́.

Ин, ирмос: Услы́шах слух си́лы Креста́:

Я́ко водрузи́ся на земли́ на ло́бнем Крест, / сокруши́шася вереи́ и вра́тницы ве́чнии, / и возопи́ша: сла́ва си́ле Твое́й, Го́споди.

Я́ко сни́де Спас к свя́занным я́ко мертв, / совоскресо́ша с Ним и́же от ве́ка уме́ршии, / и возопи́ша: сла́ва си́ле Твое́й, Го́споди.

Богородичен: Де́ва роди́, и ма́терских не позна́: / но Ма́ти у́бо есть, Де́ва же пребы́сть: / Ю́же воспева́юще, ра́дуйся, Богоро́дице, взыва́ем.

Ин, ирмос: Боже́ственное Твое́:

Се́рдцем и умо́м, душе́ю же и усты́ / испове́дую всеблагоче́стно Тя, Богоро́дицу вои́стинну, Чи́стая, / спасе́ния плод объе́мля, / и спаса́юся Де́во, моли́твами Твои́ми.

Созда́вый от не су́щих вся́ческая, / от Тебе́, Чи́стыя, созда́тися я́ко Благоде́тель, благоволи́, / на Спасе́ние ве́рою и любо́вию Тя пою́щих, Всенепоро́чная.

Пою́т Твое́ Рождество́, Всенепоро́чная, премíрнии ли́цы, / спасе́нию ра́дующеся, / И́стинную Богоро́дицу му́дрствующих Тя, Де́во Нескве́рная.

Тя Жезл Иса́иа именова́, / от Него́же прозябе́ нам кра́сный Цвет, Христо́с Бог, / на Спасе́ние ве́рою и любо́вию притека́ющих к Покро́ву Твоему́.

Песнь 5

Ирмос: Одея́йся Све́том, я́ко ри́зою, / к Тебе́ у́треннюю, и Тебе́ зову́: / ду́шу мою́ просвети́ омраче́нную, Христе́, / я́ко Еди́н Благоутро́бен.

И́же сла́вы Госпо́дь в несла́вне зра́це, / на дре́ве обезче́щен во́лею ви́сит, / о боже́ственней мне сла́ве несказа́нно промышля́я.

Ты мя преобле́кл еси́ в нетле́ние, Христе́, / тли сме́ртныя неистле́нно пло́тию вкуш, / и возсия́в из гро́ба тридне́вен.

Богородичен: Ты пра́вду же и избавле́ние нам ро́ждши Христа́ без се́мене, / свобо́дно соде́яла еси́ от кля́твы, Богоро́дице, естество́ пра́отца.

Ин, ирмос: У́тренююще вопие́м Ти:

Просте́рл еси́ дла́ни, Спа́се наш, на дре́ве, / вся призыва́я к Себе́, я́ко Человеколю́бец.

Плени́л еси́ ад, Спа́се мой, Твои́м погребе́нием, / и Твои́м Воскресе́нием ра́дости вся испо́лнил еси́.

Воскре́с от гро́ба тридне́вно, Жизнода́вче, / и всем источи́л еси́ безсме́ртие неги́блющее.

Богородичен: Де́ву по Рождестве́ воспева́ем Тя, Богоро́дице: / Ты бо Бо́га Сло́ва пло́тию мíрови родила́ еси́.

Ин, ирмос: Одея́йся све́том:

Вси проро́цы Тя я́ве предвозвести́ша / хотя́щую бы́ти Бо́жию Ма́терь, Богоро́дице Чи́стая: / еди́на бо обрела́ся еси́, Чи́стая, соверше́нна Непоро́чная.

Све́тел о́блак Тя живо́тныя во́ды, / нам ту́чу нетле́ния Христа́ одожди́вший отча́янным, / Чи́стая, познава́ем.

Я́ко близ всю Тя до́бру и непоро́чну, / запечатле́нну де́вством чи́сте возлюби́, / в Тя Всели́выйся Бог, я́ко еди́н Благоутро́бен.

Песнь 6

Ирмос: Неи́стовствующееся бу́рею душетле́нною, / Влады́ко Христе́, страсте́й мо́ре укроти́, / и от тли возведи́ мя, я́ко Благоутро́бен.

В тле́ние попо́лзся родонача́льник, Влады́ко Христе́, / преслу́шаннаго бра́шна вкуш, / и к животу́ возведе́н бысть стра́стию Твое́ю.

Живо́т низше́л еси́ ко а́ду, Влады́ко Христе́, / и тле́ние растле́вшему быв, / тле́нием источи́л еси́ Воскресе́ние.

Богородичен: Де́ва роди́, и ро́ждши пребы́сть чиста́, / на руку́ нося́щаго вся́ческая, / я́ко вои́стинну Де́ва Ма́ти поне́сшая.

Ин, ирмос: Обы́де мы бе́здна:

Просте́рл еси́ дла́ни Твои́, собира́я дале́че расточе́нная / язы́к Твои́х собра́ния, Христе́ Бо́же наш, / живоно́сным Кресто́м Твои́м, я́ко Человеколю́бец.

Плени́л еси́ смерть, и врата́ а́дова сокруши́л еси́, / Ада́м же свя́занный разреше́н быв, вопия́ше Тебе́: / Спасе́ мя десни́ца Твоя́, Го́споди.

Богородичен: Купину́ Тя неопали́му, / и го́ру, и ле́ствицу одушевле́ну, / и врата́ небе́сная досто́йно сла́вим, / Мари́е сла́вная, правосла́вных похвало́.

Ин, ирмос: Неи́стовствующееся бу́рею:

И́же всему́ вино́вный, и е́же бы́ти всем пода́вый, / я́ко вино́вну имя́ше воплоща́емь, е́же по нам, / Тя, Богома́ти Всенепоро́чная.

Исцеле́ний, Влады́чице, душепита́тельный точа́щий исто́чник / ве́рно притека́ющим к покро́ву Твоему́ благосла́вному, / ве́мы Тя, Всенепоро́чная.

Спасе́нию вино́вна Жизнода́вца родила́ еси́ нам, / ве́чное избавле́ние да́рующаго, / И́стинную Богоро́дицу Тя пропове́дающим.

Кондак, глас 5. Подобен: Собезнача́льное Сло́во:

Ко а́ду, Спа́се мой, соше́л еси́, / и врата́ сокруши́вый я́ко всеси́лен, / уме́рших, я́ко Созда́тель, совоскреси́л еси́, / и сме́рти жа́ло сокруши́л еси́, / и Ада́м от кля́твы изба́влен бысть, Человеколю́бче; / те́мже вси зове́м: / спаси́ нас, Го́споди.

Икос: Услы́шавша жены́ а́нгеловы глаго́лы, отложи́ша рыда́ние, / ра́достны бы́вша и тре́петны, у́жас бо ви́деша, / и се Христо́с прибли́жися к ним, глаго́ля: е́же, ра́дуйтеся, / дерза́йте, Аз мíра победи́х, и у́зники свободи́х, / потщи́теся у́бо ко ученико́м, возвеща́юща им: / я́ко варя́ю вы во гра́де Галиле́йстем, е́же пропове́дати. / Те́мже вси Тебе́ зове́м: спаси́ нас, Го́споди.

Песнь 7

Ирмос: Превозноси́мый отце́в Госпо́дь / пла́мень угаси́, о́троки ороси́, согла́сно пою́щия: / Бо́же, благослове́н еси́.

Пло́тию обло́жься я́коже на у́дице льще́ния, / Боже́ственною Твое́ю си́лою зми́я низвле́кл еси́ / возводя́ вопию́щия: Бо́же, благослове́н еси́.

Земли́ непрохо́дное осуществова́вый составле́ние, / во гро́бе покрыва́ется пло́тию Невмести́мый. / Ему́же вси пое́м: Бо́же, благослове́н еси́.

Богородичен: Еди́ну у́бо Ипоста́сь во Двою́ Естеству́, Всенепоро́чная / родила́ еси́ Воплоще́ннаго Бо́га. / Ему́же вси пое́м: Бо́же, благослове́н еси́.

Ин, ирмос: В пещи́ о́гненней песносло́вцы:

И́же дре́вом кре́стным и́дольскую пре́лесть разреши́вый, / благослове́н Бог оте́ц на́ших.

Воскресы́й из ме́ртвых, и су́щия во а́де совоздви́гнувый, / благослове́н Бог оте́ц на́ших.

Твое́ю сме́ртию Христе́, сме́ртную разо́рь держа́ву, / благослове́н Бог оте́ц на́ших.

Богородичен: И́же от Де́вы ро́ждься, и Богоро́дицу Сию́ показа́вый, / благослове́н Бог оте́ц на́ших.

Ин, ирмос: Превозноси́мый отце́в:

Неопределе́нный пребы́в Непрело́жен, / пло́ти по Ипоста́си соедини́ся, я́ко Благоутро́бен, в Тебе́ Пресвяте́й: / И́же Еди́н благослове́н Бог оте́ц на́ших.

Неве́сту Тя Всенепоро́чную, Богоро́дице Влады́чице, согла́сно сла́вим и Престо́л Зижди́теля Твоего́. / Ему́же вси пое́м: Бо́же, благослове́н еси́.

Ма́ти всех Царя́, / очи́щшися Ду́хом, Де́во, была́ еси́, Тебе́ Созда́вшаго. / Ему́же вси пое́м: Бо́же, благослове́н еси́.

Спасе́ мя Госпо́дь, Богома́ти Пречи́стая, / оде́ждею пло́ти из Тебе́ оде́явся. / Ему́же вси пое́м: Бо́же, благослове́н еси́.

Песнь 8

Ирмос: Тебе́, Вседе́телю, / в пещи́ о́троцы, всеми́рный лик спле́тше, поя́ху: / дела́ вся́кая, Го́спода по́йте / и превозноси́те во вся ве́ки.

Ты о во́льней спаси́тельныя стра́сти помоли́лся еси́ ча́ши, я́коже нево́льней: / два хоте́ния, двема́ бо по коему́ждо но́сиши существо́ма, Христе́, во ве́ки.

Твои́м вседе́тельным схожде́нием ад, Христе́, пору́ганный / изблева́ вся, я́же дре́вле ле́стию умерщвле́нныя, / Тебе́ превознося́щия во вся ве́ки.

Богородичен: Тя я́же па́че ума́ / богому́жне Сло́вом Ро́ждшую Го́спода, и де́вствующую, / вся дела́, Де́во, благослови́м, и превозно́сим во вся ве́ки.

Ин, ирмос: Из Отца́ пре́жде век:

И́же на Кре́сте во́лею дла́ни просте́ршаго, / и у́зы сме́ртныя разруши́вшаго Христа́ Бо́га, / свяще́нницы по́йте, лю́дие превозноси́те во вся ве́ки.

И́же я́ко Жениха́ из гро́ба возсия́вшаго Христа́ Бо́га, / и мvроно́сицам я́вльшагося, и ра́дость тем провеща́вша, / свяще́нницы по́йте, лю́дие превозноси́те во вся ве́ки.

Богородичен: Херуви́м превы́шши яви́лася еси́, Богоро́дице Чи́стая, / во чре́ве Твое́м, И́же на тех носи́маго поне́сши: / Его́же со безпло́тными челове́цы славосло́вим во вся ве́ки.

Ин, ирмос: Тебе́ Вседе́телю в пещи́:

Преста́ ны́не я́же пра́отчая печа́ль, / ра́дость прие́мши Ти Богома́терни. / Те́мже непреста́нно пое́м Тя, Де́во, / и превозно́сим во вся ве́ки.

Пое́т с на́ми безпло́тных собо́р, Де́во / Рождество́ Твое́ непостижи́мое, / еди́н лик соста́вльше любо́вию, / и превознося́ще Его́ во ве́ки.

Струя́ прозра́чная безсме́ртия, Отрокови́це, из Тебе́ изы́де, / И́же всех Госпо́дь, / скве́рну омыва́я ве́рою Тя пою́щих, / и превознося́щих во вся ве́ки.

Боже́ственный вои́стинну, и светоно́сный Престо́л, / и скрижа́ли благода́ти испове́дуем Тя, / Сло́во, Де́во, О́тчее я́ко прие́мшую: / Его́же превозно́сим во вся ве́ки.

Таже, песнь Богородицы: Вели́чит душа́ моя́ Го́спода: с припевом: Честне́йшую херуви́м:

Песнь 9

Ирмос: Иса́ие, лику́й, / Де́ва име́ во чре́ве / и роди́ Сы́на Емману́ила, / Бо́га же и Челове́ка, / Восто́к и́мя Ему́, / Его́ же велича́юще, / Де́ву ублажа́ем.

Па́дшаго челове́ка восприя́л еси́, Влады́ко Христе́, из ложе́сн Деви́ческих / всему́ совоку́плься, греху́ же ни еди́ному прича́щься: / всего́ от истле́ния Ты свободи́л еси́ пречи́стыми Твои́ми страстьми́.

Богото́чною кро́вию истоще́нною, Влады́ко Христе́, / от Твои́х пречи́стых ребр и животворя́щих, / же́ртва у́бо преста́ и́дольская, / вся же земля́ Тебе́ хвале́ния же́ртву прино́сит.

Богородичен: Не Бо́га безпло́тна, ниже́ па́ки челове́ка про́ста / произведе́ Чи́стая Отрокови́ца, и Нескве́рная: / но Челове́ка соверше́нна, и нело́жно соверше́нна Бо́га. / Его́же велича́ем со Отце́м же и Ду́хом.

Ин, ирмос: Тя па́че ума́:

Тебе́ И́же на Кресте́ страсть подъе́мшаго, / и а́дову си́лу сме́ртию сокруши́вшаго, / ве́рнии правосла́вно велича́ем.

Тебе́ из гро́ба тридне́вно воскре́сша, / и ад плени́вшаго, и мир просвети́вшаго, / ве́рнии единому́дренно велича́ем.

Богородичен: Ра́дуйся, Богоро́дице, Ма́ти Христа́ Бо́га, Его́же родила еси́, / моли́ прегреше́ний оставле́ние дарова́ти, ве́рою пою́щим Тя.

Ин, ирмос: Иса́ие лику́й:

От чи́стых крове́й Твои́х / усыри́ся плоть преесте́ственно / всех Соде́телю, Единоро́дному Сы́ну Роди́телеву, / не от му́жа, без се́мене же у́мна и одушевле́нна, Богоро́дице Присноде́во.

Обходи́мое уста́вила еси́ сме́рти неудержи́мое стремле́ние, / ро́ждши пло́тию вои́стинну па́че ума́ Жизнь ве́чную: / Е́йже прило́жься усты́ го́рькими ад упраздни́ся, / Пресвята́я Ма́ти Де́во.

На престо́ле седя́ Сын Твой Влады́чне, / ря́сны Тя златы́ми Боже́ственных доброде́телей свет сия́ющу, / одесну́ю поста́ви Себе́, Чи́стая, / дая́ честь, я́ко Ма́тери, Тебе́, Всенепоро́чная.

Па́че ума́ Рождество́ Твое́, Богома́ти: / без му́жа бо зача́тие в Тебе́, и деви́чески рожде́ние бысть: / и́бо Бог есть Рожде́йся, / Его́же велича́юще, Тя, Де́во, ублажа́ем.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны, глас 5:

Сотвори́ти в них суд напи́сан: / сла́ва сия́ бу́дет всем преподо́бным Его́.

Го́споди, запеча́тану гро́бу от беззако́нников, / проше́л еси́ из гро́ба, / я́коже роди́лся еси́ от Богоро́дицы: / не уразуме́ша, ка́ко воплоти́лся еси́, безпло́тнии Твои́ а́нгели: / не чу́вствоваша, когда́ воскре́сл еси́, стрегу́щии Тя во́ини. / Обоя́ бо запечатле́стася испыту́ющим, / яви́шася же чудеса́ кла́няющимся ве́рою та́инству: / е́же воспева́ющим, / возда́ждь нам ра́дость и ве́лию ми́лость.

Хвали́те Бо́га во святы́х Его́, / хвали́те Его́ в утверже́нии си́лы Его́.

Го́споди, вереи́ ве́чныя сокруши́в, / и у́зы растерза́в, от гро́ба воскре́сл еси́, / оста́вль Твоя́ погреба́льная, / во свиде́тельство и́стиннаго тридне́внаго Твоего́ погребе́ния: / и предвари́л еси́ в Галиле́и, в пеще́ре стрего́мый. / Ве́лия Твоя́ ми́лость, Непостижи́ме Спа́се, / поми́луй и спаси́ нас.

Хвали́те Его́ на си́лах Его, / хвали́те Его́ по мно́жеству вели́чествия Его́.

Го́споди, жены́ теко́ша на гроб, / ви́дети Тя, Христа́, нас ра́ди пострада́вшаго, / и прише́дша, обрето́ша а́нгела на ка́мени седя́ща, / стра́хом отва́льшемся, / и к ним возопи́, глаго́ля: / воскре́се Госпо́дь, рцы́те ученико́м, / я́ко воскре́се от ме́ртвых, / спаса́яй ду́ши на́ша.

Хвали́те Его́ во гла́се тру́бнем: / хвали́те Его́ во псалти́ри и гу́слех.

Го́споди, я́коже изше́л еси́ от запеча́таннаго гро́ба, / та́ко вшел еси́ и две́рем заключе́ным ко ученико́м Твои́м, / показу́я им теле́сная страда́ния, / я́же подъя́л еси́, Спа́се Долготерпели́вый: / я́ко от се́мене Дави́дова я́звы претерпе́л еси́, / я́ко Сын же Бо́жий, мiр свободи́л еси́. / Ве́лия Твоя́ ми́лость, Непостижи́ме Спа́се, / поми́луй и спаси́ нас.

Ины стихиры Анатолиевы.

Хвали́те Его́ в тимпа́не и ли́це, / хвали́те Его́ во стру́нах и орга́не.

Го́споди, Царю́ веко́в и Тво́рче всех, / нас ра́ди распя́тие и погребе́ние пло́тию прии́мый, / да нас от а́да свободи́ши всех: / Ты еси́ Бог наш, / ра́зве Тебе́ ино́го не ве́мы.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Го́споди, пресия́ющая Твоя́ чудеса́ кто испове́сть; / или́ кто возвести́т стра́шная Твоя́ та́инства? / Вочелове́чивыйся бо нас ра́ди, я́ко Сам восхоте́л еси́, / держа́ву яви́л еси́ си́лы Твоея́: / Кресто́м бо Твои́м разбо́йнику рай отве́рзл еси́, / и погребе́нием Твои́м вереи́ а́довы сокруши́л еси́, / Воскресе́нием же Твои́м вся́ческая обогати́л еси́: / Благоутро́бне Го́споди, сла́ва Тебе́.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Мироно́сицы жены́ гро́ба Твоего́ дости́гша, / зело́ ра́но иска́ху Тебе́ мv́ры пома́зати, / Безсме́ртнаго Сло́ва и Бо́га; / и а́нгела глаго́лы огласи́вшася, / возвраща́хуся ра́достию апо́столом возвести́ти я́ве, / я́ко воскре́сл еси́, Животе́ всех, / и по́дал еси́ мíрови очище́ние и ве́лию ми́лость.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Богоприя́тнаго гро́ба ко иуде́ом стра́жие глаго́лаху: / О ва́шего суему́дреннаго сове́та! / стрещи́ Неопи́саннаго покуси́вшеся, всу́е труди́стеся, / сокры́ти Воскресе́ние распя́таго хотя́ще, я́сно показа́сте. / О ва́шего суему́дреннаго собо́рища! / что па́ки сокры́ти сове́туете, Е́же некры́ется; / па́че же от нас услы́шите, / и ве́ровати восхощи́те бы́вших и́стине: / а́нгел молниено́сец с небесе́ соше́д ка́мень отвали́, / его́же стра́хом ме́ртвостию содержи́ми бы́хом, / и возгласи́в крепкоу́мным мvроно́сицам, глаго́лаше жена́м: / не зрите́ ли страже́й умерщвле́ния, и печа́тей разреше́ния, / а́дова же истоща́ния; / почто́ побе́ду а́дову Упраздни́вшаго, / и сме́ртное жа́ло Сокруши́вшаго, я́ко ме́ртва взыску́ете? / Благовести́те же ско́ро ше́дша апо́столом Воскресе́ние, / без стра́ха зову́ща: / вои́стинну воскре́се Госпо́дь, / име́я ве́лию ми́лость.

Слава, стихира евангельская.

И ныне, Богородичен: Преблагослове́на еси́, Богоро́дице Де́во:

Славословие великое.

Таже, тропарь воскресен:

Днесь Спасе́ние ми́ру бысть, / пое́м Воскре́сшему из гро́ба, / и Нача́льнику жи́зни на́шея: / разруши́в бо сме́ртию смерть, / побе́ду даде́ нам и ве́лию ми́лость.

Таже, ектении. И отпуст.

НА ЛИТУРГИИ.

Блаженна, глас 5:

Разбо́йник на кресте́ Бо́га Тя бы́ти ве́ровав, Христе́, / испове́да Тя чи́сте от се́рдца, / помяни́ мя, Го́споди, вопия́, во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

И́же на дре́ве кре́стнем / жизнь процве́тшаго ро́ду на́шему, / и изсуши́вша ю́же от дре́ва кля́тву, / я́ко Спа́са и Соде́теля согла́сно воспои́м.

Блаже́ни миротво́рцы, я́ко ти́и сы́нове Бо́жии нареку́тся.

Сме́ртию Твое́ю, Христе́, / сме́ртную разруши́л еси́ си́лу, / и совоздви́гл еси́ и́же от ве́ка уме́ршыя, / Тя пою́щия и́стиннаго Бо́га и Спа́са на́шего.

Блаже́ни изгна́ни пра́вды ра́ди, я́ко тех есть Ца́рство Небе́сное.

На гроб Твой, Христе́, прише́дша жены́ честны́я, / иска́ху Тя, Жизнода́вче, мvропома́зати, / и яви́ся им а́нгел вопия́: воскре́се Госпо́дь.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Распе́ншу Ти ся, Христе́, посреде́ двою́ осужде́нною разбо́йнику, / еди́н у́бо ху́ля Тя, осужде́н бысть пра́ведне: / други́й же испове́дая Тя, в рай всели́ся.

Ра́дуйтеся и весели́теся, я́ко мзда ва́ша мно́га на небесе́х.

Ко апо́столов ли́ку прише́дша жены́ честны́я, / возопи́ша: Христо́с воскре́се, / я́ко Влады́це и Соде́телю Тому́ поклони́мся.

Слава, Троичен: Тро́ице Неразде́льная, / Еди́нице Вседе́тельная и Всеси́льная, / О́тче, Сы́не и Святы́й Ду́ше, / Тебе́ пое́м И́стиннаго Бо́га и Спа́са на́шего.

И ныне, Богородичен: Ра́дуйся, одушевле́нный Хра́ме Бо́жий и Врата́ Непроходи́мая; / ра́дуйся, неопали́мый и огнеобра́зный Престо́ле; / ра́дуйся, Ма́ти Емману́ила, Христа́ Бо́га на́шего.

Прокимен, глас 5:

Ты, Го́споди, сохрани́ши ны, и соблюде́ши ны / от ро́да сего́ и во век. Стих: Спаси́ мя, Го́споди, я́ко оскуде́ преподо́бный.

Аллилуия:

Ми́лости Твоя́, Го́споди, во век воспою́, в род и род возвещу́ и́стину Твою́ усты́ мои́ми. Стих: Зане́ рекл еси́: в век ми́лость сози́ждется, на небесе́х угото́вится и́стина Твоя́.

ВОСКРЕСНА СЛУЖБА 6-ГО ГЛАСА.

В СУББОТУ ВЕЧЕРА НА ВЕЛИЦЕЙ ВЕЧЕРНИ.

На Го́споди, воззвах, поставим стихов 10. И поем настоящия воскресны стихиры. Глас 6-й.

Изведи́ из темни́цы ду́шу мою́, / испове́датися И́мене Твоему́.

Побе́ду име́я, Христе́, ю́же на а́да, / на Крест возше́л еси́: / да во тьме сме́рти седя́щия воскреси́ши с Собо́ю, / И́же в ме́ртвых Свобо́дь, / Источа́яй живо́т от Своего́ све́та, / Всеси́льне Спа́се, поми́луй нас.

Мене́ ждут пра́ведницы, / до́ндеже возда́си мне.

Днесь Христо́с смерть попра́в, / я́коже рече́, воскре́се, / и ра́дование мíрови дарова́, / да вси взыва́юще, песнь та́ко рцем: / Исто́чниче жи́зни, Непристу́пный Све́те, / Всеси́льне Спа́се, поми́луй нас.

Из глубины́ воззва́х к Тебе́, Го́споди, / Го́споди, услы́ши глас мой.

Тебе́, Го́споди, Су́щаго по всей тва́ри, / гре́шнии ка́мо бежи́м; / на Небеси́ Сам живе́ши, / во а́де попра́л еси́ смерть. / Во глубины́ морски́я; / та́мо рука́ Твоя́, Влады́ко. / К Тебе́ прибега́ем, / Тебе́ припа́дающе мо́лимся: / Воскресы́й из ме́ртвых, поми́луй нас.

Ины стихиры Анатолиевы, глас тойже:

Да бу́дут у́ши Твои́ / вне́млюще гла́су моле́ния моего́.

Кресто́м Твои́м, Христе́, хва́лимся, / и воскресе́ние Твое́ пое́м и сла́вим: / Ты бо еси́ Бог наш, / ра́зве Тебе́ ина́го не ве́мы.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Вы́ну благословя́ще Го́спода, / пое́м воскресе́ние Его́: / Крест бо Претерпе́в, / сме́ртию смерть погуби́.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Сла́ва си́ле Твое́й, Го́споди, / я́ко упраздни́л еси́ держа́ву иму́щаго сме́рти: / обнови́л еси́ нас Кресто́м Твои́м, / да́руя нам живо́т и нетле́ние.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Погребе́ние Твое́, Го́споди, / у́зы а́довы сокруши́вшее растерза́, / е́же из ме́ртвых воскресе́нием мiр просвети́, / Го́споди сла́ва Тебе́.

Слава, и ныне, Богородичен: Кто Тебе́ не ублажи́т, Пресвята́я Де́во; / кто ли не воспое́т Твоего́ Пречи́стаго Рождества́; / безле́тно бо от Отца́ Возсия́вый Сын Единоро́дный, / То́йже от Тебе́, Чи́стыя, про́йде, / неизрече́нно вопло́щься, / естество́м Бог сый, / и естество́м быв Челове́к нас ра́ди, / не во двою́ лицу́ Разделя́емый, / но во Двою́ Естеству́ / несли́тно Познава́емый. / Того́ моли́, Чи́стая, Всеблаже́нная, / поми́ловатися душа́м на́шим.

Таже, Све́те Ти́хий: Прокимен: Госпо́дь воцари́ся: и прочая по обычаю.

На стиховне стихиры, глас 6-й:

Воскресе́ние Твое́, Христе́ Спа́се, / А́нгели пою́т на Небесе́х, / и нас на земли́ сподо́би, / чи́стым се́рдцем / Тебе́ сла́вити.

По алфавиту

Стих: Госпо́дь воцари́ся, / в ле́поту облече́ся.

Врата́ сокруши́в ме́дная, / и вереи́ а́довы сотры́й, / я́ко Бог всеси́лен, / род челове́ческий па́дший воскреси́л еси́. / Сего́ ра́ди и мы согла́сно вопие́м: / Воскресы́й из ме́ртвых, Го́споди, сла́ва Тебе́.

Стих: И́бо утверди́ вселе́нную, / я́же не подви́жется.

Тле́ния нас дре́вняго Христо́с испра́вити хотя́, / на Кресте́ пригвожда́ется, / и во гро́бе полага́ется. / Его́же мироно́сицы жены́ со слеза́ми иска́ху, пла́чуща глаго́лаху: / увы́ нам, Спа́се всех, / ка́ко изво́лил еси́ во гро́бе всели́тися; / Всели́выйся же хотя́, ка́ко укра́ден был еси́; / ка́ко преложи́лся еси́; / ко́е же ме́сто Твое́ Живоно́сное сокры́ Те́ло; / но, Влады́ко, я́ко обеща́лся еси́ нам яви́ся, / и утоли́ от нас рыда́ние слез. / Пла́чущимся же им, А́нгел к ним возопи́: / от пла́ча преста́вша Апо́столом рцы́те, я́ко воскре́се Госпо́дь, / мíрови да́руя очище́ние и ве́лию ми́лость.

Стих: До́му Твоему́ подоба́ет святы́ня, / Го́споди, в долготу́ дний.

Распны́йся я́ко восхоте́л еси́, Христе́, / и смерть погребе́нием Твои́м Плени́вый, / тридне́вен воскре́сл еси́, я́ко Бог, со сла́вою, / мíрови да́руя безконе́чную жизнь, / и ве́лию ми́лость.

Слава, и ныне, Богородичен: Творе́ц и Изба́витель мой, Пречи́стая, / Христо́с Госпо́дь из Твои́х ложе́сн проше́д, / в мя Оболки́йся, / пе́рвыя кля́твы Ада́ма свободи́. / Те́мже Ти, Всечи́стая, / я́ко Бо́жии Ма́тери же и Де́ве, / вои́стинну вопие́м немо́лчно: / ра́дуйся А́нгельски, ра́дуйся, Влады́чице, / Предста́тельство и Покро́ве, / и Спасе́ние душ на́ших.

Таже, Ны́не отпуща́еши: и Трисвятое. По О́тче наш:

Тропарь, глас 6-й:

А́нгельския Си́лы на гро́бе Твое́м, / и стрегу́щии омертве́ша; / и стоя́ше Мари́я во гро́бе, / и́щущи Пречи́стаго Те́ла Твоего́. / Плени́л еси́ ад, не искуси́вся от него́; / сре́тил еси́ Де́ву, да́руяй живо́т. / Воскресы́й из ме́ртвых, Го́споди, сла́ва Тебе́.

Слава, и ныне, Богородичен: Благослове́нную нареки́й Твою́ Ма́терь, / прише́л еси́ на страсть во́льным хоте́нием, / возсия́в на Кресте́, взыска́ти хотя́ Ада́ма, / глаго́ля а́нгелом: сра́дуйтеся Мне, / я́ко обре́теся поги́бшая дра́хма. / Вся му́дре устро́ивый, Бо́же наш, сла́ва Тебе́!

И отпуст.

В НЕДЕЛЮ НА УТРЕНИ,

По екса псалмех, Бог Госпо́дь, и яви́ся: на глас 6, и глаголем тропарь: А́нгельския си́лы на гро́бе Твое́м: [Дважды.] Сла́ва, и ны́не: Благослове́нную нареки́й Твою́ Ма́терь: И обычное стихословие псалтира.

По 1-м стихословии, седальны воскресны, глас 6:

Гро́бу отве́рсту, а́ду пла́чущуся, / Мари́я вопия́ше ко скры́вшимся апо́столом: / изыди́те виногра́да де́лателие, / пропове́дите воскресе́ния сло́во: / воскре́се Госпо́дь, подая́ ми́рови ве́лию ми́лость.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Го́споди, предстоя́ше гро́бу Твоему́ Мари́я Магдали́на, / и пла́каше вопию́щи, вертогра́даря Тя мня́щи, глаго́лаше: / где сокры́л еси́ ве́чный живо́т? / Где положи́л еси́, И́же на престо́ле херуви́мстем; / стрегу́щии бо сего́, от стра́ха омертве́ша. / Или́ Го́спода моего́ дади́те ми, / или́ со мно́ю возопи́йте: / И́же в ме́ртвых быв, и ме́ртвыя воскреси́в, сла́ва Тебе́.

Слава, и ныне, Богородичен: Преднапису́ет Гедео́н зача́тие, / и сказу́ет Дави́д рождество́ Твое́, Богоро́дице: / сни́де бо я́ко дождь на руно́, Сло́во во чре́во Твое́, / и прозябла́ еси́ без се́мене, / земле́ свята́я, ми́рови Спасе́ние, / Христа́ Бо́га на́шего, Благода́тная.

По 2-м стихословии седальны воскресны, глас 6:

Живо́т во гро́бе возлежа́ше, и печа́ть на ка́мени надлежа́ше: / я́ко царя́ спя́ща во́ини стрежа́ху Христа́, / и враги́ Своя́ неви́димо порази́вый, воскре́се Госпо́дь.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Преднапису́ет Ио́на гроб твой, / и сказу́ет Симео́н воста́ние Боже́ственное, безсме́ртне Го́споди: / соше́л бо еси́ я́ко мертв во гроб, разруши́вый а́дова врата́. / Воскре́сл же еси́ кроме́ тле́ния, я́ко Влады́ка, / во Спасе́ние мiра, Христе́ Бо́же наш, / просвети́вый су́щия во тьме.

Слава, и ныне, Богородичен: Богоро́дице Де́во, моли́ Сы́на Твоего́, / во́лею пригвожде́ннаго на Кресте́, / и воскре́сшаго из ме́ртвых Христа́ Бо́га на́шего, / спасти́ся душа́м на́шим.

По непорочных, ипакои, глас 6:

Во́льною и животворя́щею Твое́ю сме́ртию, Христе́, / врата́ а́дова сокруши́в, я́ко Бог, / отве́рзл еси́ нам дре́вний рай, и воскре́с из ме́ртвых, / изба́вил еси́ от тле́ния живо́т наш.

Таже степенна, глас 6. Антифон 1, ихже повторяюще поем.

На не́бо о́чи мои́ возвожу́, к Тебе́, Сло́ве: / уще́дри мя, да живу́ Тебе́.

Поми́луй нас уничиже́нных, / устроя́я благопотре́бныя Твоя́ сосу́ды, Сло́ве.

Слава: Свято́му Ду́ху, вся́кая всеспаси́тельная вина́, / а́ще ко́ему сей по достоя́нию дхнет, / ско́ро взе́млет от земны́х: восперя́ет, возраща́ет, устроя́ет горе́.

И ныне, тойже.

Антифон 2:

А́ще не Госпо́дь бы был в нас, / никто́же от нас проти́ву возмо́гл бы вра́жиим бра́нем одоле́ти: / побежда́ющии бо от зде возно́сятся.

Зубы́ их да не я́та бу́дет душа́ моя́ я́ко птене́ц, Сло́ве: / увы́ мне, ка́ко и́мам от врага́ избы́ти, грехолюби́в сый!

Слава: Святы́м Ду́хом обоже́ние всем, / благоволе́ние, ра́зум, мир и благослове́ние: / равноде́телен бо есть Отцу́ и Сло́ву.

И ныне, тойже.

Антифон 3:

Наде́ющиися на Го́спода враго́м стра́шни, и всем ди́вни: / горе́ бо зрят.

В беззако́ния рук свои́х, пра́ведных жре́бий, / помо́щника Тя име́я Спа́се, не простира́ет.

Слава: Свята́го Ду́ха держа́ва на всех: / Ему́же Вы́шняя во́инства покланя́ются, / со вся́ким дыха́нием до́льным.

И ныне, тойже.

Прокимен, глас 6:

Го́споди, воздви́гни си́лу Твою́, / и прииди́ во е́же спасти́ нас. Стих: Пасы́й Изра́иля вонми́, наставля́яй я́ко овча́ Ио́сифа.

Таже, Вся́кое дыха́ние: Стих: Хвали́те Бо́га во святы́х Его́: Евангелие воскресно, и прочее по ряду. Воскресе́ние Христо́во: псалом 50.

Канон воскресн. Глас 6 Песнь 1

Ирмос: Я́ко по су́ху, пешеше́ствовав Изра́иль / по без́дне стопа́ми, / гони́теля фарао́на / ви́дя потопля́ема, / Бо́гу / побе́дную песнь / пои́м, вопия́ше.

Припев: Сла́ва Го́споди свято́му Воскресе́нию Твоему́.

Распросте́ртыма дла́ньма на кресте́, / оте́ческаго испо́лнил еси́ благоволе́ния, благи́й Иису́се, вся́ческая. / те́мже побе́дную песнь Тебе́ вси пои́м.

Стра́хом к Тебе́, я́ко рабы́ня, смерть / повеле́на приступи́ Влады́це живота́, / то́ю подаю́щему нам безконе́чный живо́т и воскресе́ние.

Богородичен: Своего́ прие́мши Соде́теля, я́ко Сам восхоте́, / от безсе́меннаго Твоего́ чре́ва, па́че ума́ воплоща́ема, Чи́стая, / тва́рей вои́стинну яви́лася еси́, Влады́чица.

Ин канон, крестовоскресн Песнь 1

Ирмос: Волно́ю морско́ю:

Суди́лищу Пила́тову предстои́т хотя́ / беззако́нному суду́, я́ко суди́мь, Судия́, / и от руки́ непра́вды по лицу́ зауша́ется Бог, / его́же трепе́щут земля́, и небе́сная.

Просте́рл еси́ боже́ственнеи дла́ни Твои́, Спа́се, / на пречи́стем Твое́м и живоно́снем Кресте́: / и собра́л еси́ язы́ки в позна́ние Твое́, Влады́ко, / покланя́ющияся, Го́споди, сла́вному Твоему́ распя́тию.

Крестобогородичен: Стоя́ше, слез исто́чники испуща́ющи, Пренепоро́чная / при Кресте́ Твое́м, Спа́се, / я́же от ребра́ Твоего́ ка́пли крове́й зря́щи, Христе́, / и Твою́ безприкла́дную ми́лость сла́вящи.

Ин канон Пресвятей Богородице, [егоже краестрочие: Ма́ти Бо́жия, незави́стную ми даждь благода́ть.]

Ирмос: Я́ко по су́ху, пешеше́ствовав Изра́иль:

Прича́щшися Е́ва саду́, преслуша́ннаго бра́шна, кля́тву введе́: / но сию́ разреши́ла еси́, Чи́стая, / благослове́ния нача́ток Христа́ ро́ждши.

Я́же би́сера от боже́ственныя мо́лнии Христа́ ро́ждши, / страсте́й мои́х мглу, и прегреше́ний смуще́ние, Чи́стая, / разжени́ све́том Твоея́ све́тлости.

Язы́ков ча́яние, Иа́ков из Тебе́ воплоща́емаго / предзря́ше та́йно у́мныма очи́ма Бо́га, / изба́вльшаго нас хода́тайством Твои́м.

Оскуде́вшим князе́м от коле́на Иу́дова, Пречи́стая, / Сын Твой и Бог, / проше́д вождь, над концы́ земны́ми / ны́не вои́стинну воцари́ся.

Катавасиа: Отве́рзу уста́ моя́:

Песнь 3

Ирмос: Несть свят, / я́коже Ты, Го́споди Бо́же мой, / вознесы́й рог ве́рных Твои́х, Бла́же, / и утверди́вый нас на ка́мени / испове́дания Твоего́.

Бо́га распина́ема пло́тию зря́щи тварь, растаява́шеся стра́хом: / но содержи́тельною дла́нию нас ра́ди Распя́таго, кре́пко держи́ма бе.

Сме́ртию смерть разоре́на лежи́т окая́нная без дыха́ния: / Живота́ бо не терпя́щи боже́ственнаго прираже́ния, / умерщвля́ется кре́пкий, и да́руется всем воскресе́ние.

Богородичен: Боже́ственнаго рождества́ Твоего́, Чи́стая, / вся́кий естества́ чин превосхо́дит чу́до: / Бо́га бо преесте́ственне зачала́ еси́ во чре́ве, / и ро́ждши пребыва́еши при́сно Де́ва.

Ин, ирмос: Тебе́ на вода́х:

Во гро́бе тридне́вствовавый / воскреси́л еси́ животворя́щим воста́нием Твои́м пре́жде умерщвле́нныя, / и осужде́ния разреши́вшеся, ра́достно веселя́хуся, / се избавле́ние прише́л еси́, Го́споди, взыва́юще.

Сла́ва Твоему́ воста́нию, Спа́се наш, / я́ко нас от а́да тле́ния, и сме́рти изба́вил еси́, я́ко Всеси́лен, / и пою́ще глаго́лем: / несть свят ра́зве Тебе́, Го́споди Человеколю́бче.

Богородичен: Ты от Тебе́ ро́ждшагося я́ко ви́дела еси́ уя́звлена копие́м, / уязви́лася еси́ се́рдцем, Пресвята́я всенепоро́чная, / и ужаса́ющися глаго́лала еси́: / что Тебе́ воздаде́, Ча́до, наро́д пребеззако́нный?

Ин, ирмос: Несть свят, я́коже Ты:

Тле́нную мою́ плоть и сме́ртную, Всечи́стая Богома́ти, / из чре́ва Твоего́ несказа́нно прие́м Благи́й, / и обезтле́нив сию́, ве́чне Себе́ связа́л есть.

Бо́га воплоща́ема из Тебе́ зря́ще, Де́во, / ужаса́хуся стра́хом ли́цы а́нгельстии, / и я́ко Ма́терь Бо́жию немо́лчными пе́сньми Тя почита́ют.

Ужасе́ся, го́ру у́мную ви́дев Тя проро́к Дании́л, / из нея́же ка́мень отсече́ся кроме́ рук: / и де́монская ка́пища, Богома́ти, кре́пко сокруши́.

Не мо́жет сло́во Тя челове́ческое, / ниже́ язы́к, Де́во, похвали́ти досто́йно: / из Тебе́ бо без се́мене / жизнода́вец Христо́с воплоти́тися, Пречи́стая, благоволи́.

Песнь 4

Ирмос: Христо́с моя́ си́ла, / Бог и Госпо́дь, / честна́я Це́рковь / Боголе́пно пое́т, взыва́ющи, / от смы́сла чи́ста о Го́споде пра́зднующи.

Дре́во процвело́ есть, Христе́, и́стинныя жи́зни: / крест бо водрузи́ся, / и напое́н быв кро́вию и водо́ю от нетле́ннаго Твоего́ ребра́, / живо́т нам прозябе́.

Не ктому́ змий мне ло́жне обоже́ние подлага́ет: / Христо́с бо богоде́латель челове́ческаго естества́, / ны́не невозбра́нно стезю́ живота́ мне отве́рзе.

Богородичен: Я́ко вои́стинну неизвеща́нна и непостижи́ма, / я́же Твоего́ боголе́пнаго, Богоро́дице, суть рождества́, / су́щим на земли́ и на небеси́, Присноде́во, та́инства.

Ин, ирмос: На кресте́ Твое́ Боже́ственное истоща́ние:

Честны́й крест Твой почита́ем, и гво́зди, Христе́, / и свято́е копие́ с тро́стию, вене́ц и́же от те́рний, / и́миже от а́дова истле́ния изба́вихомся.

Гроб, Спа́се, Тя подъя́т во́лею ме́ртва о нас я́вльшагося, / но ника́коже возмо́же, Сло́ве, удержа́ти: / я́ко Бог бо воскре́сл еси́, спаса́я род наш.

Крестобогородичен: Богороди́тельнице Присноде́во, / Спа́са Христа́ челове́ком ро́ждшая, / от бед и мук изба́ви нас, / прибега́ющих ве́рою к боже́ственному покро́ву Твоему́.

Ин, ирмос: Христо́с моя́ си́ла:

Пое́м, Пречи́стая, Тебе́ Всенепоро́чную, / и́же Тобо́ю спа́сшиися, / и благоче́стно пою́ще взыва́ем: / благослове́нна, я́же Бо́га, Присноде́во, ро́ждшая.

Свет незаходи́мый, Де́во, родила́ еси́, / су́щим во тьме жития́, / пло́тию светя́щ, Всеблаже́нная, и пою́щим Тя, / ра́дость, Присноде́во, источи́ла еси́.

Благода́ть процвете́, зако́н преста́ Тобо́ю, Всесвята́я: / Ты бо, Чи́стая, родила́ еси́ Го́спода, / подаю́щаго нам, Присноде́во, оставле́ние.

Ме́ртва мя показа́ сада́ вкуше́ние, / жи́зни же дре́во из Тебе́ я́вльшееся, Пречи́стая, воскреси́, / и ра́йския сла́дости насле́дника мя устро́и.

Песнь 5

Ирмос: Бо́жиим / све́том Твои́м, Бла́же, / у́треннюющих Ти ду́ши / любо́вию озари́, молю́ся, / Тя ве́дети, Сло́ве Бо́жий, / и́стиннаго Бо́га, / от мра́ка грехо́внаго взыва́юща.

Уступа́ют мне херуви́ми ны́не, / и пла́менное ору́жие, Влады́ко, плещи́ мне дае́т, / Тя ви́девше, Сло́ве Бо́жий, и́стиннаго Бо́га, / разбо́йнику путь сотво́ршаго в рай.

Не ктому́ бою́ся, е́же в зе́млю, Влады́ко Христе́, возвраще́ния: / Ты бо от земли́ мя возве́л еси́ забве́нна, / благоутро́бия ра́ди мно́гаго, / к высоте́ нетле́ния воскресе́нием Твои́м.

Богородичен: И́же Богоро́дицу Тя от души́, Влады́чице ми́ра блага́я, / испове́дающих спаси́: / Тебе́ бо предста́тельство непобори́мое и́мамы, / и́стинную Богороди́тельницу.

Ин, ирмос: Богоявле́ния Твоего́ Христе́:

Сне́дию дре́ва во Еде́ме прельсти́выйся, в тлю поползе́ родонача́льник, / преслу́шавый, Го́споди, за́поведи Твоя́, Преблаги́й: / но сего́ Кресто́м па́ки возве́л еси́ в пе́рвую добро́ту, / послушли́в Отцу́, Спа́се, бы́вый.

Твое́ю сме́ртию, Бла́же, сме́рти потреби́ся держа́ва, / исто́чник жи́зни нам источи́, и безсме́ртие дарова́ся: / сего́ ра́ди погребе́нию Твоему́ и воскресе́нию ве́рою покланя́емся, / и́мже, я́ко Бог, мир весь просвети́л еси́.

Крестобогородичен: Живы́й на небесе́х и Творе́ц всех Госпо́дь, / во Твою́, Всенепоро́чная, всели́ся неизрече́нно утро́бу, / просла́вивый Тя, превы́шшую небе́с, / и святе́йшую чино́в невеще́ственных: / те́мже ны́не, и́же на земли́, Тя ублажа́ем.

Ин, ирмос: Бо́жиим све́том Твои́м:

Чистото́ю возсия́вши све́тло, / Боже́ственное пребыва́ние Влады́ки, Всепе́тая, была́ еси́. / Ты бо еди́на Ма́ти Бо́жия яви́лася еси́, / во объя́тиих, я́ко младе́нца, Сего́ носи́вши.

Нося́щи добро́ту у́мную, красне́йшия Твоея́ души́, / Неве́ста Бо́жия была́ еси́, / запеча́тствована де́вством, Чи́стая, / и све́том чистоты́ мир просвеща́ющи.

Да рыда́ет собра́ние злочести́вых, / не пропове́дающих Тя я́ве Чи́стую Богома́терь: / Ты бо врата́ Бо́жия све́та яви́лася еси́ нам, / мрак прегреше́ний разгоня́ющи.

Песнь 6

Ирмос: Жите́йское мо́ре, / воздвиза́емое зря напа́стей бу́рею, / к ти́хому приста́нищу Твоему́ прите́к, вопию́ Ти: / возведи́ от тли живо́т мой, / Многоми́лостиве.

Распина́емь, Влады́ко, гвоздьми́ у́бо, / кля́тву ю́же на нас потреби́л еси́: / копие́м же пробода́емь в ребро́, / ада́мово рукописа́ние растерза́в, мир свободи́л еси́.

Ада́м низведе́ся, ле́стию запя́т быв, ко а́дове про́пасти: / но и́же естество́м Бог же и ми́лостив, / сшел еси́ на взыска́ние, / и на ра́му поне́с, совоскреси́л еси́.

Богородичен: Пречи́стая Влады́чице, / ро́ждшая челове́ком ко́рмчию Го́спода, / страсте́й мои́х непостоя́нное и лю́тое утоли́ смуще́ние, / и тишину́ пода́ждь се́рдцу моему́.

Ин, ирмос: Ят бысть:

Христоуби́йца и пророкоуби́йца бысть евре́йское мно́жество: / я́ко бо проро́ки дре́вле, и́стины су́щия та́йныя лучи́, уби́ти не убоя́ся: / си́це и ны́не Го́спода, его́же пропове́даху они́ тогда́, / за́вистию влеко́ми уби́ша, / но нам бысть живо́т умерщвле́ние Его́.

Ят был еси́, но не удержа́н, Спа́се, во гро́бе, / а́ще бо и во́лею вкуси́л еси́ сме́рти, Сло́ве, / но воскре́сл еси́, я́ко Бог безсме́ртен, / совоздви́гнувый у́зники су́щия во а́де, / и ра́дость жена́м вме́сто печа́ли пре́жния, па́ки премени́вый.

Богородичен: Безче́стен Твой и ску́ден яви́ся вид плотски́й / па́че челове́ков, во вре́мя стра́сти: / и́бо Божества́ существо́м, красе́н добро́тою Дави́ду показа́ся: / но жезло́м Твоего́ ца́рствия враго́в сотры́й кре́пость, глаго́лаше Чи́стая: / о Сы́не мой и Бо́же, от гро́ба воста́ни.

Ин, ирмос: Жите́йское мо́ре:

Вели́кий преднаписа́ во проро́цех Моисе́й Тя, / ковче́г, и трапе́зу, и све́щник, и ру́чку, / обра́зно назна́менуя воплоще́ние, / е́же из Тебе́ Вы́шняго, Ма́ти Де́во.

Умерщвля́ется смерть, и тле́ние упражня́ется / Ада́мова осужде́ния, о Влады́чице! / Плоду́ Твоему́ прирази́вшееся: / Жизнь бо родила́ еси́, / от истле́ния избавля́ющую пою́щих Тя.

Зако́н изнемо́же, и сень ми́мо и́де, / па́че ума́ и смы́сла я́вльшейся ми благода́ти, / е́же от Тебе́, Де́во, рождества́, / Бо́га и Спа́са, многопе́тая.

Кондак, глас 6:

Живонача́льною дла́нию / уме́ршия от мра́чных удо́лий, / Жизнода́вец воскреси́в всех Христо́с Бог, / воскресе́ние подаде́ челове́ческому ро́ду: / есть бо всех Спаси́тель, / Воскресе́ние и Живо́т, и Бог всех.

Икос: Крест и погребе́ние Твое́, Жизнода́вче, воспева́ем ве́рнии, и покланя́емся, / я́ко ад связа́л еси́, Безсме́ртне, я́ко Бог всеси́льный: / и ме́ртвыя совоскреси́л еси́, и врата́ сме́ртная сокруши́л еси́, / и держа́ву а́дову низложи́л еси́, я́ко Бог. / Те́мже земноро́днии славосло́вим Тя любо́вию, воскре́сшаго, / и низложи́вшаго вра́жию держа́ву всепа́губную, / и всех воскреси́вшаго в Тя ве́ровавших, / и мир изба́вльшаго от стрел змии́ных, / и от пре́лести вра́жия, я́ко Бог всех.

Песнь 7

Ирмос: Росода́тельну у́бо пещь / соде́ла А́нгел / преподо́бным отроко́м, / халде́и же опаля́ющее / веле́ние Бо́жие / мучи́теля увеща́ вопи́ти: / благослове́н еси́, Бо́же оте́ц на́ших.

Рыда́ющее во стра́сти Твое́й со́лнце, во мрак облече́ся, / и во дни по всей, Влады́ко, земли́ свет поме́рче, вопия́: / благослове́н еси́ Бо́же оте́ц на́ших.

Облеко́шася Христе́ схожде́нием Твои́м во свет преиспо́дняя, / пра́отец же весе́лия испо́лнь, яви́ся ликовству́я, взыгра́ся, вопия́: / благослове́н еси́, Бо́же оте́ц на́ших.

Богородичен: Тобо́ю, Ма́ти Де́во, / свет возсия́ всей вселе́нней све́тлый: / Зижди́теля бо Ты всех родила́ еси́ Бо́га, / Его́же проси́, Всечи́стая, / нам низпосла́ти ве́рным ве́лию ми́лость.

Ин, ирмос: Неизрече́нное чу́до:

О стра́ннаго о́браза! / Изра́иля Избавле́й от рабо́ты фарао́нския, / распина́ется во́лею от него́, / и разреша́ет вери́ги согреше́ний. / Ему́же ве́рою пое́м: / изба́вителю Бо́же, благослове́н еси́.

Тебе́, Спа́са, на ло́бнем распя́ша пребеззако́нных о́троцы нечести́вии, / врата́ ме́дная и вереи́ сломи́вшаго, / во спасе́ние нас, пою́щих: / изба́вителю Бо́же, благослове́н, еси́.

Богородичен: Е́вы дре́вния свобожде́ние, ро́ждшая, от кля́твы, / разреша́еши Ада́ма, Де́во Чи́стая. / Те́мже со а́нгелы Тя, с Сы́ном Твои́м пое́м и вопие́м: / изба́вителю Бо́же, благослове́н еси́.

Ин, ирмос: Росода́тельну у́бо пещь:

Ю́нош трие́х пещь не опали́, рождество́ прообразу́ющих Твое́: / боже́ственный бо огнь Тебе́ не опали́в, всели́ся в Тя, / и вся научи́ вопи́ти: / благослове́н еси́, Бо́же отец на́ших.

Блажа́т концы́ Тя, Всечи́стая Ма́ти, я́коже прорекла́ еси́, / просвеща́еми светолу́чными сия́ньми Твои́ми, / и благода́тию пою́ще, вопию́т: / благослове́н еси́, Бо́же отец на́ших.

Па́губныя у́бо зу́бы в мя вонзе́ змий лука́внейший: / но сам Твой, Богома́ти, сокруши́ Сын, / кре́пость же мне даде́ вопи́ти: / благослове́н еси́, Бо́же отец на́ших.

Очисти́лище естества́ Ты еси́ еди́на, богоблаже́нная, / на ра́му бо херуви́мску седя́щаго Бо́га / во объя́тиих нося́щи, вопие́ши: / благослове́н еси́, Бо́же отец на́ших.

Песнь 8

Ирмос: Из пла́мене преподо́бным ро́су источи́л еси́, / и пра́веднаго же́ртву водо́ю попали́л еси́: / вся бо твори́ши, Христе́, то́кмо е́же хоте́ти. / Тя превозно́сим во вся ве́ки.

Иуде́йския дре́вле пророкоуби́йцы лю́ди, / богоуби́йцы за́висть ны́не соде́ла, / Тебе́ на крест возне́сшия, Сло́ве Бо́жий: / Его́же превозно́сим во вся ве́ки.

Небе́снаго кру́га не оста́вил еси́, / и во ад соше́д, всего́ совоздви́гл еси́ / лежа́щаго во гно́ищи, Христе́, челове́ка, / Тя превознося́ща во вся ве́ки.

Богородичен: От Све́та Светода́вца Сло́ва зачала́ еси́, / и ро́ждши неизрече́нно Сего́, просла́вилася еси́: / Дух бо в Тя, Отрокови́це, Бо́жий всели́ся. / Те́мже Тя пое́м во вся ве́ки.

Ин, ирмос: Ужасни́ся боя́йся не́бо:

Ужасе́ся всяк слух, / ка́ко Вы́шний во́лею прии́де на зе́млю, / а́дову кре́пость разруши́ти кресто́м и погребе́нием, / и вся воздви́гнути зва́ти: / о́троцы благослови́те, свяще́нницы воспо́йте, / лю́дие превозноси́те во вся ве́ки.

Преста́ а́дово мучи́тельство, / и ца́рство уничижи́ся про́чее, / на кресте́ бо на земли́ водрузи́вся, и́же над все́ми Бог, / сего́ могу́тство низложи́. / Его́же о́троцы благослови́те, свяще́нницы воспо́йте, / лю́дие превозноси́те во вся ве́ки.

О неизрече́ннаго Твоего́, Христе́, человеколю́бия, и неизглаго́ланных благ! / Мене́ бо ви́дя погиба́юща во а́дове темни́це, / стра́сти претерпе́вый изба́вил еси́. / Те́мже Тя благослови́м, всех Влады́ку, / и превозно́сим во вся ве́ки.

Ин, ирмос: Из пла́мене преподо́бным:

Позлаще́ною ри́зою, я́коже Цари́цу, Сын Твой просвети́в заре́ю Ду́ха, / Тебе́ одесну́ю Себе́ поста́ви, Пречи́стая: / Его́же превозно́сим во вся ве́ки.

И́же хоте́нием еди́ным мир водрузи́вый, / от пречи́стыя Твоея́ утро́бы плоть взе́млет, / свы́ше сию́ назда́ти хотя́: / Его́же превозно́сим во вся ве́ки.

Счета́нием Сло́ва ко мне, челове́ку, / Боже́ственное жили́ще была́ еси́, Пречи́стая, / просия́вши я́ве де́вства све́тлостию: / те́мже Тя пое́м во вся ве́ки.

Златоза́рный Тя све́щник предвообрази́, / прие́мшую несказа́нно Свет Непристу́пный, / ра́зумом Свои́м озаря́ющ вся́ческая. / Те́мже Тя пое́м, Чи́стая, во ве́ки.

Таже, песнь Богородицы: Вели́чит душа́ моя́ Го́спода: с припевом: Честне́йшую херуви́м:

Песнь 9

Ирмос: Бо́га / челове́ком не возмо́жно ви́дети, / на Него́ же не сме́ют чи́ни А́нгельстии взира́ти; / Тобо́ю бо, Всечи́стая, яви́ся челове́ком / Сло́во воплоще́нно, / Его́ же велича́юще, / с Небе́сными во́и / Тя ублажа́ем.

Страсте́й неприча́стен Ты пребы́л еси́, Сло́ве Бо́жий, / пло́тию приобщи́вся страсте́м: / но реши́ши от страсте́й челове́ка, / страсте́м быв страсть, Спа́се наш: / еди́н бо еси́ безстра́стен, и всеси́лен.

Тлю сме́ртную прие́м, тле́ния соблю́л еси́ те́ло Твое́ невку́сно, / Твоя́ же животворя́щая и боже́ственная, Влады́ко, душа́, во а́де не оста́влена бысть: / но я́коже от сна воскре́с, нас совоздви́гл еси́.

Троичен: Бо́га Отца́, Сы́на собезначальна, / вси человецы устнами у́бо чистыми сла́вим, / неизреченную же и преславную Ду́ха Всесвятаго силу чтим: / едина бо еси́ всесильная Троица неразлучная.

Ин, ирмос: Не рыда́й Мене́ Ма́ти:

А́ще и во гроб соше́л еси́ я́ко мертв, Жизнода́вче, / но а́дову кре́пость разруши́л еси́, Христе́, / совоздви́гнув ме́ртвыя, я́же и поглоти́, / и воскресе́ние всем по́дал еси́, я́ко Бог, / ве́рою и любо́вию Тя велича́ющим.

Да ра́дуется тварь, и да процвете́т я́ко крин: / Христо́с бо от ме́ртвых воста́, я́ко Бог. / Где Твое́, сме́рте, ны́не жа́ло, воззове́м? / Где Твоя́, а́де, побе́да? / Низложи́ Тя в зе́млю, / Возвы́сивый рог наш, я́ко благоутро́бен.

Крестобогородичен: Но́сиши Нося́щаго вся, / и держи́ши, я́ко Младе́нца, в рука́х, / из руки́ избавля́ющаго нас бори́теля врага́, Пречи́стая Влады́чице, / и ви́диши на крест дре́ва возвыша́ема, / от ро́ва зло́бы нас возвы́сивша.

Ин, ирмос: Бо́га челове́ком не возмо́жно:

Звезда́ сия́ющи заря́ми Божества́ от Иа́кова, / от мра́ка содержи́мым возсия́: / Тобо́ю бо, Всечи́стая, Христо́с Бог Сло́во воплоще́нно: / И́мже просвеща́еми, с небе́сными во́и Тя ублажа́ем.

Укре́плься си́лою Твое́ю и благода́тию, / Тебе́ песнь усе́рдно от се́рдца возложи́х: / но сию́ приими́, Де́во Чи́стая, / благода́ть воздаю́щи Твою́ многосве́тлую, / от нетле́нных сокро́вищ, богоблаже́нная.

Поста́в показа́лася еси́ я́ве Божества́, / в не́мже ри́зу телесе́ Сло́во истка́, / богосоде́лав мой, Де́во, зрак: / в него́же обле́кся, всех Спа́се, / от смы́сла чи́ста Тебе́ велича́ющих.

Ме́ртвым воскресе́ние ны́не дарова́ся, / Твои́м несказа́нным и неизрече́нным рождество́м, Богоро́дице Всечи́стая: / жизнь бо из Тебе́ пло́тию обле́кшися, всем возсия́, / и сме́ртную дря́хлость я́ве разруши́.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны, глас 6:

Сотвори́ти в них суд напи́сан: / сла́ва сия́ бу́дет всем преподо́бным Его́.

Крест Твой, Го́споди, / жизнь и воскресе́ние лю́дем Твои́м есть, / и наде́ющеся нань, / Тебе́ воскре́сшаго Бо́га на́шего пое́м: поми́луй нас.

Хвали́те Бо́га во святы́х Его́, / хвали́те Его́ в утверже́нии си́лы Его́.

Погребе́ние Твое́, Влады́ко, / рай отве́рзе ро́ду челове́ческому: / и от истле́ния изба́вльшеся, / Тебе́ воскре́сшаго Бо́га на́шего пое́м: поми́луй нас.

Хвали́те Его́ на си́лах Его, / хвали́те Его́ по мно́жеству вели́чествия Его́.

Со Отце́м и Ду́хом Христа́ воспои́м, / воскре́сшаго из ме́ртвых, / и к Нему́ вопии́м: / Ты Живо́т еси́ наш и Воскресе́ние, поми́луй нас.

Хвали́те Его́ во гла́се тру́бнем: / хвали́те Его́ во псалти́ри и гу́слех.

Тридне́вен воскре́сл еси́, Христе, от гро́ба / я́коже пи́сано есть, / совоздви́гнувый пра́отца на́шего. / Те́мже Тя и сла́вит род челове́ческий, / и воспева́ет Твое́ воскресе́ние.

Ины стихиры Анатолиевы.

Хвали́те Его́ в тимпа́не и ли́це, / хвали́те Его́ во стру́нах и орга́не.

Го́споди, ве́лие и стра́шно есть / Твоего́ воскресе́ния та́инство: / та́ко бо произше́л еси́ от гро́ба, / я́ко жени́х от черто́га, / сме́ртию смерть разруши́вый, / да Ада́ма свободи́ши. / Те́мже на Небесе́х А́нгели ликовству́ют, / и на земли́ челове́цы сла́вят, / е́же на нас бы́вшее благоутро́бие Твое́, Человеколю́бче.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

О пребеззако́ннии иуде́е, / где суть печа́ти и сре́бреницы, я́же да́сте во́ином? / Не укра́дено бысть сокро́вище, / но воскре́се, я́ко си́лен: / са́ми же посрами́стеся отве́ргшиися Христа́, Го́спода сла́вы, / пострада́вша и погребе́нна, и воскре́сша из ме́ртвых: / Тому́ поклони́мся.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Запеча́тану гро́бу, / ка́ко окра́дени бы́сте иуде́е, / стра́жи поста́вльше, и зна́мения поло́жше, / две́рем заключе́нным про́йде Царь? / Или́ я́ко ме́ртва предста́вите, / или́ я́ко Бо́гу поклони́теся, с на́ми пою́ще: / сла́ва, Го́споди, Кресту́ Твоему́, и воскресе́нию Твоему́.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Живоприя́тнаго Твоего́ гро́ба, / мироно́сицы жены́ рыда́юща, достиго́ша, Го́споди, / и мv́ра носяща, / те́ло Твое́ пречистое помазати искаху: / обретоша же светоносна Ангела на ка́мени седя́ща, / и к ним веща́юща, и глаго́люща: / что слезите́, из ребр источи́вшаго жизнь ми́рови? / Что и́щете я́ко ме́ртва во гро́бе Безсме́ртнаго? / Те́кша же па́че возвести́те Того́ ученико́м, / сла́внаго Его́ воскресе́ния всеми́рное ра́дование, / и́мже и нас, Спа́се, просвети́вый, / да́руй очище́ние и ве́лию ми́лость.

Слава, стихира евангельская.

И ныне, Богородичен: Преблагослове́на еси́, Богоро́дице Де́во:

Славословие великое.

Таже, тропарь воскресн.

Воскре́с из гро́ба и у́зы растерза́л еси́ а́да, / разруши́л еси́ осужде́ние сме́рти, Го́споди, / вся от сете́й врага́ изба́вивый; / яви́вый же Себе́ апо́столом Твои́м, / посла́л еси́ я на про́поведь, / и те́ми мир Твой по́дал еси́ вселе́нней, / Еди́не Многоми́лостиве.

Таже, ектении. И отпуст.

НА ЛИТУРГИИ.

Блаженны, глас 6:

Помяни́ мя, Бо́же Спа́се мой, / егда́ прии́деши во Ца́рствии Твое́м, / и спаси́ мя, я́ко Еди́н Человеколю́бец.

Блаже́ни чи́стии се́рдцем, я́ко ти́и Бо́га у́зрят.

Дре́вом Ада́ма прельсти́вшагося, / дре́вом кре́стным па́ки спасл еси́ и разбо́йника, вопию́ща: / помяни́ мя, Го́споди, во Ца́рствии Твое́м.

Блаже́ни миротво́рцы, я́ко ти́и сы́нове Бо́жии нареку́тся.

А́дова врата́ и вереи́ сокруши́вый, Жизнода́вче, / воскреси́л еси́ вся, Спа́се, вопию́щия: / сла́ва воста́нию Твоему́.

Блаже́ни изгна́ни пра́вды ра́ди, я́ко тех есть Ца́рство Небе́сное.

Помяни́ мя, и́же смерть плени́вый погребе́нием Твои́м, / и воскресе́нием Твои́м ра́дости вся испо́лнивый, я́ко Благоутро́бен.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Мироно́сицы ко гро́бу прише́дша, / А́нгела зову́ща слы́шаху: / Христо́с воскре́се, просвети́вый вся́ческая.

Ра́дуйтеся и весели́теся, я́ко мзда ва́ша мно́га на небесе́х.

На дре́ве кре́стнем пригвозди́вшагося, / и мiр от пре́лести изба́вльшаго, / согла́сно вси Христа́ воспои́м.

Слава, Троичен: Отца́, и Сы́на славосло́вим, / и Ду́ха Свята́го, глаго́люще: / Тро́ице Свята́я, спаси́ ду́ши на́ша.

И ныне, Богородичен: Неизрече́нно в после́дняя заче́нши, / и ро́ждши созда́теля Твоего́, / Де́во, спаса́й Тя велича́ющия.

Прокимен, глас 6:

Спаси́, Го́споди, лю́ди Твоя́, / и благослови́ достоя́ние Твое́. Стих: К Тебе́, Го́споди, воззову́, Бо́же мой, да не премолчи́ши от мене́.

Аллилуиа:

Живы́й в по́мощи Вы́шняго, в кро́ве Бо́га Небе́снаго водвори́тся. Стих: Рече́т Го́сподеви: засту́пник мой еси́, и прибе́жище мое́, Бог мой, и упова́ю на Него́.

ВОСКРЕСНА СЛУЖБА 7-ГО ГЛАСА.

В СУББОТУ НА ВЕЛИЦЕЙ ВЕЧЕPНИ.

На Го́споди, воззвах, поставим стихов 10. И поем настоящия воскресны стихиры, глас 7. Твоpение Иоанна Дамаскина.

Изведи́ из темни́цы ду́шу мою́, / испове́датися И́мене Твоему́.

Пpииди́те, возpа́дуемся Го́сподеви, / сокpуши́вшему сме́pти деpжа́ву, / и пpосвети́вшему челове́ческий pод, / со безпло́тными зову́ще: / Соде́телю и Спа́се наш, сла́ва Тебе́.

Мене́ ждут пра́ведницы, / до́ндеже возда́си мне.

Кpест пpетеpпе́л еси́ Спа́се, / и погpебе́ние нас pа́ди, / сме́pтию же я́ко Бог смеpть умеpтви́л еси́. / Те́мже покланя́емся тpидне́вному воскpесе́нию Твоему́: / Го́споди, сла́ва Тебе́.

Из глубины́ воззва́х к Тебе́, Го́споди, / Го́споди, услы́ши глас мой.

Апо́столи ви́девше воскpесе́ние Соде́теля, чудя́хуся, / пою́ще хвалу́ А́нгельскую: / сия́ сла́ва есть цеpко́вная, / сие́ бога́тство Ца́pствия: / постpада́вый нас pа́ди, Го́споди, сла́ва Тебе́.

Ины стихиpы, Анатолиевы, глас тойже.

Да бу́дут у́ши Твои́ / вне́млюще гла́су моле́ния моего́.

А́ще и ят был еси́ Хpисте́, от беззако́нных муже́й, / но Ты ми еси́ Бог, и не постыжду́ся; / бие́н был еси́ по плеще́ма, не отмета́юся; / на Кpесте́ пpигвожде́н был еси́, и не таю́; / воста́нием Твои́м хвалю́ся: / смеpть бо Твоя́ живо́т мой, / Всеси́льне и Человеколю́бче Го́споди, сла́ва Тебе́.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Дави́дское пpоpо́чество исполня́я Хpисто́с, / вели́чествие в Сио́не Свое́ ученико́м откpы́л есть, / хвали́ма показу́я Себе́, / и сла́вима пpи́сно со Отце́м же и Ду́хом Святы́м: / пе́pвее у́бо безпло́тна, я́ко Сло́ва, / последи́ же нас pа́ди воплоще́на, / и умеpщвле́на я́ко челове́ка, и воскpе́сша со вла́стию, / я́ко Человеколю́бца.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Соше́л еси́ во ад Хpисте́, я́коже восхоте́л еси́: / испpове́pгл еси́ смеpть, я́ко Бог и Влады́ка: / и воскpе́сл еси́ тpидне́вен, / совоскpеси́в Ада́ма от а́довых уз и тле́ния, / зову́ща и глаго́люща: / сла́ва Воскpесе́нию Твоему́, / Еди́не Человеколю́бче.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Во гpо́бе положе́н был еси́ я́ко спя Го́споди: / и воскpе́сл еси́ тpидне́вен, я́ко си́лен в кpе́пости, / совоскpеси́в Ада́ма от тли сме́pтныя, / я́ко Всеси́лен.

Слава, и ныне, Богоpодичен: Ма́ти у́бо позна́лася еси́, па́че естества́, Богоpо́дице, / пpебыла́ же еси́ Де́ва, па́че сло́ва и pа́зума: / и чудесе́ Рождества́ Твоего́ сказа́ти язы́к не мо́жет. / Пpесла́вну бо су́щу зача́тию Чи́стая, / непости́жен есть о́бpаз pожде́ния: / иде́же бо хо́щет Бог, побежда́ется естества́ чин. / Те́мже Тя вси, Ма́теpь Бо́жию ве́дуще, / мо́лим Ти ся пpиле́жно, / моли́ спасти́ся душа́м на́шим.

Таже, Све́те Ти́хий: Прокимен: Госпо́дь воцари́ся: и прочая по обычаю.

Hа стиховне, стихиpы воскpесны, глас 7.

Воскpе́сл еси́ из гpо́ба Спа́се мipа, / и совоздви́гл еси́ челове́ки с пло́тию Твое́ю: / Го́споди, сла́ва Тебе́.

Ины стихиpы, по алфавиту:

Стих: Госпо́дь воцари́ся, / в ле́поту облече́ся.

Воскpе́сшему из ме́pтвых, и пpосвети́вшему вся, / пpииди́те поклони́мся: / от а́дова бо мучи́тельства нас свободи́л есть, / свои́м тpидне́вным Воскpесе́нием живо́т нам даpовавый, / и ве́лию ми́лость.

Стих: И́бо утверди́ вселе́нную, / я́же не подви́жется.

Во ад соше́д Хpисте́, смеpть плени́л еси́, / и тpидне́вен воскpе́с, нас совоскpеси́л еси́, / сла́вящих Твое́ всеси́льное воста́ние, / Го́споди Человеколю́бче.

Стих: До́му Твоему́ подоба́ет святы́ня, / Го́споди, в долготу́ дний.

Стpа́шен яви́лся еси́ Го́споди, во гpо́бе лежа́ я́ко спя, / воскpе́с же тpидне́вен я́ко си́лен, / Ада́ма совоскpеси́л еси́ зову́ща: / сла́ва Воскpесе́нию Твоему́, / Еди́не Человеколю́бче.

Слава, ныне, Богоpодичен: Под кpов Твой Влады́чице, / вси земноpо́днии пpибега́юще, вопие́м ти: / Богоpо́дице упова́ние на́ше, / изба́ви ны от безме́pных пpегpеше́ний, / и спаси́ ду́ши на́ша.

Таже, Ны́не отпуща́еши: и Трисвятое. По О́тче наш:

Глаголем тpопаpь воскpесен, глас 7:

Разруши́л еси́ Кресто́м Твои́м смерть, / отве́рзл еси́ разбо́йнику рай; / мироно́сицам плач преложи́л еси́ / и Апо́столом пропове́дати повеле́л еси́, / я́ко воскре́сл еси́, Христе́ Бо́же, / да́руяй ми́рови / ве́лию ми́лость.

Слава, и ныне, Богоpодичен: Я́ко на́шего воскресе́ния сокро́вище, / на Тя наде́ющияся, Всепе́тая, / от ро́ва и глубины́ прегреше́ний возведи́; / Ты бо пови́нныя греху́ спасла́ еси́, / ро́ждши Спасе́ние на́ше. / Я́же пре́жде рождества́ Де́ва, и в рождестве́ Де́ва, / и по рождестве́ па́ки пребыва́еши Де́ва.

В НЕДЕЛЮ НА УТРЕНИ.

По шестопсалмии: Бог Госпо́дь, и яви́ся нам: на глас 7. И глаголем тропарь воскресен: Разруши́л еси́ Кресто́м Твои́м смерть: Дважды. Сла́ва, и ны́не, Богородичен: Я́ко на́шего воскресе́ния сокро́вище:

Таже, обычное стихословие псалтира.

По 1-м стихословии седальны воскресны, глас 7:

Жизнь во гро́бе возлежа́ше, / и печа́ть на ка́мени надлежа́ше, / я́ко царя́ спя́ща во́ини стрежа́ху Христа́: / и а́нгели сла́вляху я́ко Бо́га безсме́ртна, / жены́ же взыва́ху: воскре́се Госпо́дь, / подая́ ми́рови ве́лию ми́лость.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Тридне́вным погребе́нием Твои́м плени́вый смерть, / и истле́вша челове́ка живоно́сным воста́нием Твои́м воскреси́вый Христе́ Бо́же, / я́ко человеколю́бец, сла́ва Тебе́.

Слава, и ныне, Богородичен: Распе́ншагося нас ра́ди, и воскре́сшаго Христа́ Бо́га на́шего, / и низложи́вшаго сме́рти держа́ву, / непреста́нно моли́ Богоро́дице Де́во: / да спасе́т ду́ши на́ша.

По 2-м стихословии, седальны воскресны, глас 7:

Запеча́тану гро́бу, / живо́т от гро́ба возсия́л еси́ Христе́ Бо́же: / и две́рем заключе́нным, / ученико́м предста́л еси́ / всех воскресе́ние, / дух пра́вый те́ми обновля́я нам, / по вели́цей Твое́й ми́лости.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

На гроб теча́ху жены́, со слеза́ми мv́ра нося́ща: / и во́ином стрегу́щим Тя всех царя́, глаго́лаху к себе́: / кто отвали́т нам ка́мень? / Воскре́се вели́ка сове́та А́нгел, попра́вый смерть. / Всеси́льне Го́споди, сла́ва Тебе́.

Слава, и ныне, Богородичен: Ра́дуйся Благода́тная Богоро́дице Де́во, / приста́нище и предста́тельство ро́да челове́ческаго, / из Тебе́ бо воплоти́ся изба́витель ми́ра: / еди́на бо еси́ Ма́ти и Де́ва, / при́сно благослове́на и препросла́влена. / Моли́ Христа́ Бо́га / мир дарова́ти всей вселе́нней.

Ипакои, глас 7:

И́же наш зрак восприе́мый, / и претерпе́вый Крест пло́тски, / спаси́ мя воскресе́нием Твои́м Христе́ Бо́же, / я́ко человеколю́бец.

Степенна, глас 7. Антифон 1, ихже стихи повторяюще поем:

Плен Сио́нь от ле́сти обрати́в, / и мене́ Спа́се, оживи́, / изима́я рабо́тныя стра́сти.

В юг се́яй ско́рби по́стныя со сле́зами, / сей ра́достныя по́жнет рукоя́ти присноживопита́ния.

Слава: Святы́м Ду́хом исто́чник Боже́ственных сокро́вищ, / от Него́же прему́дрость, ра́зум, страх: / Тому́ хвала́ и сла́ва, честь и держа́ва.

И ныне, тойже.

Антифон 2:

А́ще не Госпо́дь сози́ждет дом душе́вный, всу́е тружда́емся: / ра́зве бо Того́ ни дея́ние, ни сло́во соверша́ется.

Плода́ чре́вна, святи́и духодви́жно прозяба́ют / оте́ческая преда́ния, сыноположе́ния.

Слава: Святы́м Ду́хом, вся́ческая е́же бы́ти и́мут: / пре́жде бо всех Бог, всех Госпо́дьство, / свет непристу́пен, живо́т всех.

И ныне, тойже.

Антифон 3:

Боя́щиися Го́спода, пути́ живота́ обре́тше, / ны́не и при́сно ублажа́ются сла́вою нетле́нною.

О́крест трапе́зы твоея́, я́ко сте́блие ви́дя исча́дия твоя́, / ра́дуйся и весели́ся, приводя́ сия́ Христо́ви пастыренача́льнику.

Слава: Святы́м Ду́хом глубина́ дарова́ний, / бога́тство сла́вы, суде́б глубина́ ве́лия: / единосла́вен Отцу́, и Сы́ну, служи́мь бо.

И ныне, тойже.

Прокимен, глас 7:

Воскресни́, Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́. Стих: Испове́мся Тебе́ Го́споди всем се́рдцем мои́м, пове́м вся чудеса́ Твоя́.

Таже, Вся́кое дыха́ние: Стих: Хвали́те Бо́га во святы́х Его́: Евангелие воскресно, и прочее по ряду. Воскресе́ние Христо́во: псалом 50.

Канон воскресн, глас 7: Песнь 1

Ирмос: Ма́нием Твои́м / на земны́й о́браз преложи́ся / пре́жде удоборазлива́емое / водно́е естество́, Го́споди. / Темже немо́кренно пешеше́ствовав Изра́иль, / пое́т Тебе́ песнь побе́дную.

Припев: Сла́ва Го́споди свято́му Воскресе́нию Твоему́.

Осуди́ся сме́ртное мучи́тельство дре́вом, / непра́ведною сме́ртию осужде́ну Ти, Го́споди: / отню́дуже князь тьмы Тебе́ не одоле́в, / пра́ведно изгна́н бысть.

Ад Тебе́ прибли́жися, / и зубы́ не возмо́г сте́рти те́ло Твое́, / челюстьми́ сокруши́ся. / Отню́дуже Спа́се, боле́зни разру́ш сме́ртныя, / воскре́сл еси́ тридне́вен.

Богородичен: Разреши́шася боле́зни прама́тере Е́вы: / боле́зни бо избежа́вше, неискусому́жно родила́ еси́. / Отню́дуже я́ве Богоро́дицу, Пречи́стая, ве́дуще Тя, вси сла́вим.

Ин канон крестовоскресн, глас 7: Песнь 1

Ирмос: По́нтом покры́ фарао́на с колесни́цами:

Два исто́чника нам на кресте́ источи́ Спас живоно́сная / от Своего́ прободе́ннаго ребра́. / Пои́м Ему́: я́ко просла́вися.

Во гроб всели́вся, и воскре́с тридне́вен, / нетле́ние подаде́, ча́яние Христо́с сме́ртным. / Пои́м Ему́: я́ко просла́вися.

Богородичен: Еди́на Де́ва и по рождестве́ показа́лася еси́: / зижди́теля бо ми́рови воплоще́нна родила́ еси́: / те́мже ра́дуйся, Тебе́ вси зове́м.

Ин канон Пресвятей Богородице, [егоже краегранесие по алфавиту.] Глас 7.

Ирмос: Ма́нием Твои́м на земны́й:

Бе́здну ро́ждшая благоутро́бия, Де́во, / ду́шу мою́ озари́ светоно́сным Твои́м сия́нием, / я́ко да досто́йно воспою́ твои́х чуде́с бе́здну.

Стрело́ю грехо́вною уя́звлены нас Сло́во ви́дев, / я́ко Благоде́тель уще́дри: / отню́дуже несказа́нно соедини́ся, Всечи́стая, пло́тию, / и́же из Тебе́ Пребоже́ственный.

Бысть сме́ртию я́то естество́, / тле́нное же и ме́ртвенное челове́ческое, Влады́чице: / Ты же, жизнь заче́нши, / сие́ от истле́ния к животу́ возвела́ еси́.

Катавасиа: Отве́рзу уста́ моя́:

Песнь 3

Ирмос: В нача́ле Небеса́ / всеси́льным Сло́вом Твои́м утвержде́й Го́споди Спа́се, / и Вседе́тельным и Бо́жиим Ду́хом, / всю си́лу их, / на недви́жимем мя ка́мени / испове́дания Твоего́ утверди́.

Ты возше́д на дре́во, / о нас боле́знуеши во́лею, благоутро́бне Спа́се, / и терпи́ши я́зву, примире́ния хода́тайственну, и спасе́ния ве́рным: / е́юже Твоему́, Ми́лостиве, вси примири́хомся Роди́телю.

Ты мя очи́стив от я́звы, / душе́ю уя́звленнаго зми́евым угрызе́нием, Христе́, / и показа́л еси́ свет, во тьме дре́вле мне слежа́щу и во тле́нии: / кресто́м бо во ад соше́д, мене́ совоскреси́л еси́.

Богородичен: Неискусому́жныя Твоея́ Ма́тере мольба́ми / мир ми́рови пода́ждь, Спа́се, / и несказа́нныя Твоея́ сла́вы славосло́вящия Тя сподо́би.

Ин, ирмос: Небеса́ утверди́вый сло́вом:

И́же на кресте́ стра́сти претерпе́вый, / и разбо́йнику рай отве́рзый, я́ко благоде́тель и Бог, / утверди мой ум в волю Твою, едине Человеколюбче.

Воскресы́й тридне́вен из гро́ба, / и живо́т ми́рови возсиявый, я́ко жизнодавец и Бог, / утверди́ мой ум в во́лю Твою́, еди́не Человеколю́бче.

Богородичен: Я́ко Бо́га безсе́менно заче́нши, / и от кля́твы Е́ву изба́вльши, / Де́во Ма́ти Мариа́м, / моли́ от Тебе́ вопло́щшагося Бо́га, спасти́ ста́до Твое́.

Ин, ирмос: В нача́ле небеса́:

Змий поползы́й из Еде́ма, / мене́ обоже́ния жела́нием прельсти́в, ве́рже в зе́млю: / но И́же ми́лостив, и естество́м благоутро́бен, уще́дрив богосоде́ла, / во чре́во Твое́ все́лься, и подо́бен мне быв, Ма́ти Де́во.

Благослове́н плод Твоего́ чре́ва, Де́во Богоро́дице, всех ра́досте, / ра́дость бо всему́ ми́ру родила́ еси́, и весе́лие вои́стинну / разгоня́ющее печа́ль грехо́вную, Богоневе́сто.

Жизнь ве́чную, и свет Богороди́тельнице Де́во, и мир родила́ еси́ нам, / дре́вних челове́к брань я́же ко Отцу́ и Бо́гу, укротева́ющий, / ве́рою и испове́данием благода́ти.

Песнь 4

Ирмос: О́тча не́дра не оста́вль, / и соше́д на зе́млю, Христе́ Бо́же, / та́йну услы́шах / смотре́ния Твоего́, / и просла́вих Тя, Еди́не Человеколю́бче.

Своя́ плещи́ дав, и́же от Де́вы вопло́щься, на ра́ны, рабу́ прегреши́вшу, / бие́н быва́ет Влады́ка непови́нен, / разреша́я моя́ согреше́ния.

Предстоя́в суди́щу суди́й законопресту́пных, / я́ко осуди́мый пови́нен быва́ет, и зауша́ется бре́нною руко́ю, / созда́вый челове́ка я́ко Бог, и судя́й пра́ведно земли́.

Богородичен: Я́ко вои́стинну Ма́ти Бо́жия, Творца́ Твоего́ и Сы́на моли́, / к спаси́тельному напра́вити мя приста́нищу, Всенепоро́чная, сла́внаго Его́ хоте́ния.

Ин, ирмос: Смотря́яй проро́к:

Не ве́дый греха́, и его́ ра́ди быв Го́споди, е́же не был еси́ вообража́ешися, / прие́м чу́ждее, да спасе́ши мир, / и убие́ши прельсти́в мучи́теля.

На кресте́ воздви́жен был еси́, / и пра́отца Ада́ма разреши́л еси́ грех / [его́же ра́ди Твою́ услы́шах си́лу:] / я́ко вся спасти́ пома́занныя Твоя́ прише́л еси́.

Богородичен: Ты рожде́йся от Де́вы, умира́еши, / оживля́еши же Ада́ма мы́слию заблу́ждшаго: / и́бо убоя́ся смерть кре́пости Твоея́, / я́ко вся спасти́ растле́вшияся прише́л еси́.

Ин, ирмос: О́тча не́дра не оста́вль:

Избра́нная вся и до́брая, / я́вльшися Бо́гу пре́жде созда́ния све́тлостию, Всепе́тая, / светоли́тием Твои́м пою́щия Тя просвети́.

Бо́га челове́ком родила́ еси́, Чи́стая, / воплоще́нна от чи́стых крове́й Твои́х, / избавля́юща согреше́ний мно́гих, / любо́вию сла́вящия и почита́ющия Тя, Ма́ти Де́во.

Священноде́йствует естество́ слове́сное, возсия́вшему из Тебе́, Всепе́тая, / та́инству неизрече́нному рождества́ Твоего́ научи́вшееся ны́не, Преблаже́нная.

Песнь 5

Ирмос: Нощь не светла́ неве́рным Христе́, / ве́рным же просвеще́ние в сла́дости слове́с Твои́х. / Сего́ ра́ди к Тебе́ у́тренюю, / и воспева́ю Твое́ Божество́.

За Твоя́ рабы́ продае́шися, Христе́, / и по лани́те ударе́ние терпи́ши, / свобо́де хода́тайственно пою́щим: / к Тебе́ у́тренюю, и воспева́ю Твое́ Божество́.

Боже́ственною Твое́ю си́лою, Христе́, / не́мощию плотско́ю кре́пкаго низложи́л еси́, / и победи́теля мя сме́рти, Спа́се, воскресе́нием показа́л еси́.

Богородичен: Бо́га родила́ еси́ Ма́ти чи́стая, / воплоще́ннаго из Тебе́ боголе́пно, всепе́тая: / поне́же не позна́ла еси́ му́жеска по́ла, / но от Свята́го ражда́еши Ду́ха.

Ин, ирмос: Го́споди Бо́же мой, от но́щи:

Егда́ со беззако́нными вмени́вся, возне́слся еси́ на ло́бнем, / свети́ла сокрыва́хуся, и земля́ колеба́шеся, и церко́вная све́тлость раздра́ся, / евре́йское явля́ющи отпаде́ние.

Тебе́ разруши́вшаго мучи́телеву всю си́лу / кре́постию непостижи́маго Твоего́ Божества́, / и ме́ртвыя Твои́м воскресе́нием воздви́гшаго пе́сньми сла́вим.

Богородичен: Ма́ти Царя́ и Бо́га, всепе́тая Богоро́дице, / ве́рою и любо́вию Тя пе́сньми восхваля́ющим при́сно, / очище́ние прегреше́ний Твои́ми мольба́ми низпосли́.

Ин, ирмос: Нощь не светла́ неве́рным:

Ле́ствицу узре́в Иа́ков, к высоте́ утвержде́ну, / о́бразу научи́ся, неискусобра́чная Тебе́: / Тобо́ю бо Бог челове́ком приобщи́ся, Всечи́стая Влады́чице.

Избавле́ние ве́чное Тобо́ю, Де́во, ны́не обре́тше / усе́рдно зове́м Ти: е́же ра́дуйся, Богоневе́стная: / и Твои́м све́том возра́довавшеся, Всепе́тая, пе́сньми Тя пое́м.

Еди́ну Тя Жени́х посреде́ те́рния крин, Де́во, обре́т, / чистоты́ блиста́нием светя́щуся, / и све́том де́вства, Всенепоро́чная, Неве́сту восприя́т.

Песнь 6

Ирмос: Пла́вающаго в молве́ / жите́йских попече́ний, / с корабле́м потопля́ема грехи́, / и душетле́нному зве́рю примета́ема, / я́ко Ио́на, Христе́, вопию́ Ти: / из смертоно́сныя глубины́ возведи́ мя.

Воспомина́ху Тя заключе́нныя во а́де ду́ши, и оста́вльшияся пра́ведных, / и от Тебе́ спасе́ния моля́хуся: / е́же кресто́м, Христе́, по́дал еси́ преиспо́дним, / прише́д я́ко благоутро́бен.

Ко одушевле́нному Твоему́ и нерукотворе́нному хра́му, / разруше́ну бы́вшу страда́ньми, / воззре́ти па́ки лик апо́стольский отча́яся: / но па́че наде́жды покло́нься, / воскре́сша повсю́ду пропове́да.

Богородичен: Неизрече́ннаго рождества́ Твоего́ всенепоро́чнаго о́браз, / Де́во богоневе́стная, и́же нас ра́ди, / кто от челове́к сказа́ти возмо́жет? / Я́ко Бог неопи́санне, Сло́во соедини́вся Тебе́, / плоть из Тебе́ бысть.

Ин, ирмос: Ио́на из чре́ва:

На кресте́ возне́сся, Спа́се во́лею, / вра́жию плени́л еси́ держа́ву, / на сем пригвозди́в грехо́вное, Бла́же, рукописа́ние.

Из ме́ртвых воскре́с Спа́се вла́стию, / совоздви́гл еси́ челове́ческий род, / живо́т и нетле́ние дарова́вый нам, я́ко Человеколюбец.

Богородичен: Его́же родила́ еси́, Богоро́дице, несказа́нно Бо́га на́шего, / моля́щи не преста́й, изба́витися от бед / пою́щим Тя, чи́стая Присноде́во.

Ин, ирмос: Пла́вающаго в молве́:

Зако́ннии Тя о́бразы, и проро́ческая прорече́ния я́ве предвозвеща́ху, / хотя́щую роди́ти благоде́теля, Чи́стая, всея́ тва́ри, / многоча́стне и многообра́зне благоде́йствовавшаго / ве́рно воспева́ющих Тя.

Устра́ншагося дре́вле наве́том человекоуби́йцы, Ада́ма первозда́ннаго / ра́йския боже́ственныя сла́дости, / Неискусобра́чная, па́ки возвела́ еси́, / ро́ждши и́же от преступле́ния нас изба́вившаго.

И́же хоте́нием боже́ственным, / соде́тельною же си́лою все составле́й от не су́щих, / из чре́ва Твоего́, Чи́стая, произы́де, / и су́щия во тьме сме́ртней, богонача́льнейшими мо́лниями осия́.

Кондак, глас 7:

Не ктому́ держа́ва сме́ртная / возмо́жет держа́ти челове́ки: / Христо́с бо сни́де, сокруша́я и разоря́я си́лы ея́. / Связу́ем быва́ет ад, / проро́цы согла́сно ра́дуются: / предста́, глаго́люще, Спас су́щим в ве́ре, / изыди́те, ве́рнии, в воскресе́ние.

Икос: Вострепета́ша до́ле преиспо́дняя днесь, / ад и смерть Еди́наго от Тро́ицы: / земля́ поколеба́ся, вра́тницы же а́довы ви́девше Тя, ужасо́шася: / вся же тварь со проро́ки ра́дующися пое́т Тебе́ побе́дную песнь, / изба́вителю Бо́гу на́шему, / разруши́вшему ны́не сме́ртную си́лу. / Да воскли́кнем и возопии́м ко Ада́му, и к су́щим из Ада́ма: / дре́во сего́ па́ки введе́. / Изыди́те, ве́рнии, в воскресе́ние.

Песнь 7

Ирмос: Пещь о́троцы / огнепа́льну дре́вле росоточа́щу показа́ша, / Еди́наго Бо́га воспева́юще и глаго́люще: / превозноси́мый отце́в Бог / и препросла́влен.

Дре́вом умерщвля́ется Ада́м, во́лею преслуша́ние соде́лав: / послуша́нием же Христо́вым па́ки обновля́емь есть. / Мене́ бо ра́ди распина́ется Сын Бо́жий, препросла́вленный.

Тебе́ воскре́сшаго, Христе́, из гро́ба, тварь вся воспе́: / Ты бо жизнь су́щим во а́де процве́л еси́, / ме́ртвым воскресе́ние, / и́же во тьме, свет препросла́вленный.

Богородичен: Ра́дуйся, Дщи Ада́ма тле́ннаго. / Ра́дуйся, еди́на Богоневе́сто. / Ра́дуйся, е́юже тля изгна́на бысть, я́же Бо́га ро́ждши: / Его́же моли́, Чи́стая, спасти́ся всем нам.

Ин, ирмос: В пещь о́гненную вве́ржени:

И́же на дре́ве кре́стнем грехо́вное жа́ло притупи́в, / и Ада́мова преступле́ния рукописа́ние разруши́в копие́м ребра́ Твоего́, / благослове́н еси́, Го́споди Бо́же оте́ц на́ших.

И́же в ребро́ прободе́н быв, / и кропле́ньми кро́ве боже́ственныя зе́млю очи́стив, / кровьми́ идолобе́сия оскверне́нную, / благослове́н еси́, Го́споди Бо́же оте́ц на́ших.

Богородичен: Е́же пре́жде со́лнца просвеще́ния, / возсия́вши ми́рови, Богороди́тельнице, Христа́, от тьмы изба́вльшаго, / и просвеща́юща вся богове́дением: / благослове́н еси́, зову́щия, Бо́же оте́ц на́ших.

Ин, ирмос: Пещь о́троцы:

Преиспещре́ну, позлаще́ну у́тварь Тя иму́щу / возлюби́ Созда́тель Твой, Де́во, и Госпо́дь: / превозноси́мый отце́в Бог и препросла́влен.

Очища́ется, Отрокови́це, угль дре́вле Иса́иа прие́м: / знамена́тельне Твое́ рождество́ ви́дев, / превозноси́маго отце́в Бо́га, и препросла́влена.

О́бразы знамена́тельная дре́вле боже́ственнаго Твоего́ рождества́, / боже́ственнии проро́цы зря́ще, / ра́достно воспева́юще взыва́ху: / превозноси́мый отце́в Бог, и препросла́влен.

Песнь 8

Ирмос: Неопа́льная огню́ / в Сина́и прича́щшаяся / Купина́, Бо́га яви́ / медленоязы́чному и гугни́вому Моисе́ови, / и о́троки ре́вность Бо́жия / три непребори́мыя / во огни́ певцы́ показа́: / вся дела́ Госпо́дня Го́спода по́йте, / и превозноси́те во вся ве́ки.

Пречи́стый А́гнец слове́сный за мир закла́н быв, / преста́ви я́же по зако́ну приноси́мая, / очи́стив сего́ кроме́ прегреше́ний я́ко Бог, при́сно зову́ща: / вся дела́ Госпо́дня, Го́спода по́йте, и превозноси́те во вся ве́ки.

Нетле́нна не су́щи пре́жде стра́сти, / восприя́тая от Созда́теля плоть на́ша, / по стра́сти и воскресе́нии неприкоснове́нна тле́нию устро́ися, / и сме́ртныя обновля́ет, зову́щия: / вся дела́ Госпо́дня Го́спода по́йте, / и превозноси́те во вся ве́ки.

Богородичен: Твое́ чистотное и всенепоро́чное, Де́во, / скве́рное и ме́рзское вселе́нныя очи́сти, / и была́ еси́ на́шего примире́ния к Бо́гу вина́, Пречи́стая: / те́мже Тя, Де́во, вся дела́ благослови́м, / и превозно́сим во вся ве́ки.

Ин, ирмос: Еди́наго безнача́льнаго Царя́:

Претерпе́вшаго стра́сти во́лею, / и на кресте́ пригвожде́на хоте́нием, / и разру́шшаго си́лы а́довы, / по́йте свяще́нницы, лю́дие превозноси́те во вся ве́ки.

Упраздни́вшаго сме́рти держа́ву, / и от гро́ба воскре́сшаго со сла́вою, / и спа́сшаго челове́ческий род, / по́йте свяще́нницы, лю́дие превозноси́те во вся ве́ки.

Богородичен: Еди́наго благоутро́бнаго, Преве́чнаго Сло́ва, напосле́док от Де́вы рожде́на, / и разре́шшаго дре́внюю кля́тву, / по́йте свяще́нницы, лю́дие превозноси́те во вся ве́ки.

Ин, ирмос: Неопа́льная огню́ в Сина́и:

Све́том рождества́ Твоего́, / странноле́пно вселе́нную просвети́ла еси́, Богороди́тельнице, / су́ща бо вои́стинну Бо́га на объя́тиях но́сиши Твои́х, / просвеща́юща ве́рныя при́сно зову́щия: / вся дела́ Госпо́дня Го́спода по́йте, / и превозноси́те во вся ве́ки.

Пое́м, Чи́стая, благоче́стно Твое́ чре́во, / Бо́га вмести́вшее несказа́нно воплоща́ема, / да́вшаго всем ве́рным богоразу́мия просвеще́ние, при́сно зову́щим: / вся дела́ Госпо́дня Го́спода по́йте, / и превозноси́те во вся ве́ки.

Све́та Твоего́ блиста́ньми, Тебе́ пою́щия светови́дны соде́лала еси́, / светороди́тельнице Богоро́дице Чистая: / све́та бо яви́лася еси́ Селе́ние, уясня́ющи све́том зову́щия: / вся дела́ Госпо́дня Го́спода по́йте, / и превозноси́те во вся ве́ки.

Таже, песнь Богородицы: Вели́чит душа́ моя́ Го́спода: с припевом: Честне́йшую херуви́м:

Песнь 9

Ирмос: Нетле́ния искуше́нием ро́ждшая, / и всехитрецу́ Сло́ву плоть взаимода́вшая, / Ма́ти неискусому́жная Де́во Богоро́дице, / Прия́телище Нестерпи́маго, / Село́ Невмести́маго Зижди́теля Твоего́, / Тя велича́ем.

И́же божеству́ страсть прилага́ющии, / заусти́теся вси чуждему́дреннии: / Го́спода бо сла́вы пло́тию распя́та, / не распя́та же естество́м боже́ственным, / я́ко во двою́ естеству́ Еди́наго велича́ем.

И́же телесе́м воста́нию неве́рующии, / ко Христо́ву ше́дше гро́бу, научи́теся: / я́ко умерщвле́на бысть, и воскре́се па́ки плоть Жизнода́вца, / во увере́ние после́дняго воскресе́ния, на не́же упова́ем.

Троичен: Не боже́ств Тро́ицу, но Ипоста́сей, / ниже́ еди́ницу Лиц, но Божества́ чту́ще, / ссеца́ем же Сию́ деля́щих: / слива́ем же па́ки, слия́ние дерза́ющих на Сию́, Ю́же велича́ем.

Ин, ирмос: Ма́ти Бо́жия и Де́ва:

Свет от Све́та, О́тчее сия́ние сла́вы безле́тно осия́вый, / я́коже во тьме челове́ческому житию́ Христо́с возсия́, / и гоня́щую прогна́ тьму: / его́же непреста́нно ве́рнии велича́ем.

Стра́сти плотски́я, и кре́пость божества́, во Христе́ ви́дяще, / му́дрствующии еди́но сло́жное естество́, да посра́мятся: / той бо я́ко челове́к у́бо умира́ет, / я́коже всего́ Соде́тель востае́т.

Ми́ро ме́ртвым, живо́му же пе́ние: / сле́зы умира́ющим, животу́ же всех песнь жены́ принеси́те, / и́же воста́ния пропове́дник вопия́ше, / благовеству́я Христо́во воскресе́ние.

Богородичен: Бо́га ра́зве Тебе́ ино́го не зна́ю, / Це́рковь вопие́т Ти: / от неве́рных мя язы́к неве́сту Свою́ избра́вый, / даждь у́бо Сло́ве, ве́рным спасе́ние, Ро́ждшия Тя моли́твами, / я́ко благоутро́бен.

Ин, ирмос тойже

Радости нам вечныя ходатаица и веселия явилася еси́ / Присноде́во Отроковице, Избавителя рождши, / истиною и Ду́хом божественным Того чтущих, / я́ко Бо́га избавляющаго.

Поя́ Дави́д, Твой пра́отец, Пречи́стая, Тя / ковче́г имену́ет Святы́ни боже́ственныя, / преесте́ственне Бо́га вмести́вшую, / во Оте́ческих Седя́щаго не́дрех, / Его́же непреста́нно ве́рнии велича́ем.

Я́ко вои́стинну превы́шши еси́ всея тва́ри, Отрокови́це: / Зижди́теля во всех теле́сне нам родила́ еси́. / Те́мже я́ко Ма́ти еди́наго Влады́ки, / но́сиши проти́ву всех нача́льне побежде́ние.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны. Глас 7:

Сотвори́ти в них суд напи́сан: / сла́ва сия́ бу́дет всем преподо́бным Его́.

Воскре́се Христо́с из ме́ртвых, / разру́ш сме́ртныя у́зы: / благовести́ земле́, ра́дость ве́лию, / по́йте Небеса́ Бо́жию сла́ву.

Хвали́те Бо́га во святы́х Его́, / хвали́те Его́ в утверже́нии си́лы Его́.

Воскресе́ние Христо́во ви́девше, / поклони́мся свято́му Го́споду Иису́су: / еди́ному безгре́шному.

Хвали́те Его́ на си́лах Его, / хвали́те Его́ по мно́жеству вели́чествия Его́.

Христо́ву воскресе́нию кла́няющеся не преста́ем: / той бо спасл есть нас от беззако́ний на́ших, / Святы́й Госпо́дь Иису́с, / явле́й воскресе́ние.

Хвали́те Его́ во гла́се тру́бнем: / хвали́те Его́ во псалти́ри и гу́слех.

Что возда́мы Го́сподеви о всех, я́же воздаде́ нам? / Нас ра́ди Бог в челове́цех, / за истле́вшее естество́ Сло́во плоть бысть, / и всели́ся в ны, к неблагода́рным, Благоде́тель: / к пле́нником, Свободи́тель: / ко и́же во тьме седя́щим, Со́лнце Пра́вды: / на Кресте́, безстра́стный: во а́де, свет: / в сме́рти, живо́т: воскресе́ние, па́дших ра́ди. / К Нему́же возопии́м: / Бо́же наш, сла́ва Тебе́.

Ины стихиры Анатолиевы, глас тойже.

Хвали́те Его́ в тимпа́не и ли́це, / хвали́те Его́ во стру́нах и орга́не.

Врата́ а́дова сокруши́л еси́ Го́споди, / и сме́ртную держа́ву упраздни́л еси́ кре́пкою си́лою Твое́ю, / и совоздви́гл еси́ ме́ртвыя, / и́же от ве́ка во тьме спя́щия, / Боже́ственным и сла́вным воскресе́нием Твои́м, / я́ко Царь всех и Бог всеси́лен.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Прииди́те возра́дуемся Го́сподеви, / и возвесели́мся о воскресе́нии Его́, / я́ко совоздви́же ме́ртвыя от а́довых нереши́мых уз: / и дарова́ ми́рови я́ко Бог, жизнь ве́чную, / и ве́лию ми́лость.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Блиста́яйся А́нгел, / на ка́мени седя́ше живоприе́мнаго гро́ба, / и жена́м мироно́сицам благовествова́ше, глаго́ля: / воскре́се Госпо́дь, я́коже пре́жде рече́ вам, / возвести́те ученико́м Его́, / я́ко предваря́ет вы в Галиле́и: / ми́рови же подае́т жизнь ве́чную, / и ве́лию ми́лость.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Почто́ небрего́ма сотвори́сте ка́мене краеуго́льнаго, / о пребеззако́ннии Иуде́и? / Се той есть, Его́же положи́ Бог в Сио́не: / И́же из ка́мене источи́вый в пусты́ни во́ду, / и нам источа́яй от ребр Свои́х безсме́ртие. / Сей есть ка́мень, И́же от горы́ деви́ческия / отсе́кся без хоте́ния му́жеска: / Сын Челове́чь гряды́й на о́блацех небе́сных, / к Ве́тхому Де́ньми, я́коже рече́ Дании́л, / и ве́чно Его́ Ца́рство.

Слава, стихира евангельская.

И ныне, Богородичен: Преблагослове́на еси́, Богоро́дице Де́во: Славословие великое.

Таже тропарь воскресен:

Днесь Спасе́ние ми́ру бысть, / пое́м Воскре́сшему из гро́ба, / и Нача́льнику жи́зни на́шея: / разруши́в бо сме́ртию смерть, / побе́ду даде́ нам и ве́лию ми́лость.

И ектении, и отпуст.

НА ЛИТУРГИИ.

Блаженна, глас 7:

Красе́н бе и добр в снедь, и́же мене́ умертви́вый плод: / Христо́с есть Дре́во живо́тное, / от Него́же яды́й не умира́ю, / но вопию́ с разбо́йником: / помяни́ мя Го́споди, во Ца́рствии Твое́м.

Блаже́ни чи́стии се́рдцем, я́ко ти́и Бо́га у́зрят.

На Крест возне́сся Ще́дре, / Ада́мово рукописа́ние дре́вняго греха́ загла́дил еси́, / и спасл еси́ от пре́лести весь род челове́ческий. / Те́мже воспева́ем Тя, благоде́телю Го́споди.

Блаже́ни миротво́рцы, я́ко ти́и сы́нове Бо́жии нареку́тся.

Пригвозди́л еси́ на Кресте́ Ще́дре, грехи́ на́ша Христе́, / и Твое́ю сме́ртию смерть умертви́л еси́ / воздви́гнувый уме́ршия из ме́ртвых: / те́мже покланя́емся Твоему́ свято́му воскресе́нию.

Блаже́ни изгна́ни пра́вды ра́ди, я́ко тех есть Ца́рство Небе́сное.

Излия́ яд змий в слу́хи Е́вины иногда́: / Христо́с же на Дре́ве кре́стнем источи́л есть ми́рови жи́зни сла́дость. / Те́мже взыва́ем: / помяни́ нас Го́споди, во Ца́рствии Твое́м.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Во гро́бе я́ко сме́ртен положе́н был еси́, Животе́ всех Христе́: / и вереи́ а́довы сломи́л еси́: / и воскре́с во сла́ве тридне́вен я́ко си́лен, всех просвети́л еси́: / сла́ва Твоему́ воста́нию.

Ра́дуйтеся и весели́теся, я́ко мзда ва́ша мно́га на небесе́х.

Госпо́дь воскре́с тридне́вен из ме́ртвых, / дарова́ мир Свой ученико́м, / и сих благослови́в посла́, рек: / вся приведи́те во Ца́рствие Мое́.

Слава, Троичен: Свет Оте́ц, свет Сын и Сло́во, свет Дух Святы́й, / но еди́н Свет три, еди́н бо Бог в трие́х у́бо Ли́цех, / еди́нем же естестве́ и нача́ле, несеко́м и неслия́н, Сый преве́чный.

И ныне, Богородичен: Родила́ еси́ Сы́на и Сло́во О́тчее, пло́тию нас ра́ди, / я́коже весть, Богоро́дице, Сам. / Те́мже, Де́во Ма́ти, обоже́ни бы́вше Тобо́ю, / ра́дуйся, Тебе́ зове́м, христиа́ном упова́ние.

Прокимен, глас 7:

Госпо́дь кре́пость лю́дем Свои́м даст, / Госпо́дь благослови́т лю́ди Своя́ ми́ром. Стих: Принеси́те Го́сподеви, сы́нове Бо́жии, принеси́те Го́сподеви сы́ны о́вни.

Аллилуиа:

Бла́го есть испове́датися Го́сподеви, и пе́ти и́мени Твоему́ Вы́шний. Стих: Возвеща́ти зау́тра ми́лость Твою́, и и́стину Твою́ на вся́ку нощь.

ВОСКРЕСНА СЛУЖБА 8-ГО ГЛАСА.

В СУББОТУ НА ВЕЛИЦЕЙ ВЕЧЕРНИ.

На Го́споди, воззва́х, поставим стихов 10: и поем стихиры воскресны, глас 8.

Изведи́ из темни́цы ду́шу мою́, / испове́датися И́мене Твоему́.

Вече́рнюю песнь, / и слове́сную слу́жбу, / Тебе́, Христе́, прино́сим, / я́ко благоволи́л еси́ / поми́ловати нас Воскресе́нием.

Мене́ ждут пра́ведницы, / до́ндеже возда́си мне.

Го́споди, Го́споди, / не отве́ржи нас от Твоего́ лица́, / но благоволи́ поми́ловати нас Воскресе́нием.

Из глубины́ воззва́х к Тебе́, Го́споди, / Го́споди, услы́ши глас мой.

Ра́дуйся, Сио́не Святы́й, / ма́ти церкве́й, Бо́жие жили́ще, / Ты бо прия́л еси́ пе́рвый, / оставле́ние грехо́в, Воскресе́нием.

Восточны три, глас тойже.

Да бу́дут у́ши Твои́ / вне́млюще гла́су моле́ния моего́.

Е́же от Бо́га Отца́ Сло́во, / пре́жде век Ро́ждшееся, / в после́дняя же времена́, / То́ежде от Неискусобра́чныя вопло́щшееся во́лею, / распя́тие сме́ртное претерпе́: / и дре́вле умерщвле́ннаго челове́ка спасе́ / Свои́м Воскресе́нием.

А́ще беззако́ния на́зриши, Го́споди, Го́споди, кто постои́т; / я́ко у Тебе́ очище́ние есть.

Е́же из ме́ртвых Твое́ Воскресе́ние славосло́вим Христе́, / и́мже свободи́л еси́ Ада́мский род от а́дова мучи́тельства: / и дарова́л еси́ мíрови я́ко Бог жизнь ве́чную / и ве́лию ми́лость.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, / упова́ душа́ моя́ на Го́спода.

Сла́ва Тебе́, Христе́ Спа́се, / Сы́не Бо́жий Единоро́дный, / пригвозди́выйся на Кресте́, / и воскресы́й из гро́ба тридне́вен.

От стра́жи у́тренния до но́щи, от стра́жи у́тренния, / да упова́ет Изра́иль на Го́спода.

Тебе́ сла́вим, Го́споди, / во́лею нас ра́ди Крест претерпе́вшаго, / и Тебе́ покланя́емcя, Всеси́льне Спа́се, / не отве́ржи нас от Лица́ Твоего́, / но услы́ши и спаси́ ны / Воскресе́нием Твои́м, Человеколю́бче.

Слава, и ныне, глас тойже, Богородичен: Царь Небе́сный / за человеколю́бие на земли́ яви́ся, / и с челове́ки поживе́: / от Де́вы бо Чи́стыя плоть прие́мый, / и из Нея́ проше́дый с восприя́тием. / Еди́н есть Сын, сугу́б естество́м, / но не Ипоста́сию. / Те́мже соверше́нна Того́ Бо́га / и соверше́нна Челове́ка вои́стину пропове́дающе, / испове́дуем Христа́ Бо́га на́шего: / Его́же моли́, Ма́ти Безневе́стная, / поми́ловатися душа́м на́шим.

На стиховне, стихиры воскресны, глас 8:

Возше́л еси́ на Крест, Иису́се, / снизше́дый с Небесе́, / прише́л еси́ на смерть, Животе́ Безсме́ртный, / к су́щим во тьме Свет и́стинный, / к па́дшым всех Воскресе́ние, / просвеще́ние, и Спа́се наш, сла́ва Тебе́.

Ины стихиры, по алфавиту.

Стих: Госпо́дь воцари́ся, / в ле́поту облече́ся.

Христа́ славосло́вим, воскре́сшаго от ме́ртвых: / ду́шу бо и те́ло прие́м, / стра́сти отъобою́ду отсече́, / пречи́стей у́бо души́ во ад соше́дшей, / его́же и плени́: / во гро́бе же истле́ния не ви́де свято́е те́ло, / Изба́вителя душ на́ших.

Стих: И́бо утверди́ вселе́нную, / я́же не подви́жется.

Псалмы́ и пе́сньми славосло́вим, Христе́, / от ме́ртвых Твое́ Воскресе́ние: / и́мже нас свободи́л еси́ мучи́тельства а́дова, / и я́ко Бог дарова́л еси́ жизнь ве́чную, / и ве́лию ми́лость.

Стих: До́му Твоему́ подоба́ет святы́ня, / Го́споди, в долготу́ дний.

О Влады́ко всех Непостижи́ме, / Тво́рче небесе́ и земли́, / кресто́м пострада́вый, мне безстра́стие источи́л еси́: / погребе́ние же прие́м, и воскре́с во сла́ве, / совоскреси́л еси́ Ада́ма руко́ю всеси́льною. / Сла́ва Твоему́ тридне́вному воста́нию, / и́мже дарова́л еси́ нам ве́чную жизнь, / и очище́ние грехо́в, / я́ко Еди́н Благоутро́бен.

Слава, и ныне, Богородичен: Безневе́стная Де́во, / Я́же Бо́га неизрече́нно заче́нши пло́тию, / Ма́ти Бо́га Вы́шняго, / Твои́х рабо́в мольбы́ приими́, Всенепоро́чная, / всем подаю́щи очище́ние прегреше́ний: / ны́не на́ша моле́ния прие́млющи, / моли́ спасти́ся всем нам.

Таже, Ны́не отпуща́еши: и Трисвятое. По О́тче наш:

Тропарь воскресен, глас 8:

С высоты́ снизше́л еси́, Благоутро́бне, / погребе́ние прия́л еси́ тридне́вное, / да нас свободи́ши страсте́й, / Животе́ и Воскресе́ние на́ше, Го́споди, сла́ва Тебе́!

Слава, и ныне, Богородичен: И́же нас ра́ди рожде́йся от Де́вы / и распя́тие претерпе́в, Благи́й, / испрове́ргий сме́ртию смерть, / и воскресе́ние явле́й, я́ко Бог, / не пре́зри, я́же созда́л еси́ руко́ю Твое́ю; / яви́ человеколю́бие Твое́, Ми́лостиве, / приими́ ро́ждшую Тя Богоро́дицу, моля́щуюся за ны, / и спаси́, Спа́се наш, лю́ди отча́янныя.

В НЕДЕЛЮ НА УТРЕНИ.

По шестопсалмии: Бог Госпо́дь, и яви́ся нам: на глас 8, и глаголем тропарь воскресен: С высоты́ снизше́л еси́: дважды. Сла́ва, и ны́не, Богородичен: И́же нас ра́ди рожде́йся от Де́вы: Таже обычное стихословие Псалтира.

По 1-м стихословии, седальны воскресны, глас 8:

Воскре́сл еси́ из ме́ртвых, Животе́ всех, / и а́нгел све́тел жена́м вопия́ше: преста́ните от слез, / апо́столом благовести́те, возопи́йте пою́ща: / я́ко воскре́се Христо́с Госпо́дь, / благоволи́вый спасти́, я́ко Бог, род челове́ческий.

Стих: Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Воскресы́й из гро́ба я́ко вои́стинну, / преподо́бным повеле́л еси́ жена́м / пропове́дати воста́ние апо́столом, я́коже пи́сано есть: / и ско́рый Петр предста́ гро́бу, и свет зря во гро́бе, ужаса́шеся. / Те́мже и уви́дев плащани́цы, кроме́ Боже́ственнаго те́ла в нем лежа́щия, со стра́хом возопи́: / сла́ва Тебе́ Христе́ Бо́же, я́ко спаса́еши вся Спа́се наш: / О́тчее бо еси́ сия́ние.

Слава, и ныне, Богородичен: Небе́сную дверь, и киво́т, всесвяту́ю го́ру, / светоза́рный о́блак воспои́м, небе́сную ле́ствицу, слове́сный рай, / Е́вино избавле́ние, вселе́нныя всея́ вели́кое сокро́вище, / я́ко Спасе́ние в Ней соде́лася ми́рови, / и оставле́ние дре́вних согреше́ний. / Сего́ ра́ди вопие́м Ти: / моли́ Сы́на Твоего́ и Бо́га, / прегреше́ний оставле́ние дарова́ти, / благоче́стно покланя́ющимся пресвято́му Рождеству́ Твоему́.

По 2-м стихословии седальны воскресны, глас 8:

Челове́цы, Спа́се, гроб Твой запеча́таша: / А́нгел ка́мень от двере́й отвали́: / жены́ ви́деша воста́вша от ме́ртвых, / и ты́я благовести́ша ученико́м Твои́м в Сио́не, / я́ко воскре́сл еси́, Животе́ всех, и разреши́шася у́зы сме́ртныя: / Го́споди сла́ва Тебе́.

Стих: Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Мv́ра погреба́тельная жены́ прине́сша, / глас а́нгельский из гро́ба слы́шаху: преста́ните от слез, / и вме́сто печа́ли ра́дость приими́те, возопи́йте пою́ща: / я́ко воскре́се Христо́с Госпо́дь, / благоволи́вый спасти́, я́ко Бог, род челове́ческий.

Слава, и ныне, Богородичен, не седяще поем, но стояще, и со страхом и благоговением:

О Тебе́ ра́дуется, Благода́тная, вся́кая тварь, / а́нгельский собо́р, и челове́ческий род, / освяще́нный хра́ме, и раю́ слове́сный: де́вственная похвало́, / из Нея́же Бог воплоти́ся, и Младе́нец бысть, / пре́жде век сый Бог наш: / ложесна́ бо Твоя́ престо́л сотвори́, / и чре́во Твое́ простра́ннее небе́с соде́ла. / О Тебе́ радуется, Благода́тная, вся́кая тварь, сла́ва Тебе́.

Ипакои, глас 8:

Мvроно́сицы Жизнода́вца предстоя́ща гро́бу, / Влады́ку иска́ху в ме́ртвых, Безсме́ртнаго, / и ра́дость благове́щения от А́нгела прие́мша, апо́столом возвеща́ху: / я́ко воскре́се Христо́с Бог, / подая́й ми́рови ве́лию ми́лость.

Степенна, глас 8: Ихже стихи повторяюще поем. Антифон 1:

От ю́ности моея́ враг мя искуша́ет, сластьми́ пали́т мя: / аз же наде́яся на Тя, Го́споди, побежда́ю сего́.

Ненави́дящии Сио́на, / да бу́дут у́бо пре́жде исторже́ния я́ко трава́: / ссе́чет бо Христо́с вы́я их, усече́нием мук.

Слава: Святы́м Ду́хом, Е́же жи́ти вся́ческим: / Свет от Све́та, Бог Вели́к: / со Отце́м пое́м Ему́, и с Сло́вом.

И ныне, тойже.

Антифон 2:

Се́рдце мое́ стра́хом Твои́м да покры́ется смиренному́дрствующее: / да не возне́сшееся отпаде́т от Тебе́, Всеще́дре.

На Го́спода име́вый наде́жду, не устраши́тся тогда́, / егда́ огне́м вся суди́ти и́мать, и му́кою.

Слава: Святы́м Ду́хом, всяк кто боже́ственный ви́дит, и предглаго́лет, / чудоде́йствует вы́шняя, в Трие́х Еди́наго Бо́га поя́: / а́ще бо и трисия́ет, единонача́льствует Божество́.

И ныне, тойже.

Антифон 3:

Воззва́х Тебе́, Го́споди, вонми́, / приклони́ ми у́хо Твое́ вопию́щу, и очи́сти, / пре́жде да́же не во́змеши мене́ отсю́ду.

В ма́тери свое́й земли́ отходя́й всяк, па́ки разреша́ется, / прия́ти му́ки, или́ по́чести пожи́вших.

Слава: Святы́м Ду́хом богосло́вие, Еди́ница Трисвята́я: / Оте́ц бо Безнача́лен: от Него́же роди́ся Сын безле́тно, / и Дух Сопресто́лен, Сообра́зен, от Отца́ спросия́вший.

И ныне, тойже.

Антифон 4:

Се ны́не что добро́, или́ что красно́; но е́же жи́ти бра́тии вку́пе: / в сем бо Госпо́дь обеща́ живо́т ве́чный.

О ри́зе свое́й, И́же кри́ны се́льныя украша́яй, / повелева́ет, я́ко не подоба́ет пещи́ся.

Слава: Святы́м Ду́хом, Единови́дною вино́ю, / вся содержа́тся миропода́тельне: / Бог бо Сей есть, Отцу́ же и Сы́нови Единосу́щен Госпо́дственне.

И ныне, тойже.

Прокимен, глас 8:

Воцари́тся Госпо́дь во век, / Бог твой Сио́не, в род и род. Стих: Хвали́ душе́ моя́ Го́спода, восхвалю́ Го́спода в животе́ мое́м.

Таже, Вся́кое дыха́ние: Стих: Хвали́те Бо́га во святы́х Его́: Евангелие воскресно, и прочее по ряду. Воскресе́ние Христо́во: псалом 50.

Канон воскресен. Глас 8:

Песнь 1

Ирмос: Колесницегони́теля фарао́ня погрузи́ / чудотворя́й иногда́ / Моисе́йский жезл, крестообра́зно порази́в, / и раздели́в мо́ре, / Изра́иля же беглеца́, пешехо́дца спасе́, / песнь Бо́гови воспева́юща.

Припев: Сла́ва Го́споди свято́му Воскресе́нию Твоему́.

Всеси́льну Христо́ву Божеству́ ка́ко не диви́мся; / от страсте́й у́бо всем ве́рным, безстра́стие и нетле́ние точа́щу, / от ребра́ же Свята́го исто́чник безсме́ртия иска́пающу, / и Живо́т из гро́ба Присносу́щный.

Я́ко благоле́пен жена́м А́нгел ны́не яви́ся, / све́тлыя нося́ о́бразы есте́ственныя невеще́ственныя чистоты́, / зра́ком же возвеща́я свет воскресе́ния, зовы́й: воскре́се Госпо́дь.

Богородичен: Пресла́вная возглаго́лашася о Тебе́ в роде́х родо́в, / Бо́га Сло́ва во чре́ве вме́щшая, / чиста́ же пребы́вши Богоро́дице Мари́е. / Те́мже Тя вси почита́ем, су́щее по Бо́зе заступле́ние на́ше.

Канон крестовоскресен.

Ирмос: Во́ду проше́д я́ко су́шу:

Взя́шася врата́ боле́зненная, / и ужасо́шася вра́тницы а́довы, / зря́ще в преиспо́днейшая Соше́дшаго, / И́же на высоте́ всех превы́ше естества́.

Удиви́шася чи́ни а́нгельстии, / зря́ще на престо́ле посажде́но О́тчи, / отпа́дшее естество́ челове́ческое, / затворе́ное в преиспо́дних земли́.

Чи́ни Тя а́нгельстии и челове́честии, Безневе́стная Ма́ти, хва́лят непреста́нно: / Зижди́теля бо сих, я́ко Младе́нца / на объя́тиих Твои́х носи́ла еси́.

Ин канон Пресвятей Богородице.

Ирмос: Пои́м Го́сподеви, прове́дшему лю́ди Своя́:

Пречи́стая Богоро́дице, / вопло́щшееся Присносу́щное и Пребоже́ственное Сло́во, / па́че естества́ ро́ждши, пое́м Тя.

Грозд Тя Живоно́сен, / всеми́рнаго иска́пающ сла́дость спасе́ния, / Де́ва, Христе́, роди́.

Род Ада́мль, ко е́же па́че ума́ блаже́нству, / Тобо́ю возведе́нный, Богоро́дице, / досто́йне сла́вит Тя.

Катавасиа: Отве́рзу уста́ моя́:

Песнь 3

Ирмос: Утвержде́й в нача́ле Небеса́ ра́зумом, / и зе́млю на вода́х основа́вый, / на ка́мени мя, Христе́, за́поведей Твои́х утверди́, / я́ко несть свят, па́че Тебе́ / Еди́не Человеколю́бче.

Осужде́на бы́вша Ада́ма вкуше́нием греха́, / пло́ти Твоея́ спаси́тельною стра́стию оправда́л еси́, Христе́: / Сам бо непови́нен сме́ртнаго иску́са был еси́, Безгре́шне.

Воскресе́ния свет возсия́ / су́щим во тьме, и се́ни сме́ртней седя́щим, / Бог мой Иису́с, / и Свои́м Божество́м кре́пкаго связа́в, / сего́ сосу́ды расхи́тил есть.

Богородичен: Херуви́мов и серафи́мов превы́шши яви́лася еси́, Богоро́дице: / Ты бо Еди́на прия́ла еси́ Невмести́маго Бо́га в Твое́м чре́ве, Нескве́рная: / те́мже Тя ве́рнии вси пе́сньми, Чи́стая, ублажа́ем.

Ин, ирмос: Небе́снаго кру́га Верхотво́рче Го́споди:

Отве́ргшагося пре́жде за́поведи, Го́споди, / изринове́на мя от Тебе́ сотвори́л еси́, / в него́же вообрази́вся, послуша́нию же навы́к, / Себе́ па́ки назда́л еси́ распя́тием.

Прему́дростию вся проуве́девый, Го́споди, / и ра́зумом Твои́м водрузи́вый преиспо́дняя, / не не сподо́бил еси́ снизхожде́нием Твои́м, Сло́ве Бо́жий, / воскреси́ти, е́же по о́бразу Твоему́.

Богородичен: Всели́вся в Де́ву теле́сне, Го́споди, / яви́лся еси́ челове́ком, я́коже подоба́ше ви́дети Тебе́: / Ю́же и показа́л еси́ я́ко и́стинную Богоро́дицу, / и ве́рных Помо́щницу, Еди́не Человеколю́бче.

Ин, ирмос: Ты еси́ утвержде́ние:

Даждь нам по́мощь Твои́ми моли́твами, Всечи́стая, / прило́ги отража́ющи лю́тых обстоя́ний.

Е́ве прама́тери Ты исправле́ние бы́ла еси́, / Нача́льника жи́зни ми́рови, Христа́ Богоро́дице, ро́ждши.

Препоя́ши мя си́лою, Всечи́стая, / Я́же вои́стинну Бо́га ро́ждши пло́тию, / О́тчую Ипоста́сную си́лу.

Песнь 4

Ирмос: Ты моя́ кре́пость Го́споди, / Ты моя́ и си́ла, / Ты мой Бог, Ты мое́ ра́дование, / не оста́вль не́дра О́тча, / и на́шу нищету́ посети́в. / Тем с проро́ком Авваку́мом зову́ Ти: / си́ле Твое́й сла́ва, Человеколю́бче.

Ты врага́ су́ща мя зело́ возлюби́л еси́: / Ты истоща́нием стра́нным соше́л еси́ на зе́млю, Благоутро́бне Спа́се, / после́дняго моего́ досажде́ния не отве́ргся, / и пребы́в на высоте́ пречи́стыя Твоея́ сла́вы, / пре́жде безче́ствованнаго просла́вил еси́.

Кто зря, Влады́ко, ны́не не ужаса́ется, / стра́стию смерть разруша́ему; / Кресто́м бежа́щее тле́ние, / и сме́ртию ад бога́тства истощава́емый, / Боже́ственною си́лою Тебе́ распя́таго; / чу́дно де́ло, Человеколю́бче!

Богородичен: Ты ве́рным похвала́ еси́, Безневе́стная, Ты Предста́тельнице, / Ты и прибе́жище христиа́н, стена́ и приста́нище: / к Сы́ну бо Твоему́ мольбы́ но́сиши, Всенепоро́чная, и спаса́еши от бед, / ве́рою и любо́вию Богоро́дицу Чи́стую Тебе́ зна́ющих.

Ин, ирмос: Услы́шах Го́споди:

На Кресте́ Тя пригвозди́ша законопресту́пных де́ти, Христе́ Бо́же: / и́мже спасл еси́ я́ко Благоутро́бен, сла́вящия Твоя́ страда́ния.

Воскре́с от гро́ба, вся совоскреси́л еси́ су́щия во а́де ме́ртвыя, / и просвети́л еси́ я́ко Благоутро́бен, сла́вящия Твое́ воскресе́ние.

Богородичен: Бо́га, Его́же родила́ еси́, Пречи́стая Мари́е, / Того́ моли́ дарова́ти рабо́м Твои́м согреше́ний проще́ние.

Ин, ирмос тойже.

Клас возрасти́вшая животво́рный, неора́нная Ни́во, / подаю́щаго ми́рови жизнь, Богоро́дице, / спаса́й пою́щия Тя.

Богоро́дицу Тя, Всечи́стая, просве́щшиися вси пропове́дуем: / Со́лнце бо пра́вды родила́ еси́, Присноде́во.

Очище́ние да́руй на́шым неве́дением, я́ко Безгре́шен: / и умири́ мир Твой, Бо́же, моли́твами ро́ждшия Тя.

Песнь 5

Ирмос: Вску́ю мя отри́нул еси́ / от лица́ Твоего́, Све́те Незаходи́мый, / и покры́ла мя есть чужда́я тьма, окая́ннаго; / но обрати́ мя, / и к све́ту за́поведей Твои́х / пути́ моя́ напра́ви, молю́ся.

Оде́ятися претерпе́л еси́ в багряни́цу / пре́жде стра́сти Твоея́, Спа́се, поруга́емь, / первозда́ннаго покрыва́я безобра́зное обнаже́ние: / и наг пригвозди́лся еси́ на Кресте́ пло́тию, / совлача́я, Христе́, ри́зу умерщвле́ния.

От пе́рсти сме́ртныя, / Ты па́дшее мое́ па́ки назда́л еси́ существо́, воскре́с: / и нестаре́ющееся, Христе́ устро́ил еси́, / яви́в па́ки я́коже ца́рский о́браз, / нетле́ния жизнь блиста́ющ.

Богородичен: Ма́тернее дерзнове́ние, е́же к Сы́ну Твоему́ иму́щи, Всечи́стая, / сро́днаго промышле́ния, е́же о нас, не пре́зри, мо́лимся: / я́ко Тебе́ и Еди́ну христиа́не ко Влады́це очище́ние ми́лостивно предлага́ем.

Ин, ирмос: Просвети́ нас:

Наста́ви нас си́лою Креста́ Твоего́, Христе́: / тем бо Тебе́ припа́даем, / мир пода́ждь нам Человеколю́бче.

Окорми́ живо́т наш, я́ко Преблаги́й, / пою́щих Твое́ воста́ние, / и мир пода́ждь нам, Человеколю́бче.

Богородичен: Умоли́, Чи́стая, Сы́на Твоего́ и Бо́га на́шего, / Неискусобра́чная Мари́е Пречи́стая, / е́же низпосла́ти нам ве́рным ве́лию ми́лость.

Ин, ирмос: У́тренююще, вопие́м Ти:

Утоли́ нестерпи́мую бу́рю страсте́й мои́х, / Я́же Бо́га ро́ждшая, Окорми́теля и Го́спода.

Слу́жат рождеству́ Твоему́, Пречи́стая Богоро́дице, / а́нгельстии чи́нове, и челове́ков собра́ние.

Мари́е Богоро́дице Безневе́стная, / упова́ния враго́в осуети́, / и пою́щия Тя возвесели́.

Песнь 6

Ирмос: Очи́сти мя, Спа́се, / мно́га бо беззако́ния моя́, / и из глубины́ зол возведи́, молю́ся: / к Тебе́ бо возопи́х, / и услы́ши мя, / Бо́же спасе́ния моего́.

Дре́вом кре́пко низложи́ мя началозло́бный: / Ты же, Христе́, возне́сся на Кресте́, / крепча́е низложи́л еси́, посрами́в сего́, / па́дшаго же воскреси́л еси́.

Ты уще́дрил еси́ Сио́на, возсия́вый от гро́ба, / но́ваго вме́сто ве́тхаго соверши́в, я́ко Благоутро́бен, Боже́ственною Твое́ю кро́вию: / и ны́не ца́рствуеши в нем во ве́ки, Христе́.

Богородичен: Да изба́вимся от лю́тых прегреше́ний, / мольба́ми Твои́ми, Богороди́тельнице Чи́стая, / и да улучи́м, Пречи́стая, Боже́ственное сия́ние, / из Тебе́ неизрече́нно воплоще́ннаго Сы́на Бо́жия.

Ин, ирмос: Моли́тву пролию́ ко Го́споду:

Дла́ни на Кресте́ распросте́рл еси́, / исцеля́яй неудержа́нно просте́ртую во Еде́ме ру́ку первозда́ннаго: / и Твое́ю во́лею же́лчи вкуси́в, / и спасл еси́, Христе́, я́ко Си́лен, / сла́вящия Твоя́ страда́ния.

Сме́рти Изба́витель вкуси́, дре́вняго осужде́ния, / я́ко да и тле́ния ца́рство разруши́т, / и во а́дская сшед, воскре́се Христо́с, / и спасе́, я́ко Си́лен, пою́щия Его́ воскресе́ние.

Богородичен: Не престай за ны молящи, Пречи́стая Богоро́дице Де́во, / я́ко верным утверждение Ты еси́: / надеждою Твое́ю крепимся, / и любовию Тя, и из Тебе́ воплощеннаго неизреченно сла́вим.

Ин, ирмос: Ри́зу мне пода́ждь све́тлу:

Храм Тя Бо́жий и Ковче́г, / и черто́г одушевле́нный, и дверь Небе́сную, / Богоро́дице, ве́рнии возвеща́ем.

Тре́бищ разруши́тель, я́ко Бог, / бы́вшее рождество́ Твое́, Мари́е Богоневе́сто, / покланя́емо есть со Отце́м и Ду́хом.

Сло́во Бо́жие Тебе́ земны́м, Богоро́дице, / показа Небесную Лествицу: / Тобою бо к нам сниде.

Кондак, глас 8: Подобен: Яко начатки:

Воскре́с из гро́ба, уме́ршыя воздви́гл еси́, / и Ада́ма воскреси́л еси́, / и Е́ва лику́ет во Твое́м Воскресе́нии, / и мирсти́и концы́ торжеству́ют / е́же из ме́ртвых воста́нием Твои́м, Многоми́лостиве.

Икос: А́дова ца́рствия плени́вый, и ме́ртвыя воскреси́вый, Долготерпели́ве, / жены́ мироно́сицы сре́тил еси́, вме́сто печа́ли ра́дость принесы́й: / и апо́столом Твои́м возвести́л еси́ победи́тельная Спа́се мой зна́мения Живода́телю, / и тварь просвеща́еши, Человеколю́бче. / Сего́ ра́ди и мíр сра́дуется, е́же из ме́ртвых воста́нию Твоему́, Многоми́лостиве.

Песнь 7

Ирмос: Бо́жия снизхожде́ния / огнь устыде́ся в Вавило́не иногда́. / Сего́ ра́ди о́троцы в пещи́ ра́дованною ного́ю, / я́ко во цве́тнице лику́юще поя́ху: / благослове́н еси́, Бо́же оте́ц на́ших.

Сла́вное истоща́ние, / Боже́ственное бога́тство Твоея́ нищеты́, Христе́, удивля́ет а́нгелы, / на Кресте́ зря́щия Тя пригвожда́ема, / за е́же спасти́ ве́рою зову́щия: / благослове́н еси́ Бо́же оте́ц на́ших.

Боже́ственным Твои́м соше́ствием све́та испо́лнил еси́ преиспо́дняя, / и тьма прогна́на бысть пре́жде гоня́щая. / Отню́дуже воскресо́ша и́же от ве́ка ю́зницы, зову́ще: / благослове́н Бог оте́ц на́ших.

Троичен: Всем у́бо Го́спода, / Еди́наго же еди́ному Единоро́дному Сы́ну правосла́вно Отца́, / богосло́вяще Тя возвеща́ем, / и Еди́наго ве́дяще от Тебе́ исходя́ща Ду́ха Пра́ваго, / Соесте́ственна и Соприсносу́щна.

Ин, ирмос: От Иуде́и доше́дше:

Спасе́ние соде́лал еси́ посреде́ вселе́нныя, проро́чески Бо́же: / на дре́во бо вознесе́н быв, вся призва́л еси́ ве́рою зову́щия: / оте́ц на́ших Бо́же, благослове́н еси́.

Воскре́с от гро́ба, я́коже от сна, Ще́дре, / всех изба́вил еси́ от тли, / тварь же уверя́ется апо́столы пропове́дающими воста́ние: / отце́в Бо́же, благослове́н еси́.

Богородичен: Равноде́тельное Ро́ждшему, / Равноси́льное Сло́во и Соприсносу́щное, / во утро́бе Де́вы, Отца́ благоволе́нием, и Ду́ха, созида́ется: / отце́в на́ших Бо́же, благослове́н еси́.

Ин, ирмос тойже.

От Де́вственных ложе́сн вопло́щься, / яви́лся еси́ на Спасе́ние на́ше. / Те́мже Твою́ Ма́терь ве́дяще Богоро́дицу, правосла́вно зове́м: / отце́в Бо́же, благослове́н еси́.

Жезл прорасти́ла еси́, Де́во, / от ко́рене Иессе́ова, Всеблаже́нная, / Плод цветонося́щи спаси́тельный, / ве́рою Сы́ну Твоему́ зову́щим: / отце́в Бо́же, благослове́н еси́.

Прему́дрости испо́лни всех и си́лы Боже́ственныя, / Ипоста́сная Прему́дросте Вы́шняго, Богоро́дицею, ве́рою Тебе́ пою́щих: / отце́в на́ших Бо́же, благослове́н еси́.

Песнь 8

Ирмос: Седмери́цею пещь халде́йский мучи́тель / Богочести́вым неи́стовно разжже́, / си́лою же лу́чшею спасе́ны сия́ ви́дев, / Творцу́ и Изба́вителю вопия́ше: / о́троцы, благослови́те, / свяще́нницы, воспо́йте, / лю́дие, превозноси́те во вся ве́ки.

Иису́сова Божества́ Пребоже́ственная си́ла, / в нас боголе́пно возсия́ла есть: / пло́тию бо вкуш за всех смерть кре́стную, / разруши́ а́дову кре́пость. / Его́же непреста́нно де́ти благослови́те, свяще́нницы воспо́йте, / лю́дие превозноси́те во вся ве́ки.

Распны́йся воста́, великовы́йный паде́, / пады́й и сокруше́нный испра́вися, / тля отве́ржена бысть, и нетле́ние процвете́: / Жи́знию бо ме́ртвенное поже́рто бысть. Де́ти благослови́те, свяще́нницы воспо́йте, лю́дие превозноси́те во вся ве́ки.

Троичен: Трисве́тлое Божество́, / Еди́ну сия́ющее зарю́ от Еди́наго Триипоста́снаго Естества́, Роди́теля Безнача́льна: / Единоесте́ственно же Сло́во Отцу́, и Сца́рствующаго Единосу́щнаго Ду́ха, / де́ти благослови́те, свяще́нницы воспо́йте, / лю́дие превозноси́те во вся ве́ки.

Ин, ирмос: Победи́тели мучи́теля:

На дре́ве ру́це мне просте́ршаго, обнаже́нному, призыва́юща мя, / Свое́ю благообра́зною согре́яти нагото́ю: / благослови́те вся дела́ Госпо́дня, / и превозноси́те Его́ во ве́ки.

Из преиспо́дняго а́да возне́сша мя, па́дшаго, / и высокопресто́льною сла́вою Роди́теля поче́тшаго: / благослови́те, вся дела́ Госпо́дня, Го́спода, / и превозноси́те Его́ во ве́ки.

Богородичен: Ада́ма Де́во, па́дшаго у́бо яви́лася еси́ Дщи, Бо́га же Ма́ти, / обнови́вшаго мое́ существо́: / Его́же пое́м вся дела́, я́ко Го́спода, / и превозно́сим во вся ве́ки.

Ин, ирмос: Царя́ Небе́снаго:

Сопроти́вных разжже́нныя и пламенови́дныя на нас угаси́ стре́лы: / я́ко да пое́м Тя во вся ве́ки.

Преесте́ственне Соде́теля и Спа́са, / Бо́га Сло́ва родила́ еси́, Де́во: / те́мже Тя пое́м, и превозно́сим во вся ве́ки.

Просвети́тельную Тя, и Златоза́рную, / все́льшийся в Тя Свет Непристу́пный, Де́во, / показа́ свещу́ во вся ве́ки.

Таже поем песнь Богородицы: Вели́чит душа́ моя́ Го́спода: С припевом: Честне́йшую херуви́м:

Песнь 9

Ирмос: Ужасе́ся о сем Не́бо, / и земли́ удиви́шася концы́, / я́ко Бог яви́ся челове́ком пло́тски, / и чре́во Твое́ бысть простра́ннейшее Небе́с. / Тем Тя, Богоро́дицу, / А́нгелов и челове́к чинонача́лия велича́ют.

Боже́ственным и Безнача́льным Естество́м прост сый, / сложи́лся еси́ прия́тием пло́ти, в Тебе́ Само́м Сию́ соста́вив, Сло́ве Бо́жий, / и пострада́в я́ко челове́к, пребы́л еси́ кроме́ страсте́й, я́ко Бог. / Те́мже Тя во Двою́ Существу́ неразде́льно и неслия́нно велича́ем.

Отца́ по Существу́ Боже́ственному, / я́коже естество́м быв челове́к, / рекл еси́ Бо́га Вы́шний, рабо́м снизходя́, / воскре́с от гро́ба, благода́тию Отца́ / земноро́дным поло́ж, и́же по естеству́ Бо́га же и Влады́ку, / с Ни́мже Тя вси велича́ем.

Богородичен: Яви́лася еси́, о Де́во Ма́ти Бо́жия, / па́че естества́ ро́ждши пло́тию Бо́га Сло́ва, / Его́же Оте́ц отры́гну от се́рдца Своего́ пре́жде всех век, я́ко Благ, / Его́же ны́не и теле́с превы́шша разуме́ем, а́ще и в те́ло облече́ся.

Ин, ирмос: Устраши́ся:

Бо́жия Тя естество́м у́бо Сы́на, / зача́таго во утро́бе све́мы Богома́тере, / и бы́вшаго нас ра́ди Челове́ка, / и зря́ще Тя на Кресте́ естество́м у́бо стра́ждуща челове́ческим, / безстра́стна же, я́ко Бо́га пребыва́юща, велича́ем.

Разруши́ся тьма дря́хлая, / от а́да бо возсия́ Со́лнце Пра́вды Христо́с, / земли́ просвеща́я вся концы́, / сия́я Божества́ све́том, Небе́сный Челове́к, Бог земны́й: / Его́же во двою́ естеству́ велича́ем.

Напрязи́, и успева́й, и ца́рствуй, Сы́не Богома́тере, / исма́ильтеския лю́ди покаря́я, борю́щия ны, / я́ко ору́жие непобеди́мое, / приходя́щим к Тебе́ Крест с копие́м да́руя.

Ин, ирмос: Вои́стинну Богоро́дицу:

Ра́дости и весе́лия испо́лнь есть па́мять Твоя́, / приступа́ющим исцеле́ния точа́щи, / и благоче́стно Богоро́дицу Тя возвеща́ющим.

Псалмы́ Тя воспева́ем Благода́тная, / и немо́лчно, е́же ра́дуйся, прино́сим: / Ты бо источи́ла еси́ всем ра́дость.

Красе́н, Богоро́дице, прорасте́ плод Твой, / не тли причаща́ющимся хода́тайствен, но жи́зни, / ве́рою Тя велича́ющим.

По катавасии, ектениа малая. Таже, Свят Госпо́дь Бог наш. Посем ексапостиларий утренний.

На хвалитех стихиры воскресны, глас 8:

Сотвори́ти в них суд напи́сан: / сла́ва сия́ бу́дет всем преподо́бным Его́.

Го́споди, а́ще и суди́лищу предста́л еси́ от Пила́та суди́мый, / но не отступи́л еси́ от престо́ла со Отце́м седя́: / и воскре́с из ме́ртвых, / мiр свободи́л еси́ от рабо́ты чужда́го, / я́ко Щедр и Человеколю́бец.

Хвали́те Бо́га во святы́х Его́, / хвали́те Его́ в утверже́нии си́лы Его́.

Го́споди, ору́жие на диа́вола / Крест Твой дал еси́ нам: / трепе́щет бо и трясе́тся, не терпя́ взира́ти на си́лу Его́: / я́ко ме́ртвыя возставля́ет, и смерть упраздни́. / Сего́ ра́ди покланя́емся / погребе́нию Твоему́ и воста́нию.

Хвали́те Его́ на си́лах Его, / хвали́те Его́ по мно́жеству вели́чествия Его́.

Го́споди, а́ще и я́ко ме́ртва / во гро́бе иуде́и положи́ша, / но я́ко Царя́ спя́ща во́ини Тя стрежа́ху, / и я́ко живота́ сокро́вище, печа́тию печа́таша, / но воскре́сл еси́, / и по́дал еси́ нетле́ние душа́м на́шым.

Хвали́те Его́ во гла́се тру́бнем: / хвали́те Его́ во псалти́ри и гу́слех.

А́нгел Твой, Го́споди, / Воскресе́ние пропове́давый, / стра́жи у́бо устраши́, / жена́м же возгласи́, глаго́ля: / что и́щете Жива́го с ме́ртвыми; / воскре́се Бог сый, / и вселе́нней жизнь дарова́.

Ины стихиры Анатолиевы, глас тойже.

Хвали́те Его́ в тимпа́не и ли́це, / хвали́те Его́ во стру́нах и орга́не.

Пострада́л еси́ Кресто́м, Безстра́стный Божество́м, / погребе́ние прия́л еси́ тридне́вное, / да нас свободи́ши от рабо́ты вра́жия, / и обезсме́ртив оживотвори́ши нас Христе́ Бо́же, / воскресе́нием Твои́м, Человеколю́бче.

Хвали́те Его́ в кимва́лех доброгла́сных, хвали́те Его́ в кимва́лех восклица́ния: / вся́кое дыха́ние да хва́лит Го́спода.

Покланя́юся, и сла́влю, и воспева́ю, Христе́ / Твое́ из гро́ба Воскресе́ние, / и́мже свободи́л еси́ нас от а́довых нереши́мых уз: / и дарова́л еси́ мíрови, я́ко Бог, жизнь ве́чную, / и ве́лию ми́лость.

Воскресни́ Го́споди Бо́же мой, да вознесе́тся рука́ Твоя́, / не забу́ди убо́гих Твои́х до конца́.

Жизноприе́мнаго Твоего́ гро́ба стрегу́ще законопресту́пнии, / с кустоди́ею запеча́таша тогда́: / Ты же, я́ко Безсме́ртен Бог и Всеси́лен, / воскре́сл еси́ тридне́вен.

Испове́мся Тебе́ Го́споди всем се́рдцем мои́м, / пове́м вся чудеса́ Твоя́.

Доше́дшу Ти во врата́ а́дова, Го́споди, / и сия́ сокруши́вшу, / пле́нник си́це вопия́ше: / кто Сей есть, я́ко не осужда́ется в преиспо́дних земли́, / но и я́ко сень разруши́ сме́ртное узи́лище; / прия́х Того я́ко ме́ртва, и трепе́щу, я́ко Бо́га. / Всеси́льне поми́луй нас.

Слава, стихира евангельская.

И ныне, Богородичен: Преблагослове́на еси́, Богоро́дице Де́во:

Славословие великое.

Таже, тропарь воскресен:

Воскре́с из гро́ба и у́зы растерза́л еси́ а́да, / разруши́л еси́ осужде́ние сме́рти, Го́споди, / вся от сете́й врага́ изба́вивый; / яви́вый же Себе́ апо́столом Твои́м, / посла́л еси́ я на про́поведь, / и те́ми мир Твой по́дал еси́ вселе́нней, / Еди́не Многоми́лостиве.

Таже ектении: и отпуст.

НА ЛИТУРГИИ.

Блаженны, глас 8:

Помяни́ нас, Христе́ Спа́се мíра, / я́коже разбо́йника помяну́л еси́ на дре́ве: / и сподо́би всех, Еди́не Ще́дре, / Небе́сному Ца́рствию Твоему́.

Блаже́ни чи́стии се́рдцем, я́ко ти́и Бо́га у́зрят.

Слы́ши, Ада́ме, и ра́дуйся со Е́вою: / я́ко обнажи́вый пре́жде обоя́, / и пре́лестию взем вас пле́нники, / Кресто́м Христо́вым упраздни́ся.

Блаже́ни миротво́рцы, я́ко ти́и сы́нове Бо́жии нареку́тся.

На дре́ве пригвожде́н быв, Спа́се наш, во́лею, / я́же от дре́ва кля́твы Ада́ма изба́вил еси́, / воздая́, я́ко Щедр, е́же по о́бразу, и ра́йское селе́ние.

Блаже́ни изгна́ни пра́вды ра́ди, я́ко тех есть Ца́рство Небе́сное.

Днесь Христо́с воскре́с от гро́ба, / всем ве́рным подая́ нетле́ние, / и ра́дость обновля́ет мvроно́сицам по стра́сти и Воскресе́нии.

Блаже́ни есте́, егда́ поно́сят вам, и изжену́т, и реку́т всяк зол глаго́л на вы лжу́ще Мене́ ра́ди.

Ра́дуйтеся му́дрыя жены́ мvроно́сицы, / пе́рвыя Христо́во Воскресе́ние ви́девша, / и Его́ возвести́вша апо́столом, всего́ мíра воззва́ние.

Ра́дуйтеся и весели́теся, я́ко мзда ва́ша мно́га на небесе́х.

Дру́зи Христо́вы апо́столи я́вльшеся, / сопресто́льни Его́ сла́ве бы́ти иму́ще, / со дерзнове́нием Тому́ нам предста́ти, / я́ко ученицы́ Его́ моли́теся.

Слава, Троичен: Безнача́льная Тро́ице, Неразде́льное Существо́, / Сопресто́льная Еди́нице, Единоче́стная сла́вою, / Пренача́льное Естество́ и Ца́рство, / спаса́й, и́же ве́рою воспева́ющих Тя.

И ныне, Богородичен: Ра́дуйся, Бо́жие простра́нное Вмести́лище; / ра́дуйся, Ковче́же но́ваго заве́та; / ра́дуйся, ру́чко, из Нея́же ма́нна всем даде́ся небе́сная.

Прокимен, глас 8:

Помоли́теся и воздади́те / Го́сподеви Бо́гу на́шему. Стих: Ве́дом во Иуде́и Бог, во Изра́или ве́лие И́мя Его́.

Аллилуиа:

Прииди́те, возра́дуемся Го́сподеви, воскли́кнем Бо́гу Спаси́телю на́шему. Стих: Предвари́м лице́ Его́ во испове́дании, и во псалме́х воскли́кнем Ему́.

ВОСКРЕСНАЯ ЕВАНГЕЛИА УТРЕННЯЯ И ЕКСАПОСТИЛАРИИ.

Нача́ло воскре́сных ексапостила́рий, и у́тренних самогла́сных, си́речь ева́нгельских стихи́р. И у́треннии у́бо стихи́ры суть творе́ние Льва царя́ прему́драго; ексапостила́рии же сы́на его́ Константи́на царя́.

Ексапостила́рий 1: Со ученики́ взы́дем на го́ру Галиле́йскую, / ве́рою Христа́ ви́дети / глаго́люща власть прия́ти вы́шних и ни́жних, научи́мся: / ка́ко учи́т креща́ти во и́мя Отца́, и Сы́на, и Свята́го Ду́ха, язы́ки вся, / и пребыва́ти с таи́нники, я́коже обеща́ся, до сконча́ния ве́ка.

Богоро́дичен: Со ученики́ ра́довалася еси́, Богоро́дице Де́во, / я́ко Христа́ ви́дела еси́ воскре́сшаго от гро́ба тридне́вна, я́коже рече́: / и́мже и яви́ся, науча́я и явля́я лу́чшая, / и креща́ти во Отце́, и Сы́не, и Ду́се повелева́я, / е́же ве́ровати нам Того́ воста́нию, и сла́вити Тя, Отрокови́це.

Утренняя стихира, глас 1:

На го́ру ученико́м иду́щим за земно́е вознесе́ние, / предста́ Госпо́дь, и поклони́вшеся Ему́, / и да́нныя вла́сти везде́ научи́вшеся, / в поднебе́сную посыла́хуся / пропове́дати е́же из ме́ртвых воскресе́ние, / и е́же на небеса́ возше́ствие: / и́мже и во ве́ки спребыва́ти нело́жный обеща́ся Христо́с Бог, / и Спас душ на́ших.

Ексапостила́рий 2: Ка́мень узре́вша отвале́н, мироно́сицы ра́довахуся, / ви́деша бо ю́ношу седя́ща во гро́бе, / и той тем рече́: се Христо́с воста́л есть, / рцы́те с Петро́м ученико́м: / на го́ру приспе́йте Галиле́йскую, та́мо вам яви́тся, / я́коже предрече́ друго́м.

Богоро́дичен: А́нгел у́бо принесе́ Де́ве, е́же ра́дуйся, / пре́жде Твоего́ зача́тия, Христе́, / А́нгел же ка́мень отвали́ гро́ба Твоего́, / вме́сто печа́ли ов у́бо ра́дости неизрече́нныя зна́мения, / ов же в сме́рти ме́сто пода́теля Тя жи́зни пропове́дуя и велича́я, / и глаго́ля воскресе́ние жена́м, и таи́нником.

Утренняя стихира, глас 2:

С ми́ры прише́дшим я́же с Мари́ею жена́м, / и недоумева́ющимся, / ка́ко бу́дет им улучи́ти жела́ние, / яви́ся ка́мень взят, / и Боже́ственный ю́ноша утоля́я мяте́ж душ их, / воста́ бо, глаго́лет, Иису́с Госпо́дь. / Те́мже пропове́дите пропове́дником Его́, / ученико́м в Галиле́ю тещи́, / и ви́дети Его́ воскре́сша из ме́ртвых, / я́ко Жизнода́вца и Го́спода.

Ексапостила́рий 3: Я́ко Христо́с воскре́се, никто́же да не ве́рует: / яви́ся бо Мари́и, пото́м же ви́ден бысть на село́ иду́щима, / таи́нником же па́ки яви́ся возлежа́щим единона́десятим, / и́хже креща́ти посла́в, / на небеса́ вознесе́ся, отню́дуже и сни́де, / утвержда́я пропове́дание мно́жествы зна́мений.

Богоро́дичен: Возсия́вшее Со́лнце, я́ко от черто́га жени́х, из гро́ба днесь, / и ад плени́в, и смерть упраздни́в, / Тебе́ Ро́ждшия моли́твами, свет нам низпосли́: / свет, просвеща́ющ сердца́ и ду́ши: / свет, ходи́ти всех наставля́ющ / на стези́ повеле́ний Твои́х, и на путь ми́ра.

Утренняя стихира, глас 3:

Магдали́не Мари́и / Спа́сово благовеству́ющей из ме́ртвых Воскресе́ние и явле́ние, / не ве́рующе же ученицы́, поноси́ми бы́ша о жестосе́рдии: / но зна́меньми воору́жшеся и чудесы́, / ко пропове́данию посыла́хуся, / и Ты у́бо, Го́споди, к нача́льному све́ту возне́слся еси́ Отцу́, / они́ же пропове́даша всю́ду сло́во, чудесы́ уверя́юще. / Те́мже просвети́вшеся те́ми, / сла́вим Твое́ е́же из ме́ртвых воскресе́ние, / человеколю́бче Го́споди.

Ексапостила́рий 4: Доброде́тельми блиста́вшеся, / ви́дим предстоя́ща в живоно́снем гро́бе / му́жа в блеща́щихся ри́зах: / мироно́сицам прекло́ньшим ли́ца на зе́млю, / небесы́ Влады́чествующаго воскресе́нию да научи́мся, / и к Живота́ гро́бу с Петро́м притеце́м, / и соде́янному уди́вльшеся, / пребу́дем Христа́ ви́дети.

Богоро́дичен: Ра́доватися веща́вый, претвори́л еси́ / печа́ль прароди́телей, Го́споди, / ра́дость внося́ воста́ния Твоего́ в ми́ре: / того́ у́бо Живода́вче, Ро́ждшею Тя, / свет просвеща́ющ сердца́, / свет щедро́т Твои́х низпосли́, / е́же вопи́ти Тебе́: / человеколю́бче Богочелове́че, / сла́ва Твоему́ воста́нию.

Утренняя стихира, глас 4.

У́тро бе глубоко́, / и жены́ приидо́ша на гроб Твой, Христе́, / но Те́ло не обре́теся жела́емое и́ми. / Те́мже недоумева́ющимся, / и́же в ри́зах блеща́щихся предста́вшии глаго́лаху: / что жива́го с ме́ртвыми и́щете; / воста́, я́коже предрече́, / что не по́мните глаго́л Его́? / И́мже ве́ровавша, ви́денная пропове́даху, / но мня́хуся лжа благове́щения: / та́ко бы́ша еще́ ко́сни ученицы́. / Но Петр тече́, и ви́дев / просла́ви Твоя́ в себе́ чудеса́.

Ексапостила́рий 5: Живо́т и путь, Христо́с воста́ из ме́ртвых, / Клео́пе и Луце́ спутеше́ствова, / и́маже и позна́ся во Еммау́се, преломля́я хлеб: / ею́же ду́ши и сердца́ горя́ща бя́ху, / егда́ те́ма глаго́лаше на пути́, / и писа́ния ска́зоваше, я́же претерпе́. / С ни́маже, воста́, зове́м, / яви́ся же и Петро́ви.

Богоро́дичен: Пою́ безчи́сленную Твою́ ми́лость, Тво́рче мой, / я́ко Себе́ истощи́л еси́, / понести́ и спасти́ челове́ческое естество́ озло́бленное: / и Бог сый, изво́лил еси́, от чи́стыя Богоотрокови́цы, / по мне бы́ти, и сни́ти да́же до а́да, хотя́ ми спасти́ся, / моли́твами Ро́ждшия Тя, Влады́ко Всеще́дрый.

Утренняя стихира, глас 5.

О прему́дрых суде́б Твои́х, Христе́! / Ка́ко Петру́ у́бо плащани́цами еди́неми, / дал еси́ разуме́ти Твое́ воскресе́ние, / Луце́ же и Клео́пе спутеше́ствуя, бесе́довал еси́, / и бесе́дуяй не а́бие себе́ явля́еши? / Те́мже и поноси́мь быва́еши, я́ко еди́н прише́льствуяй во Иерусали́м, / и не причаща́яйся в коне́ц сове́та их. / Но И́же вся к созда́ния по́льзе стро́я, / и я́же о Тебе́ проро́чествия откры́л еси́, / и внегда́ благослови́ти хлеб, позна́лся еси́ им, / и́хже и пре́жде того́ сердца́ к позна́нию Твоему́ распала́стася, / и́же и ученико́м со́бранным уже́ / я́сно пропове́даста Твое́ воскресе́ние, / и́мже поми́луй нас.

Ексапостила́рий 6: Показу́я, я́ко челове́к еси́ Спа́се, по существу́, / посреде́ став воскре́с от гро́ба, / и бра́шна сопричасти́лся еси́, / учи́л еси́ креще́нию покая́ния. / А́бие же к Небе́сному возне́слся еси́ Отцу́, / и ученико́м Уте́шителя посла́ти обеща́л еси́, Пребоже́ственный Богочелове́че. / Сла́ва Твоему́ воста́нию.

Богоро́дичен: Творе́ц созда́ния, и Бог всех, / плоть челове́ческую прия́т от пречи́стых крове́й Твои́х, всесвята́я Де́во, / и истле́вшее мое́ все естество́ новосоде́ла, / па́ки я́коже пре́жде рождества́ оста́вль по рождестве́. / Те́мже Тя ве́рно вси восхваля́ем, зову́ще: / ра́дуйся, Влады́чице ми́ра.

Утренняя стихира, глас 6.

И́стинный мир Ты, Христе́, к челове́ком Бо́жий, / мир Твой дая́, по воста́нии ученико́м, / пристра́шны показа́л еси́ я́, / мня́щия дух ви́дети: / но ути́шил еси́ мяте́ж души́ их, / показа́вый ру́це и но́зе Твои́. / Оба́че не ве́рующим еще́, / бра́шен причаще́нием, и уче́ний воспомина́нием, / отве́рзл еси́ их ум, е́же разуме́ти Писа́ния: / и́мже и О́тческое обетова́ние обеща́в, и благослови́в я́, / отступи́л еси́ на не́бо. / Те́мже с ни́ми покланя́емся Тебе́, / Го́споди, сла́ва Тебе́.

Ексапостила́рий 7: Я́ко взя́ша Го́спода, Мари́и ре́кшей, / на гроб теча́ста, Си́мон Петр, / и други́й таи́нник Христо́в, его́же любля́ше: / теча́ста же о́ба, и обрето́ста плащани́цы еди́ны внутрь лежа́ща, / и главны́й же бе суда́рь кроме́ их. / Те́мже па́ки умолча́ста, / до́ндеже Христа́ ви́деста.

Богоро́дичен: Ве́лия и пресла́вная мене́ ра́ди соде́ял еси́, / Христе́ мой многоми́лостиве: / от Де́вы бо Отрокови́цы роди́лся еси́ несказа́нно, / и крест подъя́л еси́, и смерть претерпе́в, / воскре́сл еси́ во сла́ве, / и на́ше естество́ от сме́рти свободи́л еси́. / Сла́ва, Христе́, сла́ве Твое́й, / сла́ва си́ле Твое́й.

Утренняя стихира, глас 7.

Се тьма, и ра́но, и что у гро́ба, Мари́е, стои́ши, / мно́гую тьму име́ющи в ра́зуме, / в не́йже, где положе́н бысть вопроша́еши, Иису́с? / Но виждь сри́щущася ученики́, / ка́ко плащани́цами и сударе́м воскресе́ние обрето́ша, / и помяну́ша я́же о сих Писа́ния. / С ни́миже и и́миже и мы ве́ровавше, / воспева́ем Тя жизнода́вца Христа́.

Ексапостила́рий 8: Два А́нгела ви́девши внутрь гро́ба, Мари́я удивля́шеся, / и Христа́ не зна́ющи, я́ко вертогра́даря вопроша́ше: / го́споди, где положи́л еси́ те́ло Иису́са моего́? / Зва́нием же Того́ позна́вши бы́ти Самого́ Спа́са, / слы́ша: не прикаса́йся Мне, ко Отцу́ отхожду́, / рцы бра́тии Мое́й.

Богоро́дичен: От Тро́ицы родила́ еси́, Отрокови́це, / еди́наго неизрече́нно, во двою́ естеству́ су́ща, / и сугу́ба де́йством и еди́наго ипоста́сию. / Того́ у́бо моли́ при́сно, о и́же ве́рою покланя́ющихся, / от вся́каго наве́та вра́жия изба́витися: / я́ко вси к Тебе́ ны́не прибега́ем, / Влады́чице Богоро́дице.

Утренняя стихира, глас 8.

Мари́ины сле́зы не всу́е пролива́ются те́пле, / се бо сподо́бися и уча́щих А́нгелов, / и виде́ния Самого́ Иису́са. / Но еще́ земна́я му́дрствует, я́ко жена́ немощна́я: / те́мже и отсыла́ется не прикаса́тися Христу́. / Но оба́че пропове́дница посыла́ется Твои́м ученико́м, / и́мже благовествова́ние нося́щи, / е́же ко Оте́ческому жре́бию восхо́д возвеща́ющи. / С не́юже сподо́би и нас явле́ния Твоего́, Влады́ко Го́споди.

Ексапостила́рий 9: Заключе́нным Влады́ко две́рем, я́ко вшел еси́, / Апо́столы испо́лнил еси́ Ду́ха Пресвята́го, ми́рно ду́нув, / и́мже вяза́ти же и реша́ти грехи́ рекл еси́: / и по осми́ днех Твоя́ ре́бра Фоме́ показа́л еси́, и ру́це. / С ни́мже вопие́м: / Госпо́дь и Бог Ты еси́.

Богоро́дичен: Твоего́ Сы́на я́ко ви́дела еси́ от гро́ба воскре́сша тридне́вна, / Богоневе́стная Пресвята́я Де́во, / всю скорбь отложи́ла еси́, ю́же подъя́ла еси́, я́ко Ма́ти, / егда́ узре́ла еси́ стра́ждуща, / и ра́дости испо́лншися, / со ученики́ Его́ почита́ющи Того́, пое́ши. / Те́мже и́же Богоро́дицу Тя ны́не испове́дающих спаса́й.

Утренняя стихира, глас 5.

Я́ко в после́дняя ле́та, / су́щу по́зде от суббо́т, / предста́л еси́ друго́м Христе́, / и чудесе́м чу́до известву́еши, / заключе́ным вхо́дом две́рным, / е́же из ме́ртвых Твое́ воскресе́ние. / Но испо́лнил еси́ ра́дости ученики́, / и Ду́ха Свята́го препода́л еси́ им, / и власть по́дал еси́ оставле́ния грехо́в / и Фомы́ не оста́вил еси́ в неве́рствия погружа́тися бу́ри. / Те́мже пода́ждь и нам ра́зум и́стинный и оставле́ние прегреше́ний, / благоутро́бне Го́споди.

Ексапостила́рий 10: Тивериа́дское мо́ре с детьми́ Зеведе́евыми, / Нафана́ила с Петро́м же и со други́ма двема́ дре́вле, / и Фому́ имя́ше на ло́ве, / и́же Христо́вым повеле́нием одесну́ю вве́ргше, / мно́жество извлеко́ша рыб: / Его́же Петр позна́в, к Нему́ бродя́ше, / и́мже тре́тие явле́йся, / и хлеб показа́, и ры́бу на у́глех.

Богоро́дичен: Воскре́сшаго Го́спода тридне́вна от гро́ба, Де́во, / моли́ о воспева́ющих Тя, и любо́вию блажа́щих: / Тебе́ бо и́мамы вси прибе́жище спаси́тельное, и хода́таицу к Нему́: / насле́дие бо Твое́, и раби́ есмы́, Богоро́дице, / и к Твоему́ заступле́нию вси взира́ем.

Утренняя стихира, глас 6.

По е́же во ад соше́ствии, / и е́же из ме́ртвых воскресе́нии, / скорбя́ще я́коже досто́яше, / о разлуче́нии Твое́м, Христе́, / ученицы́ на де́лание обрати́шася, / и па́ки корабли́ и мре́жи, и ло́ва нигде́же. / Но Ты, Спа́се, яви́вся я́ко Влады́ка всех, / одесну́ю мре́жи повелева́еши воврещи́, / и бысть сло́во де́ло вско́ре, / и мно́жество рыб мно́гое, / и ве́черя стра́нная гото́ва на земли́: / ея́же причасти́вшымся тогда́ Твои́м ученико́м, / и нас ны́не мы́сленно сподо́би наслади́тися, / человеколю́бче Го́споди.

Ексапостила́рий 11: По Боже́ственнем воста́нии, / три́жды Петра́, лю́биши ли Мя, вопроша́я Госпо́дь, / Свои́х ове́ц предлага́ет пастыренача́льника: / и́же ви́дя, его́же любля́ше Иису́с, во след гряду́ща, / вопроша́ше Влады́ку: сей же что? / А́ще хощу́, рече́, пребыва́ти сему́, / до́ндеже и па́ки прииду́, / что к тебе́, дру́же Пе́тре?

Богоро́дичен: О стра́шное та́инство, о пресла́вное чу́до! / Сме́ртию смерть всеконе́чне погубле́на бысть. / Кто у́бо не воспое́т; и кто не поклони́тся Твоему́ воскресе́нию, Сло́ве, / и чи́сто ро́ждшей Тя пло́тию Богоро́дице? / Ея́же моли́твами, всех гее́нны изба́ви.

Утренняя стихира, глас 8.

Явля́я Себе́ ученико́м Твои́м, Спа́се, / по воскресе́нии Си́мону дал еси́ ове́ц па́ству, / за любве́ воздая́ние, / я́же о па́стве попече́ния ищя́. / Те́мже и глаго́лал еси́: / а́ще лю́биши Мя, Пе́тре, / паси́ а́гнцы Моя́, паси́ о́вцы Моя́. / Он же а́бие показу́я друголю́бное, / о друзе́м ученице́ вопроша́ше. / И́хже моли́твами, Христе́, ста́до Твое́ сохраня́й, / от волко́в губя́щих е́.